text:
Date: Saturday, 27 March 2021
ሕብረት ኤውሮጳ፡ ብ22 መጋቢት 2021፡ ንኤርትራ ዝምልከት ዘይርትዓዊ ውሳነ ኣሕሊፉ ኣሎ። ሕብረት ኤውሮጳ፡ ናይ ታሕሳስ 2020 ውሳነታቱ መሰረት ብምግባር ኣሕሊፉዎ ዘሎ ቁጽሪ 2021/481 ዝተሰምየ ናይ እገዳ ስጉምቲ፡ ንኤርትራ ጥራይ ዘይኮነ ንካልኦት ሃገራት እውን ዒላማ ዝገበረ እዩ።
እዚ፡ ብቐንዱ ፖለቲካዊ ዛዕባ ዝደረኾ፡ ልሙድ ኣህጉራዊ ኣገባባት ዘይተኸተለ በይናዊ ውሳነ ሕብረት ኤውሮጳ ድሕሪ ምሕላፉ፡ መንቅባት ኣገባባቱ ኮነ፡ ርትዓውነቱን ዕላማታቱን ኣዛራቢ ኮይኑ፡ ብብዙሓት ተነቒፉ እዩ። ሩስያን ቻይናን ድማ ተመጣጣኒ ግብረ-መልሲ ሂበናሉ ኣለዋ።
ሕብረት ኤውሮጳ፡ ንቤት ጽሕፈት ሃገራዊ ድሕነት ኤርትራ ዒላማ ኣብ ዝገበረ ውሳነኡ፡ ንልሙድ ኣገባባት ኣህጉራዊ ውዕላት ይኹን እቲ ሕብረት ምስ መሻርኽቱ ንዝቕይዱ ሕጋጋትን ቅጥዕታትን ከይተኸተለ፡ ብይን ከሕልፍ ምህጻጹ፡ ምስ ናይ ግዜ ኣጋጣምነቱ፡ ውሽጣዊ ተርባጹን ድርኺቱን እንታይ ምዃኑ ህልዊ ኩነታት ዞባና ንዝከታተል ንጹር እዩ።
ከምዝፍለጥ መንግስታትን ፖለቲካዊ ሓይልታትን ኤውሮጳ፡ ኣብ ጉዳይ ሰብኣዊ መሰላት፡ ካብ ካልኦት ንላዕሊ ብወዲ ሰብ እምብዛ ተጨነቕቲን ሓለይቲን መሲሎም ይቐርቡ እዮም። ሓገራኦም ግን፡ ርህራሀን ብቚባቘን ኣይኮነን። ብዙሕ ጭብጢታት ምቕራብ ይከኣል እዩ። እዚ ናይ ሕጂ ውሳነ ሕብረት ኤውሮጳ ድማ፡ ነቲ ብጉልባብ ሰብኣዊ መሰላት ዝግበር ፖለቲካዊ ጸወታ ግርም ገይሩ ኣቃሊዕዎ ኣሎ።
ታሪኽ ምውካስ፡ ጽቡቕ መነጻጸሪ እዩ። ኣብቲ ህዝቢ ኤርትራ፡ ንመሰል ርእሰ ውሳነኡ ዝቃለሰሉ ዝነበረ እዋን፡ ኣብ ልዕሊኡ ዝተፈጸመ ጃምላዊ ህልቂትን ኣረሜናዊ ግፍዒታትን መዘና ኣይነበሮን። ከምኡ ዓይነት ጭካነ ኣብ ልዕሊ ሰብኣውነትን ሰፊሕ ናይ ኩናት ገበንን ኣብ ዝፍጸመሉ ዝነበረ እዋን ግን፡ ሃገራት ኤውሮጳ ኮነ ግህሰት ሰብኣዊ መሰል የጨንቐና’ዩ ዝብሉ ኣህጉራውያን ትካላት፡ ብጩቕ ክብሉ ኣይተሰምዑን። ስለምንታይ? እንታይ ዘእምን መልሲ ክህቡሉ ይኽእሉ?
ህዝቢ ኤርትራ፡ ነዚ ወጽዓ’ዚ ብጽንዓት ሰጊሩ፡ ብቃልሱን መስዋእቱን ናጽነት ድሕሪ ምርግጋጹ፡ ካብ ሓሙኹሽቲ ኲናት ተንሲኡ፡ ሃገሩ ንምህናጽ ኣብ ዝተበገሰሉ እውን፡ ዳግማይ ገዚፍ ወራር እዩ ገጢምዎ። ኣብዚ ወራር’ዚ ከኣ፡ ጃንዳ ወያነ፡ ኣብ ልዕሊ ሰላማዊ ህዝቢ ዝፈጸሞ ግፍዒ መግለጺ ኣይርከቦን። ልዕሊ 70,000 ኣብ ኢትዮጵያ ዝቕመጡ ዝነበሩ ኤርትራውያን፡ ንብረቶም ተዘሪፉ፡ ካብታ ሃገር ብግፍዒ ተሰጒጎም። ዝኾነ ገበን ዘይብሎም ህጻናት፡ ሽማግለታት፡ ነብሶ-ጾራት፡ እንተላይ ኣብ ሆስፒታል ተዓቚቦም ዝነበሩ ውጹዓት ሕሙማት ከይተረፉ እናተለቕሙ ተባሪሮም። ሽዑ፡ ሕብረት ኤውሮጳ ኣፍ ኣውጺኡ፡ ነቲ ቅሉዕ ገበን ክዂንን ኣይተሰምዐን፣ ናይ እገዳ ውሳነ እውን ኣየሕለፈን። እቲ መመኽነዪ ወራር ዝኾነ ጉዳይ ዶብ፡ ናብ ፍርዲ ቀሪቡ ብይን ምስተዋህቦ ድማ፡ ሓደ ካብ ኣውሓስቲ ስምምዕ ኣልጀርስ ኮይኑ ክታሙ ዘንበረ ሕብረት ኤውሮጳ፡ ጃንዳ ወያነ ኣህጉራዊ ሕጊ ረጊጹ፡ ንትግባረኡ ምስ ሓንገደ ዝኾነ ውሳነ ኣይወሰደን። ብኣንጻሩ እኳ ድኣ ን20 ዓመታት ዝኣክል፡ ብገዚፍ ድጎማ ነቲ ጃንዳ እናሳሰየ፡ ስቓይ ህዝብታት ኤርትራን ኢትዮጵያን ኣብ ምንዋሕ ዝጸንሖ ግደ፡ ኩሉ ዝፈልጦ እዩ።
እዚ ታሪኽ’ዚ፡ ሕብረት ኤውሮጳ ኮነ ካልኦት ብሰብኣዊ መሰል ንጭነቕ ኢና በሃልቲ ኣህጉራውያን ትካላት፡ ሕቶ ሰብኣዊ መሰል፡ ፖለቲካዊ ዕላማታት ንምስሳይ ዝልዕልዎ ዛዕባ እምበር፡ መንቀሊኦም ሰብኣዊ ሓልዮት ከምዘይኮነ ኣጉሊሑ ዝምስክር መነጻጸሪ እዩ።
ኣብ መወዳእታ፡ ውሳነ ሕብረት ኤውሮጳን ናይ ግዜ ኣጋጣምነቱን ዘነጽሮ ሓቂ ኣሎ። ዘለናዮ ግዜ፡ እቲ ኣብ ልዕሊ ህዝቢ ኤርትራ ብፍላይ፡ ኣብ ልዕሊ ህዝብታት ኢትዮጵያ ድማ ብሓፈሻ፡ ከቢድ ግህሰት ሰብኣዊ መሰል ክፍጽም ዝጸንሐ ተልኣኣኺ ጃንዳ፡ ሓመድ ኣዳም ዝተደብየሉ እዋን ብምዃኑ፡ ንደገፍቱን ሓብሓብቱን ብርግጽ ኣሻቓሊ እዋን እዩ። ሕብረት ኤውሮጳ እውን፡ በቲ ኩነታት ዝተሰምዖ ዓሚቚ ሻቕሎት (Concern) ብዘይ ሕብእብእ ደጋጊሙ ክገልጽ ጸኒሑ ኣሎ። እዚ ግቡእ መስርሓት ከይሓለፈ ብተርባጽ ዝተኣወጀ ውሳነ እምበኣር፡ እቲ ሻቕሎት ናበይ ደረጃ ከምዝዓረገ ዘርኢ እዩ። ይኹን’ምበር፡ በዚ ውሳነ’ዚ ንድሕሪት ዝምለስ ታሪኽ የለን። እዚ፡ ሻቕሎት ዝነውነዎ ናይ ተርባጽ ውሳነ ከኣ፡ ንሚዛን ሕብረት ኤውሮጳ ከፍኲስ እንተዘይኮይኑ፡ ዘምጽኦ ለውጢ የለን።


c: text/html

text:
ልኡላውነት ናይ ምዕቃብ ብደሆ2021-06-23 06:35:55 Written by ቤት ጽሕፈት ዜና ሰዲህኤ Published in EPDP Editorial Read 849 times
- font size decrease font size increase font size
ቃልስና ካብ መሰረቱ ምዕቃብ ልኡላውነት ሃገር ነይሩ፡ ሕጂ እውን እዚ ሓላፍነትዚ ምህናጽ ልኡላዊት ሃገር ወሲኹ ህያው ኣሎ። ልኡላውነት ሃገር ክንብል እንከለና ካብ ክብርን ሓድነትን ህዝቢ ፈሊና እንርደኦ ዘይኮነ ምስኡ ሓቢሩ ዝግለጽ እዩ። ኣብዚ ዝሓለፈ ናይ ድሕሪ ናጽነት ዓመታት ብፍላይ ምስ ምትግባር ቀያድን ናይ መወዳእታን ብይን ዶብ ኤርትራን ኢትዮጵያን ተተሓሒዙ ንልኡላውነት ሃገርን ህዝብን ፈላሊኻ ናይ ምርኣይ ዝንባለታት ከሰሓሕብ ጸኒሑ እዩ። ዝንባለታት ጥራይ ዘይኮነ “ኣየናይ ይቐድም፡ ምትግባር ብይን ዶብዶ ወይስ ንጉጅለ ህግደፍ ኣወጊድካ፡ ህዝቢ ካብ ወጽዓ ሓራ ምውጻእ?” ዝብል ኣዝዩ ኣከራኻርን ከም ናይ ፖለቲካዊ ኣተሓሳስባ መፈላለይን ኮይኑ ዝቐረበሉ ኣጋጣምታት እውን ነይሩ። ካብዚ ብምንቃል ኣብቲ ምስ መንግስቲ ኢትዮጵያ ክግበር ዝግበኦ ዝምድና እውን ናይ መቀራረብን መረሓሓቕን መምዘኒ ዝኾነሉ ኣጋጣምታት እውን ነይሩ።
ቃልሲ ህዝቢ ኤርትራ ካብ ንግሆኡ ዝተበገሰሉ ፖለቲካዊ ዕላማ፡ ክሰፍሕ እንከሎ፡ ምውሓስ መሰል ርእሰ-ውሳነ ህዝቢ ኤርትራ እዩ። እዚ ከኣ ብሓደ ካብዞም ከሰሓሕቡ ዝጸንሑ፡ ነጻጺልካ ብምሓዝ ንልኡላውነት ሃገር ወይ ክብሪ፡ ሓድነትን ሓርነትን ህዝቢ ዘይኮነ፡ ንክልቲኦም ሓቚፉ ብዝሓዘ ኣገባብ እዩ ዝረጋገጽ። ልኡላውነት ኤርትራ ጉዳይ ህዝቢ ኣብ ግምት ብዘየእተወ፡ ብሩባታት፡ ጐላጉል፡ ወደባትን ባሕርን ዝመልከዓት ሃገር ምውናን ጥራይ ማለት ኣይኮነን። በቲ ሓካልእ ገጹ እውን ካልእ ኩሉ ብቕዓት፡ ሓርበኝነትን ሓድነትን ብዝውንን ግና ሃገር ብዘየብሉ ህዝቢ ጥራይ ዝረጋገጽ ኣይኮነን። ስለዚ ልኡላውነት ሃገርን ህልውና ህዝብን ሓደ ካብቲ ሓደ ፈላሊኻ ዘይረኣዩ ምዃኖም ሓላፍነታዊ ግንዛበ ክንወሰድ ይግበኣና። ንልኡላውነት ክትቃለሰ እንከለኻ እንተላይ ንሓድነትን ሓርነትን ህዝቢ፡ ንሓርነት ህዝቢ ክትቃለስ እንከለኻ እውን እንተላይ ንልኡላውነት ሃገር ትቃለስ ኣለኻ ማለት ምዃኑ ካልእ ግንዛበ ዘድልዮ እዩ። እቲ “ጉዳይ ሃገርዶ ጉዳይ ህዝቢ ኣየናይ ነቐድም?” ዝብል ናብ “ደርሆዶ እንቋቁሖ ይቕድም” ዝዓይነቱ ሸንኮለል ዝወስድ ስለ ዝኾነ፡ ንጉዳያት ኣስፊሕና ከነገናዝብ ይግበኣና እዩ። ክነጻጸሉ ዘይግበኦም ጉዳያት ነጻጺልካ ሸንኮለል ኣብ ምባል እቲ ቀንዲ ተጠቓሚ መላኺ ጉጅለ ኢሳያስ እዩ። ምኽንያቱ ኣብቲ ሸንኮለል ተኸዊሉ ብልኡላውነት ንክጣላዕ ስለ ዝሕግዞ።
ልኡላውነት ሃገርን ሓድነት ህዝብን ሓንሳብ ተቓሊስካ ምስ ኣመዝገብካዮ፡ ኣኺልዎ ኢልካ እተዋድቖ ኣይኮነን። ብኣንጻሩ ዘየቋርጽ ሓለዋን ክንክንን ዘድልዮ እዩ። ካብዚ ብምንቃል ኢና ከኣ ልኡላውነት ሃገርናን ብዙሕነታዊ ሓድነት ህዝብናን ወትሩ ነቒሕና ከም ብሌን ዓይንና ክንሕልዎም ዝግበኣና። ብፍላይ ኣብ ከምዚ ሎሚ ሃገርና ኣብ ትሕቲ፡ ብዘይፈቓድ ህዝቢ ኣብ ስልጣን ብዝተኾየጠ፡ እሞ ከኣ ህዝቢ ብዘይፈልጦ ሕግን ትካላትን “ኣመሓድር ኣለኹ” ዝብል ኣካል ኣብ ዘላትሉ፡ ንልኡላውነት ሃገርን ሓድነት ህዝብን ኣብ ሓደጋ ናይ ምውዳቖም ዕድል ክፉት እዩ። ብዙሓት ናይዚ ዓውዲ ክኢላታት ከም ዝግምትዎ፡ ጉጅለ ኢሳያስ ከጸብቕ እዩ ዘይተዓደለ እምበር፡ ኣብዚ መዳይዚ ክጽይቕ ኣይክእልን እዩ ኢልካ ምድምዳም ኣጸጋሚ እዩ። ሎሚ ኣብ ብዙሓት መድረኻት ስም ኤርትራን ናይቲ ዝገዝኣ ዘሎ ጉጅለን ዝለዓለሉ ዘሎ ኣገባብን ቅኒትን ከኣ ነዚ ስግኣትዚ ዘመልክት እዩ።
ኣብዚ ዝሓለፈ ሰለስተ ዓመታት ዲክታተር ኢሳያስ ነቲ ንብዙሓት ዘዛረበን ዘዛርብ ዘሎን፡ ትካላውነትን ግሉጽነትን ዘይነበሮ፡ መንቀሊኡ ኮነ መዓርፎኡ ዘይፍለጥ ዝምድና ኤርትራን ኢትዮጵያን ተጐዝጒዙ ከቕርቦ ዝጸንሐ ጠገለ ዘይነበሮ ግና ከኣ ሓሲቡ ዝገበሮ ኣዕናዊ ምርጫ ምንባሩ፡ እዚ ሎሚ ዝረአ ዘሎ ምልክታት ናይቲ ዝተጠቕሰ ስግኣትን ሓደጋን ውጽኢት እዩ። ኢትዮጵያውያን እቲ ቅድም ምሃለውለው ኢሳያስ ዘርኣይዎ ስቕታን ጉርሕን ድማ ነቲ ዝበሎ ናይ ምርጓድ ዝንባለ ነይሩ። እዚ ስቕታ ኢትዮጵያውያን ኢሳያስ ኣብ ልዕሊ ልኡላውነትናን ሓድነት ህዝብናን ንክጽይቕ ከም ዘተባብዖ ዘረድእ እዩ። ሎሚ ግና ገለ ርትዓውያን ፖለቲከኛታት ኢትዮጵያውያን ምስ ሓደ ኣብ ሃገሩ እሾኽ ዝዘርአ ጽቡቕ መጻኢ ዘይረኣዮ፡ ኣብ ጥዕናኡ ዘጠራጥር ብቒምን ቅርሕትን ዝመረተ “መራሒ ሃገር” ምዝማድ ክሳብ ክንደይ መዘዝ ከም ዘምጸኣሎም ዓው ኢሎም ክዛረቡ ጀሚሮም ኣለዉ። ንሕና ኢስያስ ልኡላውነት ሃገርና ኣሕሊፉ ከይዕድለልና ክንሰግእ እንከለና፡ ብሕቡእ ስምምዕ ወደብን ባሕርን ከይምጥው ጥራይ ዘይኮነ፡ ክብርን ሓድነትን ናይቲ ብቃልሱ ልኡላዊት ሃገር ዘውሓሰ ህዝቢ ኣብ ሓደጋ ከየእቱ እውን ኢና። እንተኾነ እዚ ኢሳያስ ካብ ትንዕምንዕ ሓሊፉ ተደቕዲቕዎ ዘሎ ንኤርትራዊ ልኡላውነት ዝህድድ ሓደገኛ ኣቕጣጫ፡ እንተገደደስ ዋጋኡ ይኸብርን ዝወስዶ ግዜ ይነውሕን እምበር ዘይዕጸፍ እዩ ማለት ኣይኮነን። ምኽንያቱ ካብ ድሌት፡ ኣፍልጦን ፈቓድን ህዝብና ክኸይድ ይደሊ ስለ ዘሎን ኣብ መወዳእታ ውሳነ ህዝቢ ክስዕር ናይ ግድን ስለ ዝኾነን። ምስዚ ኩሉ እምበር “ልኡላውነት ሃገርን ህዝብን ናይ ምዕቃብ ብደሆ” ዝከኣል ግና ከኣ ብቐሊሉ ዝዋሓስ ስለ ዘይኮነ፡ ብዓንተብኡ ክንዕጠቐሉ ዝግበኣና ናይ ሓባርና ሓላፍነት እዩ። ህዝቢ ኤርትራ እውን ኣብዚ ወሳኒ ግዜ ሓላፍነቱ መተካእታ ዘየብሉ ምዃኑ ንካልኢት’ውን ክዝንግዕ ኣይግበኦን።
ሎሚ ንልኡላውነትናን ሓድነት ህዝብናን ዝጻብኡ ወስታታት ዋናኦም ህግደፍ ጥራይ ኣይኮነን። እንተ ብፍላጥ እንተ ብዘይፍላጥ ንእኩይ ተግባራ ጉጅለ ህግደፍ ዘራጉዱ ኣእማን ዝድርብዩ ካልኦት ወገናት እውን ኣለዉ። ዝተፈላለዩ ዘቤታዊ ዝንባለታትን ምስ ጐረባብትና ህዝብታት ዘለና ማሕበረ-ባህላዊ ምምስሳልን እንዳመዝመዙ፡ ንሓንሳብ ማዕረ ኤርትራዊ ሃገርነት ንሕንሳብ ከኣ ካብኡ ንላዕሊ ኣበሪኾም፡ ዝተፈላለዩ ኣንጻር ሓድነት ህዝብና ዘቐንዑ ኣጀንዳታት ምሂዞም ዝንቀሳቐሱ ንዕዘብ ኣለና። እዚኣቶም ዝኸድዎ መንገዲ ክሳብ ክንደይ ነቲ ልኡላውነት ሃገርን ህዝብን ናይ ምዕቃብ ሓላፍነትና ከም ዘኽብዶን ከም ዝሓላልኾን ክግንዘቡ ከኣ ብዚ ኣጋጣሚ ከነዘኻኽሮም ንፈቱ። ምዕቃብ ልኡላውነትን ሓድነትን ንኹልና ኤርትራውያን፡ ትሕቲ ኤርትራዊ ሃገርነት ዝስራዕ መንነትና ብዘየገድስ ዝምልከት እዩ። ነዚ ንኡስ መንነትና ነንጸባርቐሉ ናይ እምነት ድዩ ናይ ባህሊ፡ ናይ ቋንቋ ድዩ ከባቢ ዛዕባ፡ ማዕረ እቲ ዝዓበየ ኤርትራዊ ኣጀንዳና ሰሪዕና ንጉጅለ ህግደፍ ስዒርና ልኡላውነት ሃገርን ሓድነት ህዝብን ኣብ ድልዱል ባይታ ከነውሕስ ከቢድ እዩ። እንተኾነ፡ ብዘይዕጸፍ ቅሩብነትን ዓቕምን ህዝብና ከነዐውቶ ኢና።

robotstxt: allowed

filter: keep


text:
ብምኽንያት ግንቦት 24 መዓልቲ ነጻነት፡ መግለጺ ዲሞክራስያዊ ውድብ ብሄረ ብሌን ኤርትራ (ዲውብብኤ)
ብምኽንያት ግንቦት 24 መዓልቲ ነጻነት፡ መግለጺ
ዲሞክራስያዊ ውድብ ብሄረ ብሌን ኤርትራ (ዲውብብኤ)።
ግንቦት 24 ኣብ ታሪኽና ኣገዳሲን ፍሉይ ምዕራፍ ዝሓዘት፡ ብህዝብታት ኤርትራ ወትሩ እናተዘከረት እትነብር ክብርቲ ዕለት`ያ። ህዝብታት ኤርትራ ኣብ’ቲ ዝተናውሐ ኣንጻር ባዕዳዊ መግዛእታዊ ዘካየድዎ ቃልሲ፡ ክቡር ሂወቱ ብምኽፋልን፣ ኣካላቱ ብምስልካል፣ ናብራኡ ብምዝንባል፣ ከርፈሕ ናብራ ስደት ተጻዊሩ ክትግምቶ ዘጸግም ብርሰት ንብረትን ጥሪትን ግዜን ከፊሉ ነዛ ክብትሪ ዕለት እዚኣ ጋህዲ ክትከውን ገይሩ፣ እዚ መዘና ዘይብሉ መስዋእቲ ተኽፊልሉ ዝሓለፈ ቃልሲ ዘረጋገጾ መኸሰባት ክብደቱ ምፍላጥን ምዕቃቡን፡ ኣብ ግብሪ ምትርጓምን ናይ ነፍሲ ወንከፍ ኤርትራዊ ሃገራዊ ሓላፍነት’ዩ። ብዓቢኡ ድማ ናይ መንግስቲ ይኸውን። እንተኾነ ፋሺሽታዊ ስርዓት ኢሳያስ ተጠሊምና ኣሎና። ነቲ ዝተጠልምናዮ ዲሞክራስያዊ መሰላትን ሕድሪ ስውኣትናን ዳግም ተቃሊስና ዝተማልኤ ሓርነት ክንጎናጸፍ ምስ ነብስና መብጽዓ እንሕድሰላ ክብርቲ ዕለት’ውን`ያ።
እዛ ሎሚ ንመበል 23 ግዜ እነብዕለላ ዘለና ማዓልቲ ናጽነት ሃገርና፡ ኣብ ቅድሚ ኣዝዩ ዘሰክፍ ድሙቅ ዝኮነ ታሪኻዊ ሓቅታት ደው ክንብል ተገድደና ኣሎና፡፡ ንሱ ድማ፤ እቶም ምእንቲ ህዝቦም ንሓንቲ ደቒቅ እውን ትኹን ነታ ክብርቲ ሂወቶም ከይ በቀቁ በጃና ዝሓለፉ ጀጋኑን ስውኣትን ከምኡ`ውን ኣካለ ስንኩላትን እናመጎስና ብኣኽብሮት እናዘከርና ብዓቢኡ ከኣ ንዝተጠልመ መብጽዓ ብምረት ምዝካርን’ዩ። ጀጋኑ ስውኣትና እቲ ምእንትኡ ክቡር ሂወቶም ዝበጀዉሉ ህዝብታት ብሄራዊ መንነቶምን ሰብኣዊ ክብሮም ተኻሒዱ፡ ልክዕ ከምተን ዝበዝሓ ኣብ 1960ታት ካብ ኢሮጳዊ ቀጥታዊ ባዕዳውያን መግዛእቲ ሓራ ዝወጻ ሃገራት ኣፍሪቃ፡ ካብ ህዝቢ ዝተነጸሉ መራሕቲ ኣብ 2014 ሃገርና እዚ ዕጫ ክበጽሓ ምርኣይና ብጣዕሚ ዝሕዝን እዩ። ስርዓት ህ.ግ.ደ.ፍ ብስራሓት ህዝባዊ ሰራዊት ክምካሕን ክጃሃርን ሽምማዊ ናጽነትን መዝሚዙ ንቡዙሓት ግሩሃት ዜጋታት ትርጉም ብዘይብሎም ዘብለጭልጩ ጭርሓታትን ሓረጋትን እንዳታለሌ ንረብሕኡ ከምዘውዕላን ንንቅሓት ህዝቢ ከም ዘጎድመላን ንሃልኪ ክምዝጥቀመላን ፍሉጥ እዩ።
ንልዕሊ 50 ዓመታት ብረታዊን ፖሎቲካውን ቃልሲ ተኻይዱ፡ ቅድሚ 23 ዓመታት ነጻ ዝወጸት ሃገር፡ ሎሚ ዜጋታታ መሬት ዓዲ’ቦ ክም ዕንቊ ጸቢባቶም፡ ሰብኣዊ ክብሪ ተረጊጹ፡ ኣብ መወዳእታ ዘይብሉ ጊላነት ተቀይሮም ኣለው። ኤረትራውያን መንእሰያት እቶም ናይ መጻኢት ኤርትራ ተስፋ ክኾኑ ዝግባኦም፡ ሎሚ ዓቅሎም ጸቢብዎም ካብ መንጋጋ ስርዓት ፋሺስቲ ከምልጡ ገና መሬትን ዶብን ኤርትራ ከይ ሰገሩ ብኣራዊት ይብልዑ፡ ካብኡ ዝሓለፉ ድማ ኣብ ኢድ ጨካናት ይወድቁ ኣለው። ነዚ ኩሉ ተጻዊሮም ምስ እንተ ሰገሩ ድማ ኣብ ምድረ-በዳታትን ቃላያትን ክቕዘፍን ኣብ ቤት-ማእሰርቲ ጎረባብቲ ሃገራት ሓታቲ ዘይብሎም ክሳቐዩን ንርኢ ኣሎና።
ኤርትራ ሕብረ-ብሄራዊት ሃገር እያ። ድሕሪ ናጽነት ንብዙሕነትና ማእከል ዝገበረ፡ ኣብ ማዕርነትን ጽኑዕ ህዝባዊ ደሞክራሲያዊ ትካላትን ክትህነጽ ትጽቢት ኩልና ኔይሩ። ህዝብታትና መንነቶም ቋንቕኦም ባህሎም ታሪኾም ተኸቢሩሎም ብማዕርነትን ብምክብባርን ምክእኣልን ብሓባር ጸጋታት ሃገር ኢኮኖሚያውን ፖለቲካውን ረብሓታት ክጎስዑ ምተገብኤ። እዚ ግን ተኻሒዱ ወርቕን ካልእ እትዋት ሃገርን ኣብ ጅባ ፋሺስቲ ይኣቱ ኣሎ፡፡ ሎሚ ብሄርትን ብሄረሰባትን ኣብ ትሕቲ ዘስካሕክሕ ብሄራዊ ጭቆናን ኣድልዎን ደርባዊ ወጽዓታትን ይሳቀያ ኣለዋ፡፡ ሰርዓት ህ.ግ.ደ.ፍ ንህዝብታትና መንነቶምን ህላወኦምን ክሒዱ፡ ቋንቋኦም፤ ባህልም፤ ክብርታቶም ረጊጹ፡ ኣብ መንጎኦም ነውሕ ግዜ ወሲዱ ዘተሃንጸ ሕውነታዊ ዝምድናን ምክብባርን ንምብታኹ ይጽዕር ኣሎ፡፡ ኣብ ክሊዚ ኢና ናይ ሎሚ ዓመት መበል 23 ናጽነት እነብዕላ ዘለና።
ብርግጽ ሎሚ፡ ዲሞክራስያዊ ውድብ ብሄረ ብሌን ኤርትራ (ዲውብብኤ)እዚ ኣብ ላዕሊ ዝጠቀስናዮም ሃዋህው ንሃገርና ኣካቢቦማ ይሃልው፡ 24 ግንቦት መዓልቲ ነጻነትና ከነብዕል እንከሎና ነዚ ሕማቕ ከውንነት ክንቅይር፡ ተሪር ናይ ቅልሲ ንየት ዓትርና፡ ንቅድሚት ዓማዕዲና እንርእያ ሽግ ሓርነት ከም እንጎናጸፍ ኣይንጠራጠርን። ምስ’ዚ ድማ ኣብ ፍቶታዊ ሓድነት ህዝብታት ዝተመስረተት ዜጋታታ ዝኽብሩላ፡ ዲሞክራስያዊት ኤርትራ ክትምስረት ምኻና ኣሚኑ ዮሃና ንህዝብብታትና እናበለ ዝቃለስ ዘሎ።
ኣብ መወዳእታ ዲሞክራስያዊ ውድብ ብሄረ ብሌን ኤርትራ (ዲውብብኤ)በዛ ክቡርቲ ኣጋጣሚ`ዚኣ ንኩሎም ንለውጢ ዝቃለሱ ሓይልታት፡ ንዘሎ ካልኣዊ ፍልልያት ንጎኒ ገዲፍና፡ ኣብ ክሊ ተመስሪቶም ዘለዉ ግንባራት ዓሲልና፡ ጸረ ቐዳማይ ጸላኢና ፋሺስታዊ ስርዓት ኢሳያስ ደው ክንብል ይጽውዕ።
ዮሃና ንኹሉ ህዝቢ ኤርትራ!!!
ዘልኣለማዊ ክብሪ ንጀጋኑ ስውኣትና!!
ዓወት ንደሞክራሲያዊ ቃልሲ ህዝቢታት ኤርትራ!!
ውድቀት ንፋሽስታዊ ስርዓት ኢሳያስ!!
ዲሞክራስያዊ ውድብ ብሄረ ብሌን ኤርትራ (ዲውብብኤ)። 24 ግንቦት 2014
EMAIL: D.O.B.N.E,


text:
Radio Erena: 27 July 2018
ፕረዚደንት ሶማል፣ መሓመድ ዓብዱላሂ መሓመድ፣ ኣብ ኤርትራ ናይ ሰለስተ መዓልታት ወግዓዊ ምብጻሕ ንምክያድ ጽባሕ ቀዳም 28 ሓምለ ኣስመራ ክኣቱ ምዃኑ ሚኒስተር ዜና ኤርትራ ኣቶ የማነ ገብረመስቀል ብትዊተር ኣብ ዝዘርግሖ ሓበሬታ ኣፍሊጡ።
እቲ ፕረዚደንት ዝምርሖ ላዕለዋይ ልኡኽ መንግስቲ ሶማል ናብ ኤርትራ ዝበጽሕ ዘሎ ፕረዚደንት ኢሳይያስ ኣፈወርቂ ብዘቕረበሉ ዕድመ ምዃኑ እቲ ሚኒስተር ኣብ መልእኽቱ ገሊጹ።
ፕረዚደንት መሓመድ ፋርማጆ፣ ኤርትራ ኣብ 1991 ናጻ ሃገር ካብ እትኸውን፣ ኣብዚ 27 ዓመታት ናብ ኤርትራ ምብጻሕ ዘካየደ ፈላሚ ፕረዚደንት ሶማል ክኸውን’ዩ።
ድሕሪ ምውዳቕ መንግስቲ ሲያድ ባረ ኣብ 1991 ርጉእ መንግስቲ ዘይጸንሓ ሶማል፣ ካብ ዝሓለፉ ሸሞንተ ዓመታት ተዝዝዛማዲ ርግኣት ረኺባ፣ ፈደራላዊ መንግስቲ ከተቕውም ክኢላ ኣላ።
ይኹን’ምበር መንግስቲ ሶማል፣ ንመንግስቲ ኤርትራ ብምዕጥቃ ተቓወምቲን ሽበራውን ጉጅለታትን ክኸሶ’ዩ ጸኒሑ።
ባይቶ ጸጥታ ኣብ 2009 ኣብ ልዕሊ መንግስቲ ኤርትራ ዘንበሮ እገዳ’ውን ምስዚ ናይ ሶማል ኩነታት ብዝተሓሓዝ ምዃኑ ይዝከር።
መንግስቲ ኤርትራ፣ ንመንግስቲ ሶማል ከምዝድግፍን ንፈለማ እዋኑ ብወግዒ ዝገለጸሉ እዋን ኣብ ዝሓለፈ ዓመት’ዩ።
እንተኾነ መንግስቲ ሶማል ዝኾነ ምላሽ ከይሃበ ምጽንሑ ይፍለጥ።
ፕረዚደንት ሶማል ናብ ኤርትራ ክበጽሕ ምዃኑ ዝግለጽ ዘሎ ፕረዚደንት ኢሳይያስን መንግስቲ ኢትዮጵያን ድሕሪ ዝጀመርዎ መስርሕ ሰላም’ዩ።
ቀዳማይ ሚኒስተር ኢትዮጵያ ኣብ ኣስመራ ኣብ ዝበጽሓሉ እዋን ኣብ ዝሃቦ ቃል፣ “ከም ሚኒስተር ጉዳያት ውጻኢ ኤርትራ ኮይነ እንተሰሪሐ፣ ናይ ስራሕ ምትእትታው ከይመስል” ክብል ንኤርትራ ካብ ዲፕሎማስያዊ ተንጽሎ ንምውጻእ ክሰርሕ ምዃኑ ከምዝኣንፈተ ይዝከር።
እቲ ቀዳማይ ሚኒስተር፣ ካብ ኣስመራ ኣብ ዝተመልሰሉ ዕለት፣ ብጉዳይ ሶማል ተሳቢቡ ኣብ ልዕሊ መንግስቲ ኤርትራ ዝተነብረ እገዳ ክልዓል፣ ኣብ ኣዲስ ኣበባ ምብጻሕ ዘካየድ ንዝነበረ ዋና ጸሓፉ ሕ.ሃ ኣንቶንዮ ጉተረስ ብወግዒ ሓቲቱ’ዩ።
===========================


text:
ፍልይቲ መርማሪት ንኩነታት ሰብኣዊ መሰላት ኤርትራ ዳኒኤላ ክራቨዝ፡ ንኤርትራ ብመግሃስቲ መሰረታዊ መሰላት ናጽነትን ናጽነት ሃይማኖትን፡ ደረት ብዘይብሉ ሃገራዊ ኣገልግሎትን ሰፊሕ መግሃስቲ ኮኒና።
እቲ ናይ ሕቡራት ሃገራት ጸብጻብ ብመግሃስቲ ሰብኣዊ መሰላት ትኽሰስ ኤርትራ፡ ድሕሪ`ቲ ኣብ 2018 ምስ ኢትዮጵያ ዝተገብረ ታሪኻዊ ስምምዕ ሰላም፡ ጽገናዊ ለውጢ ክተርኢ ተስፋ እንተነበረ``ኳ ኣይተተግበረን ይብል ። እቲ ጸብጻብ፡ ብዘይፍርዲ ማእሰርቲ፡ መስወርትን ጾታዊ መደልን መስቀይትን ዝርከቦ ሰፊሕ መግሃስቲ ሰብኣዊ መሰላት ከምዝረኸበ`ዩ ዝገልጽ።
ፍልይቲ መርማሪት ንኩነታት ሰብኣዊ መሰላት ኤርትራ ዳኒኤላ ክራቨዝ፡ መንግስቲ ኣብ ልዕሊ ሃይማኖታዊ ናጽነት ዝገብሮ በደል ዘሕዝን`ዩ ትብል።
ብዘይ ፍቓድ መንግስቲ ሃይማኖቶም ዝስዕቡ፡ ከምኡ`ውን እቶም ሰዓብቲ`ቶም ብመንግስቲ ኣፍልጦ ዘይብሎም እምነታት ከምዝእሰሩ ትግልጽ ሚስ ክራቨዝ፡ ተኸተልቲ እምነት እስምና`ውን ዒላማ ከምዝኾኑ፡ ከምዝተሓዙን ከምዝእሰሩን ትገልጽ።
ኤርትራ ኣብ ሃገራዊ ኣገልግሎታ ለውጢ ዘይምግባራ ብቑዕ ምኽንያት ከምዘይረኸበትሉ ትገልጽ ፍልይቲ መርማሪት ሕቡራት ሃገራት፡ ኣብታ ሃገር ዘሎ ኩነታት ኤኮኖሚ ንፈጠራ ስራሕ ኣይፈቅድን ወይ ምውሳኽ ደሞዝ ሃገራዊ ኣገልግሎት ዝብል ምኽንያት ብቑዕ ክኸውን ኣይክእልን ትብል።
“ኣብ ኤኮኖሚያዊ ለውጢ ዘይምርኮስ፡ሰበ-ስልጣን ክወስድዎ ዝኽእሉ ቅልጡፍ ስጉምቲ ኣሎ። ንሱ ድማ፡ ንኣስገዳድ ምልመላ ዝግበር ምግፋፍ መንእሰያት ጠጠው ምባል፡ ትምህርቲ ካልኣይ ደረጃ ካብ ወተሃደራዊ ምልመላ ምፍላይ፡ ከምኡ ድማ ኣብ ልዕሊ ተዓለምቲ፡ ብፍላይ ድማ ኣብ ልዕሊ ደቀንስትዮ መግሃስቲ ዝከላኸል ሜላ መቆጻጸሪ ምቕማጥ ዝኣመሰለ ክኸውን ይኽእል።”
ካትረዝ ኩሎም ናይ ፖለቲካ ኮነ ናይ ሕልና እሱራት ይፈትሑ ትብል። ሰባት ንመንግስቲ ብምቅዋሞም ብዘይፍርዲ ይእሰሩ ዝበለት ካትረዝ፡ መብዛሕቲኡ ግዜ ን10`ታት ዓመታት ብዘይ መስርሕ ፍርዲ ወይ ዕረፍቲ ይእሰሩ ኢላ።
ነዚ ምላሽ ዝሃበ ንናይ ጀነቫ ሕቡራት ሃገራት ኣምባሳደር ኤርትራ ኣቶ ተስፋሚካኤል ገራህቱ፡ እቲ ሪፖርት ፖለቲካዊ መበገስታ ዘለዎ ንኻልእ ሕማቕ ዕላማ ዝቐንዐ`ዩ ክብል ጸዊዕዎ።
ኣተሓሒዙ፡ እቲ ናይ ፍልይቲ መርማሪት ሪፖርት፡ ንሃገሩ ብኣሉታዊ ምስሊ ዘቕርብን ንዝኾነ ኣወንታዊ ፍጻመታት ሃገሩ ዘየንጸብርቕን ከምዝኾነ ገሊጹ። .
ኤርትራ ድሕሪ ናይ ዓሰርተታት ዓመታት ግጭት ኣብ ሰላም ትርከብ ሃገር`ያ ዝበለ ኣምባሳደር ተስፋሚካኤል ገራህቱ፡ ኤርትራ ብሰንኪ `ቲ ዝሓለፈ ናይ ግጭት እዋን ዘለውዋ ብዙሓት ማሕበራውን ኤኮኖሚያውን ጸገማት ንምፍታሕ ኣብ መስርሕ`ያ ትርከብ ዘላ-እዚ ድማ ብሃታሃታ ዝዕረ ኣይኮነን ኢሉ።


text:
ናይ ሕቡራት መንግስትታ ትካል ስደተኛታት/UNHCR/ ኣብቶም ዝሓለፉ 10 ማዕልታት ናብ ኡጋንዳ ዝሃደሙ ደቡብ ሱድናዊያን ብዕፅፊ ምውሳኹ ገሊጹ።
ቅድሚ ሰለስተ ሰሙናት ኣብ መንጎ ሓይልታት መንግስትን ዓመፅትን ኣብ ጁባ ውግእ ካብ ዝካየድ ዝሃደሙ ልዕሊ 52 ሽሕ ምብፅሑን ድማ ሓቢሩ።
ብኻሊእ ዜና ኣብ ሕቡራት መንስግታት ምኽትል ዋናፀሓፊ ሰብኣዊ ጉዳያትን ኣዋሃዲ ህፁፅ ረድኤትን ስተፈን ኦ’ብሪያን ኣብ ደቡብ ሱዳን ዘካየድዎ ናይ ሰለስተ ማዕልታት ምብፃሕ ዛዚሞም።ኩሎም ወገናት ድሕነት ስቪላት ክሕልው ፀዊዕም ኣለው።
ህዝቢ እዛ ሃገር ብዙሕ ተሳቒዩ እዩ ዝበሉ ንሶም ብኣባላት ወታደራዊ ሓይልታት ከይተረፈ ኣብ ልዕሊ ስቪላት ብዝተፈፀሙ ግፍዕታት ሓዚነ ኣለኹ፤ኩሎም ግፍዕታት ጠጠው ክብሉን ፈፀምቱ ድማ ክሕተቱን ህፁፅ ስጉምቲ ክውሰድ ይፅውዕ ኣለኹ ኢሎም።
ዳርጋ ፍርቂ ህዝቢ እታ ሃገር ኣስታት 6.1 ሚሊዮን ሰብኣዊ ሓገዝ የድልዮም፤1.6 ሚሊዮን ድማ ናይ ውሽጢ ተመዛበልቲ ኮይኖም ኣለው።ናብ ጎረባብቲ ሃገር ዝሃደሙ ኣስታት 900 ሽሕ በፂሑ’ሎ።


text:
Radio Erena: 22 November 2020
ኩነታት ኣብ ኢትዮጵያ ናይ ዝርከቡ ኤርትራውያን ስደተኛታት ኣተሓሳሳቢ ኮይኑ ከምዘሎ፣ ሕቡራት ሃገራት ደጊሙ ኣጠንቂቑ።
ወኪል ተጸዋዒ ስደተኛታት ኣብ ኢትዮጵያ ኣብ ዝሃበቶ ቃል፣ ኣብ ትግራይ ዝርከቡ ልዕሊ 100 ሽሕ ኤርትራውያን ስደተኛታት ኣብ ናይ ኲናት ዞባ ተቐርቂሮም ስለዝርከቡ፣ ውሕስነቶም ኣዝዩ ኣስጋኢ ኮይኑ ከምዘሎ ሓቢራ።
እቲ ውድብ ኣብ መግለጺኡ፣ እቶም ኤርትራውያን ስደተኛታት ህይወቶም ዳርጋ ምሉእ ብምሉእ ኣብ ሰብኣዊ ረዲኤት ዝምርኮስ ኣብ ርእሲ ምዃኑ፣ ብሰንኪ’ዚ ኣብ ትግራይ ዝካየድ ዘሎ ውግእ ከኣ ኩሉ ዓይነት መራኸቢታት ተበቲኹ ስለዘሎ፣ ጸገማቶም ንምግማቱ እኳ ኣሸጋሪ ኮይኑ ከምዘሎ ኣመልኪቱ።
እዞም ኣብ ሃገሮም ካብ ዘሎ ምልኪ ኣምሊጦም ፖለቲካዊ ዑቕባ ዝሓተቱ ኤርትራውያን፣ ናይ ኩሎም ወገናት መጣልዒ ፖለቲካ ከይኮኑ ሓያሎ ዲፕሎማሰኛታት ስግኣቶም ክገልጹ ጸኒሖም እዮም።
ብፍላይ ንተወላዶ ትግራይ ንምርካብ ተባሂሉ፣ ብስም ትግርኛ ይዛረቡ’ዮም ኢልካ ዝግበር ዓሌታዊ ኣፈላላይ እንዳገነነ ኣብ ዝመጻሉ ዘሎ እዋን፣ እዞም ኤርትራውያን ስደተኛታት ቀንዲ ዳያት ክኾኑ ከምዝኽእሉ ብኣግኡ ክሕበር ጸኒሑ’ዩ።
ተጸዋዒ ስደተኛታት ኣብ መወዳእታ፣ ኣብ ትግራይ ናብ ዝርከባ ኣርባዕተ መዓስከራት ስደተኛታት ክንቀሳቐስን፣ ሰብኣዊ ረዲኤት ክገብር ክፍቀደሉን፣ ተማጺኑ።
===================


text:
ቅዱስ ኣቦና ር.ሊ.ጳ. ፍራንቸስኮ ዕለት 30 መስከረ 2019 ዓ.ም. ፍርቂ መዓልቲ ንኣባላት ተቛም ልኡካነ ወንጌል ኢጣሊያ ኣብ ቀለመንጦስ ናይ ጉባኤ ኣዳራሽ ተቐቢሎም ቃለ ምዕዳን ከምዝለገሱን ብስራተ ወንጌል ንዓለም ክፉት ምዃንን ብትብዓትን ሓሴትን ዝተሰየ ክኸውንን ብዘይ መጋበርያ መስድዒ ሃይማኖት ምዃንን ብዘይ ትካላዊ ሜላን ዝማርኽ ክኸውን ኣለዎ ከምዝበሉ ልእኽቲ ጋዜጠይና ኣገግሎት ክፍሊ ዜና ቫቲካን ረዲዮ ጋብሪኤላ ቸራዞ ሓቢረን።
ስምዖን ተ. ኣርኣያ - ሃገረ ቫቲካን
ጥቅምቲ ፍሉዩ ናይ ተልእዀ ወንጌል ወርሒ ተብሂሉ ዝበዓለሉ ዕለት ብምዃኑ ቅዱስነቶም ናይዚ ወርሒ ተልእኰ ወንጌል ዋዜማ ነቶም ናይ ኢጣሊያ ተቕዋም ተልእዀ ወንጌል ኣባላት ተቐቢሎም ቃል ምዕዳን ክልግሱ ሓሴትን ተልእዀ ወንጌል ዘለዎ ኣገዳስነት ዘድምዕ እዩ። እቲ ማሕበር ኣብ ኢጣሊያ ካብ መፋርቕ 1800 ክሳብ መፋርቕ 1900 ጽንኵር እዋን ተባሂሉ ኣብ ዝግለጸሉ ዓመታት ኣብ ተልእዀ ወንጌል ንኽስትንተንን እግዚኣብሔር ንተልእዀ ወንጌል ክባርኽን ጸጋኡ ከንብር ጸሎት ምህለላ ንምፍጻም ዝተመስረተ ማሕበር ምዃኑ ዘዘኻኸራ ቸራዞ ኣስዒበን፡
ናይ ተልእዀ ተመስጦ
ተልእዀ ወንጌል - ወንጌላውነት ብዘይ ዝተፈላለዩ ቀመራት ናይ ወንጌል ትብዓት ዝንበሮ እዩ፡ ኣብ ገለ ገለ እዋን ክንይወ ካብቲ ናይ ሓባር ስምዒት ኣብ ኢየሱስ ብዘለካ እምንቶ ተደሪኽካ እትነብሮ ጸዋዕታ እዩ። ናይ ተልእዀ ወንጌል ተመስጦ ዝበሃል ኣሎ፡ እዚ ኸኣ ብቓልን ተግባርን ብዝቐርብ ምስክርነትን ጽምኢ ሱታፌ ምስ ኢየሱስ መግለጺ እዩ። ከምዚ ምዃኑ እውን ናይቲ ማሕበር መስራትን መስራቲትን ገዛ ርእስኻ ምእንቲ ወንጌል ምውፋይ ካብ ዝብል ተመስጦ ነቒሎም ዘመሓላለፍዎ መንስፈሳውንትን ናይዚ ወንጌላዊ ተመስጦ ጽባቔ ኣብ ነፍሲ ወከፍ መዋዕል ዝንጸባረቕ ምዃኑ ዝምስክር እዩ፡ ኣብ ሓደ እዋንን መዋዕል ዘይዕጸው ጽባቔ።
ቅድስተ ድንግል ማርያም ንኢየሱ ሒዛ፡ ንኤልዛበጥ ንኽተገልግላ ትወጽእ፡ በዚ ኣገባብ’ዚ ኣቢላ ኢየሱስ ናብ ሕዝበ እስራኤልን ዓለምን ኣብጸሐቶ፡
ማርያም መሕደሪት ኢየሱስን መንፈስ ቅዱስን ብምዃና ትብገስ፡ ናብ ትብል፡ ንስኻትኵም እውን መሕደር ኢየሱስን መንፈስ ቅዱስ ብምዃንኵም ኢኻትኩም ንተልእዀ ወንጌል እትብገሱ፡ ናብ ተልእዀ ወንጌል ንኽትነቅል ዝድርኽ ብጀካ ትንስኡ ኢየሱስ ካልእ ምኽንያት የሎን። ፍቱዋትካን ሃገርካን ሕዝብኻን የዕሩኽትኻን ባህልኻን ኵሉ ሓዲግካ ኣብ ወንጌላውነት ንኽትነብር ዝድርኽ ኢየሱስ እዩ።
ንቕድሚት በሉ
ተልእዀ ናብ ኣሕዛብ፡ ወንጌላዊ ልእኹነት ብውልቂ እትቕበሎ ጸዋዕታ እውን እንተዀነ ኣብ መክብብ ቤተ ክርስቲያን እዩ ዝንበር፡ ስለምታይ ኣብ ምስጢረ ጥምቀት ዝተሰረተ ስለ ዝዀነ፡ ብተወሳኺ እውን መንፈሳዊ መርሆ ብምዃኑ፡ እዚ ወርሒ’ዚ ንእዋናዊ ቅልውላው ግምት ብምሃብ ንልልያን ንምልዋጥን ሕዳሴን ቅዱስ ኣጋጣሚ እዩ፡ ….
ነቲ ናይ እግዚኣብሔር ቡራኬ ዝዀነ ኢየሱስ ክርስቶስ ናብ እሕዛብ ንምብጻሕ ሕዝበ እግዚኣብሔር ክወጽእ እትድግፉ ኵኑ፡ ከምኡ እውን ወንጌላዊ ልኡኽነት ውልቃዊ ዕማም ዘይኰነስ ማሕበራውን ሕውነታውን ብምክፋል ዝፍጸም ምዃኑ ንኸስተውዕል ደግፍዎ፡ ኣብ መንጐ ተቕዋማትኵም ብምትሕብባር ንቕድሚት ተጓዓዙ።
ተልእዀ ወንጌል ምውህሃብ እምበር መግዛእታውነት ማለት እይኰነን
እቲ ሎሚ ዝፍጸም ተልእዀ ወንጌል ናይቲ ኣብ ዝሓለፉ ዘመናት ልኡካነ ወንጌል ናይ ዝዘርእዎ ዘርኢ ፍረ እዩ፡
ተልእዀ ወንጌል ካብ ኤውሮጳ ናብ ካልእ ክፍለ ዓለም ማለት ኣይኰነ፡ እዚ እቲ ጥንታዊ ክፍለ ዓለም ብዘካይዶ ዝነበረ ናይ ወረራ ተግባር ዝፍጸም ዘይኰነስ ምውህሃብ ዝብል እዩ፡ እተን ቅድም ብዙሕ ጸዋዕታ ዝነበረንን ልኡካነ ወንጌል ናብ ዝተፈላለየ ኵርናዕ ዓለም ዝልእኻ ዝነበራ ሃገራት ሎሚ ልኡካነ ወንጌል ዝቕበላ ኰይነን ኣለዋ፡ መንፈስ ቅዱስ ነቲ ብዙሓነት የሰንይ።
ምስ ክርስቶስ ስልክይናን ድኻምን ጓህን የልቦን
ልኡካነ ወንጌል ኣብ ልቦምን ኣብ ርክባቶምን ካብ ክርስቶስ ዝርከብ ሓሴት ከየጥፍኡ ምስ ክርስቶስ ስልክይናን ድኻምን ጓህን ከምዘለየለን እዚ ካብቲ ንሱ ናይ ምንባር ሕዳሴ ዝነቕል ምዃኑ ዝምስክሩ እያቶም።
ንልኡካነ ወጌልን ናይ ወንጌል ሓሴት የድልዮ፡ ብዘይ ናይ ወንጌል ሓሴት ተልእዀ ወንጌል ምፍጻም ዝከኣል እይኰነን፡ ብዘይ ናይ ወንጌል ሓሴት ዘይማርኽ ወንጌላዊ ልኡክነት እዩ ዝህልው፡ ናይ ተልእዀ ወንጌል ሕመረት እቲ እንኰ ማራኺ ብዝዀነ ክርስቶስ ምምራኽ ዝብል እዩ፡ … ዓለም እቶም ኣብ ልቦም ናይቲ ኵሉ ናብኡ ናይ ዝማርኽ ትንሱእ ክርስቶስ ሓሴት ዘለዎም ሰባት እዩ ክርእይ ዝደልይ፡ … እዚ ምስክርነት’ዚ ጭቡጥ ኰይኑ ዝረአይ፡ ኣብ ዘተን ኣብ ፍቕሪ ብምውህሃብን ንሓድ ሕድ ኣብ ምቅብባልን ምክፋልን እዩ፡ ናይ ወንጌል ጽባቔ፡ ኣብ ክርስቶስ ምእማን ናብ ዘሎ ሓገስ ይማርኽን ኣብኡ ከተመልሕቕን ይድርኽ።
ሃይማኖት ኣስዳዕነት ዘይኰነስ ብዘይ ቀመር ዝቐርብ ምስክርነት
ቅዱስነትም ኣስዒቦም ኣብ መንጐ ኣስዳዕነትን እውነተይና ኣስፍሆተ ወንጌልን ዘሎ ፍልልይ ክገልጹን፡ ንኢየሱስ ምምስካር ኣብ ምሾት ኣልቦን ጸገምን ኩሉ፡ እቲ ዘርኢ ምስክርነት ሱር ክስድድን ክጥጥዕን ናብ ዓቢይ ገረብ ዝቕይሮ ጐይታ ምዃኑ ከብርሁ እንከለዉ፡
ንኢየሱስ ብምልኡ ሕይወትካ ምምስካር ማለት፡ ብዘይ እቲ መጋበርያ መስድዒ ሃይማኖት ዝዀነ ቀመራዊ ሜላን ወይ ውን ብዘይ ኣገባብ ትካላውነትን ማለት እዩ፡ ክዝንጋዕ ዘይብሉ ናይ ኣስፍሆተ ወንጌል ቀንደይና ተዋሳኢ መንፈስ ቅዱስ እዩ። እቲ ብፍቕሪ ኢየሱስ ልኡካነ ወንጌል ዝዘርኦ ዘርኢ ሱር ክሰድድን ክጥጥዕን ናብ ዓቢይ ጽኑዕ ብዙሓት ጽላል ዝረኽብሉ ናይ እምነት ገረብ ክኸውን ዝገብሮ ባዕሉ ጐይታ እዩ፡
ኣብ ጕዕዞ እምበር ኣብ ሮሞቕታ ቤተ ክርስቲያን የላን
ቅዱስ ኣቦና ናይ ብዙሓት ልኡካነ ወንጌል ሰማዕትነት እናሓሰቡ፥
… ምቅርራብ፡ ሕድ ህዳዊ ምቅርራብ፡ ገዛእ ርእስኽ ንሓው ቀረባ ምግባር፡ ዓርኪ ምዃን፡ ምእንጋድን ምድጋፍን፡ እዚ ዓይነት ጠባይ እዚ ንዅሉ ዝምልከት እዩ፡ ንዓለማውያን ምእመናን ኰነ ንካህናትን ንኣባላት ውፉያን ሕይወን ኵሎም ዝምልከት እዩ፡ ጥቅምቲ 2019 ዓ.ም. ፍሉይ ናይ ተልእዀ ወንጌል ወርሒ ከይኑ ክሕሰብ እዩ፡ ምስጢረ ጥምቀት ዝተቐብልኵምን ልኡኻትን፡ ወጌላውነት ናይ ቤተ ክርስቲያን ባህርይ ስለ ዝዀነ፡ ቤተ ክርስቲያን እትህልው ኣብ ጉዕዞ እምበር ኣብ ኣራጢጥካ ኰፍ ምባል ኣይኰነ፡
ቢሎም ዝለገስው ቃለ ምዕዳን ዛዚሞም ሓዋርያዊ ቡራኬ ሂቦም ክምእተፋነው ቸራዞ ሓቢረን።


text:
መንቀሊ ኣብ ኢትዮጵያ ኣጋጢሙ ዘሎ ቅልውላው ኣብቶም ዝሓለፉ 25 ዓመታት እናተዋህለሉ ዝመፁ ፀገማት እዮም ይብል ሓደ ፖለቲካዊ ተንታኒ።
ኣብ ዩኒቨርስቲ መቐለ መምህር ፖለትካዊ ሳይንስ ገብረመድህን ገብረሚካኤል ካብ ኣወንታዊ እቶም ኣሉታዊ ምዕባለታት እናዓብለሉ ብምምፅኦም እዩ ናብዚ ማዕቢሉ ዘሎ ክብል ይገልፅ።
‘’ሓደ መንግስቲ ተቓውሞ ከጋጥሞን ክወድቕ ዝገብሩዎን ብዝተሰርሑ ፅብቓት ነገራት ከይኮነስ ብዘይሰርሖም ነገራት ወይ ብሕማቕ ነገራት ስለዝኾነ ብቐንድነት ምስ ሰብኣዊ መሰላትን ኣብ ምምላስ ጠለባት ዜጋታት ዘሎ ድሩትነት ዓቕሚ መንግስትን እዩ’’ይብል።
መንግስቲ ካብ ስልጣኑ ተወጊዱ መሰጋገሪ መንግስቲ ንኽጣየሽ 16 ሰባት ዘውፅኡ መግለፂ ብዝምልከት መምህር ገብረመድህን ገብረሚካኤል እቲ ኣብ ስልጣን ዘሎ ውድብ ኣካል ዘይኮነሉ መፍትሒ ክውንነቱ ኣይርኣየንን ኢሉ።
ኣብ ክንድኡ እቲ ገዛኢ ፓርቲ እጀታ ኣለና ንዝብሉ ኣብ ውሽጢ ይኹን ኣብ ወፃኢ ዘለው ፖለቲካዊ ሓይልታትን የገድሰና እዩ ዝብሉ ወገናትን ዓዲሙ ብግልፅን ብዴሞክራሲያዊ ኣገባብን ክዝትን መፍትሒ ክድለን ኣለዎ ይብል።
ዝርዝሩ ኣብዚ ምስማዕ ይክኣል።


text:
ኣብ ዘይሰምዓካ ደብሪ ኣትማህለል
ኣብ ዘይሰምዓካ ደብሪ ኣትማህለል
ልምዲ ዶ ኮይኑና ወይስ ኣመል
ደድሕሪ ሰብ ዕልማ ንብል ኮለል‘‘
ወሰን ወሰን ገዲፍና ንሳነ ኣይዕወትን እዩ ዘይወሰነ‘
ወሰን ወሰን ገዲፍና ንሳነ
ኣይዕወትን እዩ ዘይወሰነ‘‘
ዘተ ግሉጽነት ዝጎደሎ
ዘተ ተንኮል ዝዓብለሎ
ንግብሪ ኣልቦ ዶ ዘተ ትብሎ‘‘
ወርሒ መጋቢት 64 ቶጎሩባ ሐበን
ወርሒ መጋቢት 64 ቶጎሩባ ሐበን
ንጅግንነትኩም ኣይንርስዖን ኣበደን
ንቃለስ ኣለና ታሪኾም ከይድፈን‘‘
ቅድሚ ኤርትራዊ ሃገርነት፡ ሰብኣውነት፡-
ሰብ ብምዃና ሓደ ኢና
ኤርትራውያን ብምዃና’ውን ሓደ ኢና
ከም ሰብን ከም ኤርትራውን እንተሓሲብና
ሰብኣውነትን ዜግነትን’ዩ ዝኣስረና።
ብቅልጽም ህዝብና‘ህግደፍ ክጓሐፍ
ውዲተኛታት ብእዋኑ ክእለዩ
ህዝብና ጸላእቱ እንተ ዘየለልዩ
ቅሳነትን ራህዋን ኣይክርከብንዩ‘‘
ንሰላማዊ ሰልፊ ኦስሎ ብግጥሚ ደገፈይ ክገልጽ ብልሳን ህዝቢ ክነድምጽ መንዩ ንመሰልና ዝረግጽ‘‘
ኣብ ኦስሎ ዝበሃል ዘሎ
ኣቢዪ ከምዘይ ውክሎ
ህዝቢ ክቃወም ከሎ
መንዩ ዝፍትን ክሕንኩሎ‘‘
Weiterlesen: ንሰላማዊ ሰልፊ ኦስሎ ብግጥሚ ደገፈይ ክገልጽ ብልሳን ህዝቢ ክነድምጽ መንዩ ንመሰልና ዝረግጽ‘‘
ግደፉ ደም ኣይትወለፉ እዚኦም ከለዉ ኩርኳሕ ሽግርና ኣበይ ክይፍትሕ ኣይበዝሔን ዶ ምፍርራሕ‘‘
ጀነራል ናይ ዓሻ ጎልጎል
ብዙሕ ሃለውሎው ኣይትበል
ስርሒት ዓዲ ዃላ ሰንበል
Weiterlesen: ግደፉ ደም ኣይትወለፉ እዚኦም ከለዉ ኩርኳሕ ሽግርና ኣበይ ክይፍትሕ ኣይበዝሔን ዶ ምፍርራሕ‘‘
ንህዝቢ ኣብ ዓዲ እንዳ ኣባሳበሰ ንሰብኣዊ መሰል ንሐርነት ዝጠሐሰ ቅሳነት የለን ህግደፍ ከይተደምሰሰ‘‘
ካብ ምንጪታት ቶጎሩባ ተበጊሰ
ብኡኩይ ንጥፍኣት ዝተደጎለ ሐዊ
ንደቀባት ኣጽኒቱ ንጓኖት መጣዊ
Weiterlesen: ንህዝቢ ኣብ ዓዲ እንዳ ኣባሳበሰ ንሰብኣዊ መሰል ንሐርነት ዝጠሐሰ ቅሳነት የለን ህግደፍ ከይተደምሰሰ‘‘


text:
ውሳኔታት ዋዕላ ኣብ ትሕቲ ከመይ ኩነታት ጸዲቝ ፡
ብኣንቶንዮ ተስፋይ
15 መከረም 2010
ብዕለት 11 መስከረም 2010 ኣብ ከተማ ስቶክሆልም ንጉዳይ ዋዕላ መብርሂ ክህብን ዝተኻየደ ኣኼባ ካብ’ቲ ብዙሕ ኣብ ሓደ ወሳንን ኣገዳስን ጠማርን ጉዳይ ምስክርነት ቀሪብሉ ኣሎ።
ቀዳማይ ምስክር
ቀጺሉ ኣብ’ቲ ብኤርትራ ዲሞክራሲ ፎር ኣል ዲስካሽን ግሩፕ 2010( Eritrean Democracy for all discusion group) ዝተኻየደ መደብ መገለጺ ሓው ከራር ሂያቡ ነቲ ጉዳይ ካብ’ቲ ዝግብኦ ንላዕሊ ምስክርነት ቀሪቡ’ዩ።
ካልኣይ ምስክር
ብ9 ነሓሰ 2010 ብስም ሃገራዊ ዋዕላ ዝሓለፈ ውሳኔታት ዋዕላ ንደሞክራሲ ለውጢ፡ ብህዝቢ ኣይጸደቐን፡ ብህዝቢ ኣይተወሰነን፡ ነቲ ጉዳይ ብዋንነት ዝሓዞ ሰክረታሪያት ዋዕላ ጥራሕ’ዩ ነይሩ። ሰክረታሪያት ዋዕላ ነቲ ኣብ ዋዕላ ዝተዘርበ ሓሳባትን ርእይቶን ኣኪቡ ከም ውሳኔ ዘርጊሕዎ። እዚ ውሳኔ ክእወጅ እንከሎ። ተሳተፍቲ ዋዕላ ድሮ ናብ’ቲ ዝመጽዎ ዓዲ ተመሊሶም ከም ዝነበሩ ይግለጽ። ዘይተመልሱ እንተነበሩ ከኣ ኣብ’ቲ ውሳኔ ኣይተሳተፉን። እዚ ብሓደ ካብ ስቶክሆልም ንዋዕላ ዝተሳተፈ እሞ ኣኼባ ዝመርሕ ዝነበረ ነቲ ውሳኔ ክጸድቅ ከም ዘይነበረ ብግሁድ መስኪሩ ኣሎ።
ሳልሳይ ምስክር
ሳልሳይ ምስክር ከኣ እቲ ኣብ ዋዕላ ዝነበረ ግን ኣብ ውሳኔታት ንምጽዳቕ ዘይተኻትዔን ሎሚ ኣብ ሜድያ ውጺኡ ግልጽነቱ ንህዝቢ ክሕብር ዘይደሊ ብተግባር ግን ኣካል ናይ’ዚ ምስክር ምዃኑ ዘይከሓድ ሓቂ’ዩ።
ሓሳባትን፡ ርእይቶታትን ናብ ውሳኔታትን ደምዳሚ ኣዋጅ፡ ሓባራዊ መወከሲ ሰንድ ዋዕላ ብስምምዕ ክወጽእ፡ ኣጽፊፉ ሰሪዑ ውሳኔታት ዘየጽድቕ፡ ኣዋጃት ዘየጽድቕ ዋዕላ ፡ ከመይ ገቢሩ እቲ ዋዕላ ብናቱ ውሳኔን ብናቱ ህላውነት ብሓባርዊ ስምምዕ ተደምዲሙ ክብሃልን፡ ብዓወት ዛዚሙ ክበሃልን።
እዚ ጉዳይ ንዓይ ኣብ ተምክሮ ፖለቲካዊ ስርሒታት ኤርትራ ንመጀመሪያ ግዜ’የ ዝሰምዕ ዘለኹ። ካብ’ዚ ቀጺለ ኣሕጺር ኣቢለ ኣገዳስነት ውሳኔ፡ ደምዳሚ ኣዋጅ ወይ ደምዳሚ መግለጺ ጉባኤ፡ ዋዕላ፡ ኮፈረንስን ኣገደስቲ ኣኼባታትን ብኽመይ ይውሰን ይጸድቕ ከብርህ እፈቱ።
ውሳኔ ወይ ደምዳሚ ኣውጅ ማእከላይ ሰነድ ወይ ትሕዝቶ ናይ’ቲ ዝተጋብኤ ህዝቢ ዝገልጽ ሰነድ’ዩ። ውሳኔታት ነቲ ህዝቢ ኣብ ጉባኤ ዝተኻተዓሎም ጸኒሑ ኣብ ቅዋሙ ይኹን ፖለቲካዊ መደብ ዕዮታት ኣስፊሩ ከም መምርሕን፡ ከም መርሆ ጉዕዞ ፖለቲካዊ መንነት እቲ ተጋባኢ ዝገልጽ’ውን’ዩ።
ውሳኔ ወይ ደምዳሚ ኣዋጅ ካብ’ቲ፡ ኣብ ቅዋም ናይ’ቲ ተሳታፊ ጉባኤ ዝሰፍር፡ ብሓባራዊ ርድኢትን ስምምዕን ወይ ብደሞክራሲ ኣገባብ ኣብ ምዕራፉ ምስ ኣብጽሔ፡ ደጊም ኣብ መወዳእታ እቲ ጉባኤ ካብ’ቶም ብሓባራዊ ስምምዕ ይኹን ብደሞክራሲያዊ ኣገባብ ዘጽደቆም ቅዋማ ፖለቲካዊ መደብ ዕዮታት ዘይፍለ ነቲ ዓበይቲ ጉባኤኛታት ዘካየድዎን ዝተኻትዕሉን ጉዳያት ዘነጽር ውሳኔታት ጉባኤ፡ ደምዳሚ ኣዋጅ ተባሂሉ ይግለጽ።
እዚ ውሳኔታትን ደምዳሚ ኣዋጃትን ግን እወ ተዛሪብናሉ’ና፡ ተኻቲዕናሉ ኢና ተባሂሉ ንድሕሪ ዝግደፍ ዘይኮነስ፡ ካብ ሰክረታሪያት ዘለዎም፡ ካብ ገዛ ወይ ካብ’ቲ ህዝቢ ኣብ ጉባኤ ዝተሳተፈ ዝተወሰኽዎ ሽማግለ ብምምራጽ፡ ነቲ ውሳኔታት ዋዕላን ደምዳሚ ኣዋጃትን ንምርቓቕ ይምረጹ እሞ። ንዝተወሰነ ግዜ ነቲ ዝተዋህቦም ስራሕ ኣሳሊጦም ከም ብሓድሽ ናብ ጉባኤ ተመሊሶም ነቲ ዘርቐቕዎ ውሳኔ ይኹን ኣዋጅ ኣብ ቅድሚ ህዝቢ የንብብዎ እሞ፡ ህዝቢ ከኣ ነቲ ውሳኔታት ኣዋጃትን ሓደ ብሓደ ቃል ብቃል፡ (፡) ነጥቢ ከየተረፈ ትርጉም ዝቕየር እንተኾነ ነጥቢ ከልግስ፡ ነጥቢ ክውሰኽ ተኻቲዑ ኣብ መደምደምታ ዝበጽሕ ውሳኔ’ዩ ዋዕላ ዝውንኖ ውሳኔ ወይ ኣዋጅ ዝበሃል።
ተሳተፍቲ ዋዕላ ነዚ ጉዳይ ንድሕሪት ገዲፎም ምምጽኦም፡ ነቲ ኩሉ ንዋዕላ ዝደኽምዎ ዘበለ ዘፍርስ’ዩ። ከምስ ነቲ ኩሉ ህዝቢ ተኻቲዑ ብስምምዕ ኣብ መደምደምታ ዘብጽሖ ጉዳይ ደጊሙ ክርእዮን ነቲ ዝተባህለ ብትኽክል ኣብ ቦትኡ ኣሎ የሎን፡ ነቲ ርዲኢታ ዝቕይር ወይ ዘደባግር ቢሂላት ሙሉእ ሓሳብት፡ ቃላት፡ ኣለዉ ዶ ኢሉ ክሳብ ዝተሓተ ነትBኢ ፈቲሹ’ዩ፡ ይርሓሰና ኢሉ ውሳኔኡ ዘውጽእ። እዚ ውሳኔ ከኣ ዋዕላ ይሕተትሉ። ሕጋውነት ዘለዎ ውሳኔ ዋዕላ ከኣ ይበሃል።
ውሳኔታት ዋዕላ ንደሞክራሲ ለውጢ፡ ኣብ’ቲ ንሕጋውነቱ ዘረጋግጽ ምስርሕ፡ ብዘይ ህዝባዊ ክትዕን ደገፍ ምጻድቑ ጥራሕ ዘይኮነስ፡ ከም’ቲ ቅድሚ ሕጂ ዝገለጽክዎ ኣብ ኣጸሓሕፋን፡ ኣብ ሓደ ዓንቐጽ ደራሪብካ ናይ ዝተፈላለየ ትሕዝቶ ዘለዎ ዓንቐጻት ይኹን፡ ናይ ዘይተመዛዘነ ናይ ቃላት ይኹን ካልእ ጌጋ ዘለዎ ውሳኔ ዝሓለፈ’ውን እዩ።
” ኣብ’ቲ ዋዕላ ናይ ሕጊ ምሁራት፡ ናይ ፖለቲካ ምሁራት፡ ጋዜጠኛታት፡ ባላት ሲቪል ማሕበራት ስለ ዝተሳተፉ፡ ነቲ ጉዳይ ብጽፈት ክኸይድ ዝገበሩ እዮም፡ ኣብ’ዚ መዳይ ከኣ ዘይሕጋዊ ዝተፈጸመ የልቦን ይብል” ነቲ ኣኼባ ዝመርሕ ዝነበረ ጋዜጠኛ።
ዝገርም’ዩ፡ ህዝቢ ካብ’ቲ ዝመጾ ዓዲ ኣፋንዮም ውሳኔታት ደምዳሚ ኣዋጃትን ብኣባላት ሰክረታሪያት ጥራሕ ተጻሒፉ ረቒቑን ጸፊፉን ንውሳኔ ክበጽሕ ከመይ ኢሉ ሕጋዊ ይኸውን ? ዝገርም’ዩ። እዚ እዩ እቲ ዋዕላ። እዚ እዩ እቲ ኣገባብ ውሳኔታት።
ኣብ ዝሓለፈ ተሞክሮታተይ ኣብ ዋዕላታትን ጉባኤታትን ዝሳተፍ ንዘቕረብዎም ሓሳብን ርእይቶን፡ ብሓሳብ እንተተደጊፉ፡ ንትግባረ መስርሕ ኣብ ዓንቐጽ ኣብ ዝሰፍረሉን፡ ብኡ ኣቢሉ ከኣ ኣብ ውሳኔታት በሪሁ ጎሊሑ ስለ ዝረአ ገገለ መን ይፈልጥ ብግጉይ ውሳኔታት ነቲ ዓንቐጽ ክቕይሮን፡ ኣብ ዘይምርድዳእን ዝተፈላለየ ሓሳባት ግጉይ መልእክትን ከየብጽሕ፡ ብዝለዓለ ጠመተን፡ ብዝለዓለ ናይ ክትዕ ተሳታፊ ብምዃኑ ዝተደምደመ ጉባኤን ዋዕላን’የ ዝፈልጥ። ተሳተፍቲ ጉባኤ ውሳኔታቱ፡ ኣዋጃቱ ተነቢብሉ፡ ውሳኔታት ዋዕላታት ብትኽክል ክሳብ ዝመዓራረን ዝስራዕን፡ ብሓባር ይርሓሰና ክሳብ ዝበሃለሉ፡ ተሳታፊ ጉባኤ ቦታ ጉባኤ ገዲፉ ኣይወጽእን። በዚ መሰረት ከኣ እቲ ውሳኔ ናይ ኩሉ ተሳታፍ ጉባኤ ይኸውን ኩሉ ይከላኸለሉን።
ተሳታፊ ዋዕላ ውሳኔታቱን ኣዋጃቱን፡ ኣብ ዘይህላውነቱ ረቒቖም እንተጸዲቆም ከም ኢሉ ነቲ ዋሳኔ ናተይ’ዩ ክብሎ ይኽእል። ብፍላይ ከኣ ነዚ ሃገራዊ ዋዕላ ንደሞክራሲ ለውጢ በዚ ሕጂ ዝዝረበሉ ደረጃ ዕብየትን ናይ’ቲ 330 ዝኣክል ቁጽሪ ህዝቢ ተጋቢኡ ዝበሃለሉን።
መደምደምታ
ብርእይቶይ ዋዕላ ንደሞክራሲ ለውጢ ብዓይኒ ሕጋዊ ሸነኽ፡ ነቶም ነዚ ዋዕላ ብሕጋዊ ሸነኻቱ፡ ብኣገባቡ፡ ብጥሕሰት ስምምዓት ዘይሕጋዊ ዝበልናዮ፡ ሎሚ ነቶም ተጋባእቲ’ውን ዘይሕጋዊ ውሳኔ ሒዙ ዝወጸ ንዓኣቶም’ውን በዚ መስርሕ ዘይሕጋዊ’ዩ። ዘየነብርዎ ውሳኔ ነይርናዮን ክብሉ’ውን ኣይክእሉን። ኣብ’ቲ ቦታ ዝነበሩ ናይ ዓይኒ ምስክር፡ ውሳኔታት ኣብ ገዛ ንኽትዕ ከም ዘይወረደ ባዕሎ መስኪሮም ኣለዉ። ደጊም እቲ ጉዳይ እንታይ ተሪፍዎ ይበሃል። ነቲ ዋዕላ ኣብ መጀመሪኡ’ኳ መትሓዚ እንተተሳእኖስ ኣብ መወዳእታኡ ዶ መትሓዚ ምስ ተሳእኖ፡ ግን እቲ መሰረትን ዕላማን ዘይነብሮ፡ ኣብ መወዳእታ’ውን ነቲ ዝተኣከበ ህዝቢ ብእገባቡ ኣካቲዑ መሰሉ ሓሊዮ ክሳብ ውሳኔ ከሰንዮ ኣገበረን። እዚ ብዓይኒ ሕጊ ፈጺሙ ጌጋግ’ዩ።
ውሳኔታት ብድሌት ህዝቢ
Short URL: https://english.farajat.net/?p=1523


text:
ቅዱስ ኣቦና ር.ሊ.ጳ. ፍራንቸስኮን ናይቲ ብኵሪያ ሮማና ዝጽውዓ ናይ ቀረባ ተሓባበርቶም ናይ ኵላዊት ቤተ ክርስቲያን ላዕለዎት ሓዋርያዊ ምሕዳራ ጳጳሳውያን ኣባይቲ ምኽርን ቅዱሳት ማሕበራትን ሓዋርያውያን ላዕለዎት ኣባይቲ ጽሕፈት ሓለፍትን ዝርከብዎም ከምቲ ልሙድ በቢ ዓመቱ ኣብ እዋን ዓቢይ ጾም ዘካይድዎ መደብ መንፈሳዊ ሱባኤ ምኽንያት ክሳብ ዕለት 6 መጋቢት 2020 ዓ.ም ዝቕጽል ብቕዱስነቶም ብዝተሓርዩ ናይ ስነ ቅዱስ መጽሓፍ ሊቅ ኢየሱሳዊ ካህን ኣባ ፒየትሮ ቦቫቲ ብዝቐርብዎ ቃለ ኣስተንትኖን ስብከትን ተመሪሑ ዕለት 29 ለካቲት 2020 ዓ.ም. ሰዓት ሽዱሽተ ናይ ለምዘበን 2020 ዓ.ም. መንፈሳዊ ሱባኤ ኣብ ዞባ ላዚዮ ከባቢ ከተማ ሮማ ኣብ እትርከብ ከተማ ኣሪቻ ከምእተጀመረን ር.ሊ.ጳ. ፍራንቸስኮ ነዚ ሱባኤ’ዚ ካብ ሃገረ ቫቲካን ኰይኖም ይከታተልዎ ከምዘለዉ ቅድም ክብል ከምእተሓበረ ዝዝከር፥
ስምዖን ተ. ኣርኣያ - ሃገረ ቫቲካን
ዕለት 3 መጋቢት 2020 ዓም. ድሕሪ ቐትሪ ኣባ ቦቫቲ፥ እምነት ብፍልጠት ካብ ምትካእ ምጥንቓቕ ከምዘድልን ብሓጹሩ ኣልቦ እምነት ኣብ ዝብል ሓሳብ ኣማእኪሎም ራብዓይ ኣስተንትኖ ዓቢይ ጾም ከምዘቕረቡ፡ ዝሓበራ ልእኽቲ ጋዜጠይና ዜና ቫቲካን ደቦራ ዶኒኒ ኣስዒበን፥ ኣብ ነፍሲ ወከፍና ናይ ዑረትን ጣዖታውነትን ብሓጺሩ ኣብ ጐይታ ኢየሱስ ክርስቶስ እምነት ምጕዳልን፡ ምሉእ ብምሉእ ኣብኡ ኣመኔታ ገይርና ምንባር ዝሰኣነና ኰይና ንርከብ፡ ድሕሪ ጣዖታውነት፡ ምግባረ ብልሽውናን ነፍሲ ወከፍና ናይ ገዛእ ርእሱ እግዚኣብሔር ብምዃን ንእግዚኣብሔር ኣፍልጦ ዘይምሃብ ዝኣመሰሉ ተግባራት ይስዕብ፡ ነዚ ሓሳብ እዚ እቲ ኣብ ኦሪት ዘጸኣት ምዕ. 32 ተመልኪቱ ዘሎ፥ ብወርቂ ዝተገብረ ምራኽ (ብወርቂ ዝተለበጠ)፡ ኣባ ቦቫቲ ሓጢኣት ሕግ ካብ ምፍራስ ዝብል ዘይኰነስ እምነት ካብ ምጕዳል ዝብል ምዃኑ ኣዘኺሮም፡ ቀዳመይቲ ትእዛዝ፡ ኦሪት ዘጽኣት ምዕ. 20፥ ጠቒሶም፡ ብጀካይ ካልኣ ኣማልኽቲ ኣይሃልዉኻ፡ ኣብ ላዕሊ ኣብ ሰማይ ካብ ዘለዉ፡ ኣብ ታሕቲ ድማ ኣብ ምድሪ ካብ ዘለዉ፡ ምስልን ስእልን ዘበለ ንኣኻ ኣይትግበር፡ ኣይትስገደሎም ኣይተገልግሎም ኣነ እግዚኣብሔር ኣምላኽካ ቀናእ እየ ….” መብዛሕትና ጣዖታውነት ዝሓለፈን ሎሚ ዘየሎን ገይርና ንሓስቦ ንኸውን፡ … እምነትካ ክብ ንምባል ኣሳእል ምጥቃም ኣብ ብዙሓት ዝርአይ እዩ፡ ኣምልዀ ጣዖት ካብ ጥንቲ ጀሚሩ ውጉዝን ሓጢኣትን ምዃኑ ዝተነገርን ዝንገርን ዘሎ እዩ ከምዝበሉ ኣፍሊጠን።
ብዙሕ ዘይፍለጥ ሓጢኣት
ሕልና ዘሳቕይ ከቢድ ዝዀነ ዑረት፡ ኣቃልቦ ዘይግብረሉ ዑረት፡ “ዕውራት እንተ ትዀኑስ ሓጢኣት ኣይምዀነኩም ነይሩ፡ ሕጂ ግና ንርኢ ኢና ትብሉ ኣሎኹም ስለዚ ሓጢኣትኩም ኣባኻትኩም ይነብር ኣሎ” ዝብል ቃል ወንጌል ዮሓንስ ጠቒሶም፡ ንሓጢኣት ሓጢኣት ምዃኑ ዘይምፍላጥ ሓጢኣት ማለት እዩ፡ እዚ እቲ መድሃኒት ዘይርከቦ ኣብ ልዕሊ መንፈስ ቅዱስ ዝፍጸም ሓጢኣት እዩ፥
ምስሉይነት ሓሶት እዩ፡ ስለምንታይ ነቲ ሰናይ ተግባር ብደጋዊ ምንባሩን ምትካእ ስለ ዝኸውን፡ ስግደትን ኣምልዀን ንኽብሪ እግዚኣብሔር ኣክንዲ ዝኸውን ንኽብሪ ሰብ ይኸውን፡ ምስሉይነት ዘየመዛዝንን ኣልቦ እውነተይና ልልያን እዩ፡ ብሓጺሩ ዑረት ማለት እዩ፡ ፍትሒ ኣይፈል ምህረትን ተኣማንነትን ዘይፈልጥ፡ ጸጋ ምስ ግኡዛዊ ነገር ዘመሳስል፡
እቲ ብወርቂ ዝተገብረ ምራኽ፡ ሙሴ ኣብ ሲና ምስ ኣግዚኣብሔር፥ ሕዝቢ ገዛእ ርእሱ ካብ እግዚኣብሔር ኣርሓቐ፡ ድሮ ካብ እግዚኣብሔር ኣዘንበለ፡ እዚ ኸኣ ምግባረ ብልሽውና እዩ፡ እዚ ሓጢኣት እዚ ንእግዚኣብሔር ኣፍልጥ ምንጻግ ማለተ እዩ፡ … ነፍሲ ወከፍ ናይ ገዛእ ርእሱ እግዚኣብሔር ይልብጥ፡ ካብዚ ዓይነት ተግባር’ዚ እዩ ካልእ ኵሉ ሓጢኣት ዝነቅል፡ ናይ ገዛእ ርእሱ ብፁዕነት ይሕንጽጽ፡ ሓዋርያ ጳውሎስ ናብ ሰብ ሮሜ ኣብ ዝጸሓፉ መልእኽቱ፡ ናይ ኵሉ ዝተፈላለየ ሓጢኣት ምንጪ ናይ እግዚኣብሔር እግዚኣብሔርነት ዘይምፍላጥ ምዃኑ የብርሃልና።
ምስማዕ ምውናን ማለት ኣይኰነን
ኢየሱሳዊ ካህን ኣባ ቦቫቲ ኣስዒቦም፥ ኣምልዀ ጣዖት፡ ርግጸይናነት ካብ ምድላይን ቃል ኣምላኽ ካብ ምስማዕ ምርኣይን ምውናኑን ካብ ዝብል ምድላይ ዝነቅል እዩ፡
ክታብ ጠመቓዊ ተቕዋምን ስርዓተ ሕግን ቅርጺ ክህልዎ ዝከኣል እዩ፡ ኣኽራርነት ድማ ጽንዓትን ቀጻልነትን ውሑስን የምስል፡ ጠመቓውነቱ ብምርምርን መጽናዕትን እተረጋግጾን እትቆጻጸሮን ግልጺ ከምዝዀነ ገርካ ንኽትምልከቶ እውን ይድርኽ፡ ብሓጺሩ እዚ ኸኣ እምነት እግዚኣብሔር ምስዓብ ማለት ምዃኑ ምስ ዝዝንጋዕ ብፍልጠት ትትክኦ፡ ኣክንዲ ትሕትና ብዝዓሰሎ ድልውነት ንኽትሰምዕ ጽን እትብል፡ ሓቂ ኣብ ኢድካ ከምዝጨበጥካያ ከይኑ ይስምዓካ!
ኢየሱስ ንዓለም ስዒሩዋ እዩ
እዚ ብስነ ኣሓዝ ዝተራቐ ዓለም ማሕበራዊ ምስልን፡ ውሩይ ምዃን ዝብል ኣገባብ ዘተባብዕን ብፍላይ ካብ ጭቡጥነት ኣብ ምናባውነት ንኸነድህብ ይድርኽ፡ ኣብ ማሕብራዊ መረብት ከምዝበሃል ክንድዚ ሰዓብቲ ኣለዎ ወይ ኣለዋ ይኸውን፡ እዚ ከኣ ናብ ጣዖታውነት ዘሰንይ እዩ ዝኸውን፡ ኣብ ማተዎስ ወንጌል ኢየሱስ ኣብ ምድረ በዳ ኣብ ዘጋጠሞ ፈተና፡ ተዓዋቲ ኣብ ዝዀነሉ ፈተና፡ ዑረትና ንኸነሰንፍ መታን ክንስዕቦ ዝግብኣና መገዲ የመላኽተና፡ እዚ ኸኣ ምግልጋል ዝብል ምዃኑ ኣብሪሆም፡ ኣተሓሒዞም መዝሙረ ዳዊት ምዕ. 106፥ ኣብ ታሪኽ እስራኤል እግዚኣብሔር ብናይ ምድሓን ተግባሩ ኣቢሉ ሓልዮቱ ከምዘቕርብ ዝነግር ምዕራፍ ኣብቲ ሱባኤ ንዝሳተፉ ዘለዉ ኵሎም ከስተንትንዎ ከም ሓሳብ ኣቕሪቦም ዘቕረብዎ ራብዓይ ኣስተንቶ ከም ዘጠቓለሉ ደቦራ ዲኒኒ ኣፍሊጠን።


text:
‘ንሰብ ከም ቁምነገር እትርእዮ ተጠንቂቅካ እትምልከቶ ኣብ ጸጽባሕ እተቛምቶ በብቕጽበት እዉን እትዕዘቦስ እንታይ እዩ? እዮብ 7፡17~18
"እንሆ ኣምላኽ ንሰብ ቅኑዕ ገይሩ ከምዝፈጠሮ ግዳ ረኸብኩ፣ ንሳቶም ግና ብዙሕ ብልሓት ደለዩ" ኪብል ተዛሪቡ ነይሩ (መክብብ 7፡29)
‘ሰብ ኢና ኔርና፡ ሰብ ኢና ዘለና፡ ሰብ ኮይንና ድማ ንዘልኣለም ክንነብር ኢና"! ክብል ኣፍቅዱለይ። እንተኾነ ግና፡ እንታይነት ሰብ ንዘመናት ምሉእ ኣብ ዓለም ይኹን ኣብ ዉሽጢ ቤተክርስትያን፥ ቀንዲ መዘራረቢ ጉዳይ ኮይኑ ከምዘሎ ኩላትና እንፈልጦ ሓቂ ኾይኑ ይስምዓኒ። ካብቶም ንመንነት ሰብ ኣመልኪቶም ዝልዓሉ ሕቶታት ድማ፡ ሰብ መን እዩ? ሰብ እንታይ እዩ? ሰብ መንፈስ ድዩ? ወላስ ሰብ መንፈስ፥ ነፍሲ፥ ስጋ ድዩ? ወላስ ሰብ መንፈስን ስጋን ጥራይ ድዩ? ወዘተ ዝብሉ ይርከብዎም። እዞም ሕቶታት ግና ንምንታይ እዮም ዝልዓሉ? እንታይ እዩ ኣገዳስነቱ? መጽሓፍ ቅዱስ ብዛዕባ ሰብ ንጹር ዝኾነ መግለጺ ስለ ዘይሃበ ድዩ? ኢልና ክንሓትት ናይ ብስለት ምልክት እዩ።
ኣነ ብሸነኸይ፥ መጽሓፍ ቅዱስና ብዛዕባ ሰብ ብንጹር ኣዕሚቑ ይምህር እዩ ብሃላይ እየ። ኣምላኽ ንሰብ ቅኑዕ ገይሩ ከምዝፈጠሮ ግዳ ረኸብኩ፥ ግናኸ ኣንሕና ደቂ ሰባት፥ ብሕልፊ ኸኣ ኣመንቲ እንብሃል ብዙሕ ብልሓት ብምድላይ፥ ኣብቲ ንጹር ስራሕ ኣእዳዉ እግዚኣብሄር፥ ናይ ገዛእ ርእስና ርእዮቶታት ከነብዝሕ ስለዝፈቶና እዩ። ስለዚ እቲ ሽግር ኾይኑ ዝርኣየኒ፣ መጽሓፍ ቅዱስ መልሲ ስለ ዝስኣነሉ ዘይኮነስ፣ ናይዛ ዓለም እዚኣ ስነ~ሓሳባዊያን ይኹኑ መምህራን ናይ እምነት ምንቅስቃስን ካብ መጽሓፍ ቅዱስ ወጻኢ ዝኾኑ ትምህርትታት ስለዘብዝሑ እዩ። እቲ ዝገርመኒ ወይ ዘፍርሓኒ ነገር እንተሎ ድማ፥ ብዛዕባ መንነትን እንታይነትን ሰብ፣ ዝንቡዕ ዝኾነ ምርዳእ ምሓዝ ማለት፥ ብዛዕባ መንነትን እንታይነትን እግዚኣብሄርን እዉን ዝንቡዕ ዝኾነ ምርዳእ ምሓዝ እዩ እንተበልኩ ምግናን ኣይኮነን።
ኣብ ምህሮ እዛ ዓለም ንእንታይነት ሰብ ዝምልከት ብዙሓት ዓይነት ስነ~ሓሳብ ኣለዉ።
《ብቐዳማይ ደረጃ》፥ ናይ “ፍልቀት ስነ~ሓሳብ (The Theory of Evolution)” ዝብል ስነ~ሓሳብ አዩ ። እዚ ስነ–ሓሳብ ፥ ንኣፈጣጥራ ሰብ ኣመልኪቱ፥ ሰብ ብዘግምታዊ ምዕባለ ካብ ህበይ እዩ ፈሊቑ ይብል። እዚ ንመንነትን እንታይነትን ሰብ ጥራይ ዘይኮነ ንህልዉና እግዚኣብሄር እዉን እንተኾነ ብኣሉታ ዝጸልዉ ስነ~ሞገት ወይ ሓሳብ ምዃኑ ኣንሕና ክርስትያናት እንረዳድኣሉ ሓቂ እዩ ኢለ ይኣምን።
《ብኻልኣይ ደረጃ》፥ “ክሕደትን ዘመናዊነትን” ስነ–ሓሳባዊያን፡ ንሰብ፡ “ስጋ እዩ” ኢሎም ገሊጾምዎ ኣለዉ። ሰብ ስጋ ስለ ዝዀነ ኸኣ፡ ተስፋኡ እተን ኣብዛ ምድሪ እዚኣ ዝነብረን ዓመታት ህይወቱ ጥራይ እየን። መለክዒ ዓወት ናይቲ “ሰብ ስጋ እዩ” ኢሉ ዝኣመነ ሰብ ድማ፡ “ተድላ እዛ ምድሪ” እዩ ይብል። ካብዚ ድንኳን እዚ ግዒዝካ ካልእ ህይወት ስለ ዘየለ፡ ኣብዛ ህይወት እዚኣ ከሎኻ ብዘይተሓታትነት ከም ድላይካ ኴንካ ብዘይ ሞራላዊ መወከሲ ኣብዛ ምድሪ እዚኣ ክተመላለስ ትኽእል ኢኻ ክብል ወሲኹ ዝዛረብ ስነ~ሓሳብ እዩ።
《ብሳልሳይ ደረጃ》፣ ንኣቛዉማ ሰብ ንዝምልከት፥ “ሰብ ብስጋን ነፍስን ጥራይ ዝቆመ ፍጡር” እዩ ዝብል ስነ~ሞጎት ኣሎ። እዚ ኽኣ ነቲ ፍጡር ካብ ፈጣሪኡ ዝፈልይ ምህሮ ወይ ስነ~ሓሳብ እዩ።
《ብራብዓይ ደረጃ》ድማ፥ “ናይ ምንቅስቓስ ሓድሽ ዘመን (New Age Movement)” እዩ። እዚ ስነ–ሓሳብ ድማ ንኣፈጣጥራ ሰብ ብዘይገድስ፥ ንመንነት ሰብ ብዝምልከት ግና ‘ሰብ ናይ ገዛእ ርእሱ ኣምላኽ እዩ' ዝብል ስነ~ሓሳብ ምዃኑ ካብ ኩላትና ዝተሰወረ ኣይኮነን።
እንተኾነ ግና፥ ኣንሕና ክርስትያንት እዉን ብዛዕባ መንነትን እንታይነት ሰብ ብዝምልከት ብሓንቲ ትኽልቲ ሓቂ እተጠመርና ኢና ኢለ ክሓስብ ኣይክእልን እየ። እቲ ዘመን እኳ በዓሉ ይዛረብ ኣሎ። ገሌና ሰብ ብመንፈስ፥ ነፍስን ስጋን ዝቆመ ፍጡር እዩ ንብል ኣሎና። ገሌና ድማ ኣይፋል ሰብ መንፈስ እዩ፥ ነፍሲ ኣለዎ፥ ኣብ ስጋ ድማ ይሓድር፥ ኢልና፥ ኣብ መጽሓፍ ቅዱስ ዘየሎ ስነ~ሞጎት ሒዝና ኣሎና። እቲ ዓብይ ስክፍታይ እምብኣር ኣብ መንነትን እንታይነትን ሰብ ዝንቡዕ ርድኢት ምሓዝ ማለት፣ ኣብ መንነትን እንታይነትን እግዚኣብሄር እዉን ዝንቡዕ ርድኢት ምሓዝ ምዃኑ ብዙሕ ሰብ ዘድህበሉን ዝርድኦን ኾይኑ ኣይስምዓንን። ምኽንያቱ፥ ሓንሳብ ሰብ መንፈስ እዩ እንተኢልና፥ ድሕሪኡ ዝመጽእ ሰበብ ኣሎ እዩ። ኣምላኽ መንፈስ እዩ፥ ሰብ ድማ መንፈስ እዩ፥ ስለዚ ኣምላኽን ሰብን ካብ ሓደ ዓሌት ወይ ድማ ብእንግሊዘኛ ቃል “God and Man are S/spirit beings and are in the same Category” ኣብ ዝብል መደምደምታ ኢና እንበጽሕ።
ከምቲ ኣቐዲመ ኢለዮ ዘሎኹ፥ ገለ ሰባት "ሰብ መንፈስ እዩ ነፍሲ ኣላቶ ኣብ ስጋ ይሓድር" ኪብሉ ከለዉ፥ ካልኦት ድማ ኣይፋሉን “ሰብ መንፈስ -ነፍሲ-ስጋ ስለስቲኡ ብሓንሳብ ሓቑፉ ስሉስ ኣቃውማ ዘለዎ ፍጡር እዩ” ይብሉ። እዚ ንገሌና ስቕ ኢልካ ናይ ቃላት ባእሲ እዩ መሲሉ ዝረኣየና፣፣ ክልቲኦም ወገናት ንሰለስቲአን ክፋላት ናይ ሰብ ይጠቅስወን'ዶ ኸየለዉን? እንታይ እዩ እቲ ጸገም ኢና ንብል።
ክቡር ኣንባቢ "ሰብ መንፈስ እዩ፣ ነፍሲ ኣላቶ ኣብ ስጋ ይሓድር ዚብል ቃላት ካብቲ ዝመስለና ንላዕሊ ዝያዳ ዝዓሞቖን ዝጸልመተን ትርጉም ዝሓዛለ እዩ። እዞም ነዚ ምህሮ ዝምህሩ ጉጅለታት፣ መንፈስ ሓጢኣት ኣይገብርን ዚብል ርዲኢትን ዘይቕነቕን መትከልን ኣለዎም። ሰለዚ መንፈስ ሓጢኣት ኣይገብርን እዩ። ሰብ ከኣ መንፈስ እዩ፣ ስለዚ ሰብ ሓጢኣት ዝገብር ብነፍሱ ወይ ብስጋኡ እዩ። ስጋን ደምን ኸኣ መንግስቲ ኣምላኽ ኣይወርስ እዩ ይብሉና፣፣ እሞ እቲ ትኹል ሓቂ ናይ መጽሓፍ ቅዱስ ከምኡ እንተደኣ ኮይኑ፣ ንብላዕን ንስተን! ያእ ኣይፋልናን ድኣ እባ!
እዞም ጉጅለ ሰብ መንፈስ እዩ ዚብሉሉ ካልእ ምኽንያት እዚ ዝስዕብ እዩ። ኣምላኽ መንፈስ እዩ ሰብ ከኣ መንፈስ እዩ ስለዚ "ሰብ ኣምላኽ እዩ" ናብ ዚብል ሶንኮፍን ደፋርን መደምደምታ ኪበጽሑ መታን ኪጥዕም እዩ። ከምቲ ኣቐዲመ ኢለዮ ዘⶀኹ፥ እዚ ሱቅ አልካ ጸለመ ኣይኮነን፣ ማለት እቲ ሰብ መንፈስ እዩ ነፍሲ ኣላቶ ኣብ ስጋ ድማ ይሓድር ዝብል ምህሮ ወይ ሰረተ እምነት ናይ እምነት ምንቅስቋስ፥ ንሰብ መዓረ ክርስቶስ ገይሩ፥ ምስ ኣምላኽ ድማ ዘመዓራርይን ገቦ ዘዝብልን ምህሮ እዩ። ደፊርካ ኣይፋል! ምስ በልካዮም ድኣ ገሊኦም “ንኣሽቱ ኣማልኽቲ ኢና” ናብ ዝብል ሓሳብ የላግሱ ኾይኖም እምበር፥ እቲ ምህሮስ ኣዒምቅና እንተፈሊጥናዮ ኣብኡ ደዉ ኣይብልን እዩ! ንሰብ ምስ ኣምላኽ እዩ ዘመዓራርይ። ግናኸ ከም ኣምላኽ ምዃንን ንኣምላኽ ምምሳልን ክልተ ዝተፈላለዩ ሓቅታት እዮም። ነዚ ዝብሎ ዘሎኹ፥ ኣብ መጽሓቶም ካብ ዘንበብክዎ እየ ዝዛረበኩ ዘሎኹ እምበር ፣ ዝተጣበብክዎ ጽዉጽዋይ ኣይኮንኩን ዝነግር ዘሎኹ።
እምብኣር ሕጂ ኣስዒብና፥ ብመሰረት መጽሓፍ ቅዱስና፥ ሰብ ብመንፈስ ነፍስን ስጋን ዝቖመ ፍጡር ምዃኑ ክንርእይ ኢና። ሓደ ሓቂ ካብ ሓደ ሓቂ ከብልጽ ኣይክፍትንን ኢየ። ብኣንጻሩ እታ ሓቂ ሓንቲ ምዃና ዓቅመይ ክሳዕ ዝፈቐዶ ከነጽር ክፍትን እየ። ንርእስና ድማ ኣብ ትሕቲ እታ ሓንቲ ትኽልቲ ሓቂ እግዚኣብሄር ከነግዝእ፥ እግዚኣብሄር ብኹሉ ምኽፋት ልብን ኣእሞሮን ንኹላትና ይደግፈና፣ ኣሜን!
ኩለንትና ሰብ መንፈስ፥ ነፍሲ፥ ስጋ እዩ
መጽሓፍ ቅዱስና ሰብ ብ3ተ ክፍልታት ማለት ብመንፈስ ብነፍስን ስጋን ዝቆመ ከምዝኾነ ይምህር እዩ ኢልና ከሲስና ኣሎና። እዚ ድማ ስሉስ ወይ ቲሪፓርቲተ ተብሂሉ ኣብ 1ተሰ 5፡23 “ኣምላኽ ሰላም በዓሉ ንኹለንትናኹም ይቐድሶ፥ በቲ ምጽኣት የሱስ ክርስቶስ ብዘሎ መንፈስኩምን ነፍስኹምን ስጋኹምን ብዘይ መንቅብ ኪርከብ ይተሓሎ፣” ብምባል ሰፊሩልና ኣሎ። ኣብዚ “ብኹለንትናኹም” ዝብል ቃል ነቲ ምልኣተ ሰብ የረድእ፥ ማለት ሰብ ህላወን ምልኣትን እዞም ሰለስተ ኣካላት እዩ። ኣብ እብራዊያን 4፡12 እዉን “ቃል ኣምላኽ ህያዉን መስለጥን እዩ እሞ፥ ካብ ክልተ ዝኣፉ ሰይፊ ዚበልሕ እዩ፥ ነፍስን፥ መንፈስን፥ መፈላለዩን ኣካላትን ኣንጉዕን ክሳዕ ዝፈላሊ ዚሰጥም፥ ኣብ ምሕላን ሓሳብን ልብን ከኣ ዚፈርድ እዩ፣” ይብል። እዚ ናይ እብራዊያን ጽሓፊ፥ እቲ ቃል ጎይታ ናብቲ ዘይኣካላዊ ክፋልና ማለት መንፈስን ነፍስን ከምኡዉን ናብቲ ኣካላዊ ክፋልና ማለት መፈላለዩ ኣካላትን ኣንጉዕን ማለት ስጋና ዝበጽሕ ምዃኑ እዩ ዝምህር። እዚ ዝብሎ ዘሎ ሓሳብ ድማ፥ ነቲ ኣብ ብሉይ ኪዳን እቲ ካህን ብሰይፊ ወይ ካራ ገይሩ ነቲ ናብ መስዋእቲ ሓዊ ዝኸዉን ስጋ እቲ ንመስዋእቲ ዝዀዉን ገንሽል ከምዝመቃቅሎ እሞ ንኹሉ ክፍሊ እቲ ገንሸል ከምዝበጽሖ ገይሩ ነቲ ቃል ይገልጾ ኣሎ። ቐጺልና፥ ነፍሲወከፍ ክፍሊ ሰብ ድማ ነናቱ ዕዮ ወይ ስራሕ ከምዘለዎ ምርዳእ ምእንቲ ክንረክብ፥ ብዛዕባ ኣፈጣጥራ ሰብ ምርኣይ ከድልየና እዩ።
ኣፈጣጥራ ሰብ
ሰብ ዝብሃልሲ ብሰለስተ ክፍላት ማለት መንፈስ፥ ነፍስን ስጋን ዝቆመ ፍጡር ምዃኑ ጠቂስና ኣሎና። እዚ ድማ ካብ ፍጥረት ጀሚሩ ክሳዕ ዘልኣለም ናይ ሰብ ዘይልወጥ መንነት እዩ። ዝቅየር ወይ ዝልወጥ ክፍሊ ሰብ እቲ ሓላፊ ስጋ ብዘይሓልፊ ስጋ ምልዋጥ እንተዘይኮይኑ፥ ዝልወጥ ወይ ዝትካእ ክፍሊ ሰብ ኣሎ ክብል ዓሻ ድፍረት ኣይክደፍርን እየ። ብዝበለጸ ሕጂ ብዛዕባ ኣፈጣጥራ ወይ መንነትን እንታይነትን ሰብ፥ ብብሩህ መገዲ ገይረን ዝገልጻልና ጥቅስታት ተጠንቂቅና ክንርእየን ፍቐዱለይ። እታ ቀዳመይቲ ኣብ ዘፍጥረት 1፡27 ክትከዉን እንከላ፥ እታ ነዛ ቐዳመይቲ ኣብርሆት እትኾና ካልኤይታ ድማ ዘፍ 2፡7 እያ፣ ብኻልእ ኣዘራርባ እታ ቀዳመይቲ "መንነት ሰብ" ክትገልጽ ከላ፣ እታ ካልኣይቲ ድማ "እንታይነት ሰብ" እያ ተንቲና እተብርህ እያ።
ኣብ ዘፍ 1፡26 "ኣምላኽ ከኣ ብመልክዕና ከም ምስልና ሰብ ንግበር ንዓሳ ባሕርን ነዕዋፍ ሰማይን ንእንስሳን ንብዘላ ምድርን ኣብ ምድሪ ለመም ንዝብልን ኩሉ ለመምታን ይግዝኡ በለ፣፣ ኣምላኽ ድማ ብመልክዑ ሰብ ፈጠረ፣፣ ብመልክዕ ኣምላኽ ፈጠሮ፣፣ ተባዕታይን ኣንስታይን ገሩ ፈጦሮም" ዘፍ 1፡26 ክብል ጸኒሑ፥ ድሓር ድማ ኣብ ዘፍ 2፡7 “እግዚኣብሄር ድማ ንሰብ ካብ ሓመድ ምድሪ ገበሮ፥ ኣብ ኣፍንጫኡ ድማ ትንፋስ ህይወት (Chay) ኡፍ በለሉ እሞ እቲ ሰብ ህያዉ ነፍሲ ኾነ (Living and self-conscious man) ይብል። መምህራን ናይ እምነት ምንቅስቃስ፣ ኣምላኽ ኣብ ዘፍጥረት 1፣27 "መንፈስ" ሰብ እዩ ፈጢሩ፣ ኣብ ዘፍጥረት 2፣7 ኸኣ ጸኒሑ "ስጋን ነፍስን" ወሲኽሉ ዝብል ግጉይ ትምህርቲ ብዘይ ምስትውዓል ይምህሩ ኣለዉ። እንተኾነ ግና ኣምላኽ ቅድም መንፈስ ፈጢሩ ደሓር ክመልኦ እየ ብምባል ኣብ ካልኣይ ሰሙን ስጋን ነፍስን ድዩ ወሲኹሉ? ያእ ኣይፋልንኣይወሰኸሉን! ከመይሲ ኣምላኽ ፍጥረቱ ኣብ ሻድሸይቲ መዓልቲ ከምዝወደአ እዩ መጽሓፍ ቅዱስ ዝነግረና፣ "በታ ሳብዐይቲ መዓልቲ ኣምላኽ ካብቲ ዝገበሮ ኩሉ ግብሩ ዓረፈ" እዩ ዝብለና። እቲ ትኹል ቓል (ዘፍ 2፡2)፣ ቃል ኣምላኽ ካብ ዝተኾልዔ ወርቂ ይጸርይ! እወ ኣሜን!
ደሓር ድማ ኣምላኽ ኣብ ዘፍ 1፡27 "ተባዕታይን ኣንስታይን" ገይሩ ፈጠሮም ብምባል ኣግሂዱልና ኣሎ፣ ንመንፈስ ድማ ጾታ የብሉን! ስለዚ እዚ ጥቅሲ ንኹለንትና ናይ ሰብ ማለት ንመንፈስ-ነፍሲ-ስጋ እምበር፣ ንመንፈስ ጥራይ ዘመልክት ጥቕሲ ኣይኮነን። ይኹን እምበር ከምቲ ኣቐዲምና ዝበልናዮ፥ እዚ ጥቅሲ እዚ ኣምላኽ ሰብ ከምዝፈጠረ እምበር ካብ ምንታይ ከምዝገበሮ ስለዘይሕብር፣ ብዛዕባ ኩለንትናዊ ኣቓውማ ሰብ እኹል መብርሂ ኣይህበናን እዩ። ኣምላኽ ግና መንነት ሰብ ጥራይ ዘይኮነስ እንኮላይ እንታይነቱ ኬፍልጠና ስለዝደለየ እዩ ንድሕሪት ተመሊሱ ኣፈጣጥራ ሰብ ዘዘንቱ ካልኣይ ምዕራፍ ዝሃበና። ስብሓት ነቲ ዓቢ ስሙ ይኹን!
እሞ ቅድም ቀዳድም፣ ከነነጽሮ ዘለና፣ ኣብ ዘፍጥረት ክልተ ዝተፈጥረ ወይ ዝተመለአ ሓዲሽ ፍጥረት ከምዘየለ እዩ። ጥቕሲ 7 ናይ ካልኣይ ምዕራፍ "በታ እግዚኣብሄር ምድርን ሰማይን ዝፈጠረላ መዓልቲ" ብዝብል ሓረግ ንድሕሪት ናብ ምዕራፍ ሓደ እዩ ዝመልሰና። ነዚ ሓቂ እዚ ዝያዳ ንምርጓድ ድማ "ንምድሪ ዝዓዩ ሰብ ኣይነበረን እሞ" ይብለና። ምዕራፍ ክልተ እምበኣር ናብ ድሕሪት ማለት ናብ ዘፍጥረት 1፣27 ተመሊሳ ተወሳኺ መግለጺ እትህበና ምዕራፍ እያ።
እንታይነት መንፈስ ነፍስን ስጋን
ስለዚ ከመዮ እቲ ጽሑፍ ወሲኹ ኣብ እዮብ 1፡8~12 “"ኣእዳውካ ንኩለንትናይ ደኮና ሰርሓኒ'ውን .......ከም መሬት ከምዝፈጠርካኒ ዘክር ቆርበትን ስጋን ኣልበስካኒ ብዓጽምን ጅማትን ቀወድካኒ ሂወትን ጸጋን ሞገስካኒ ምክንኻንካ ንመንፈሰይ ሓለዎ" ከምዝብሎ፣ እቲ ምሉእ ኩለንትና ሰብ ስላሴያዊ ማለት ብመንፈስ ነፍስን ስጋን ዝቆም ምዃኑ ይሮግደልና ኣሎ። መንፈስና ካብ ኣምላኽ ዝተዋህበ ስለዝኾነ ምስ ኣምላኽን ምስ መንፈሳዊ ነገራትን የፋልጠና፣ ስጋና ካብ ምድሪ ዝተገብረ ብምዃኑ ምስ ምድርን ኣብ ዙርያኣ ዘሎን የፋልጠና፣ ነፍሲ ከኣ ምስ ገዛእ ርእስና ተፋልጠና። ስለዚ ሰብ ብመንፈሱ ገይሩ ኣብቲ ዙርያ መንፈሳዊ ዓለም ይነጥፍ፣ ብመንገዲ ነፍሱ ኸኣ ኣብቲ ኣብ ውሽጡ ዘሎ ናይ ገዛእ ርእሱ ዓለም ይነጥፍ፣ ስለዚ ሰብ ኣብ ሰለስተ ዓለማት ኪነጥፍ ዝኽእል መስትንክር ፍጥረት እዩ። እምብኣር ሰብ ብመንገዲ መንፈሱ ገይሩ ኣብቲ መንፈሳዊ ዓለም ንቑሕ (God conscious) ይኸውን፣ ብመንገዲ ስጋኡ ገይሩ ኣብቲ ግኡዝ ዓለም ንቑሕ (world conscious) ይኸውን፣ ብመንገዲ ነፍሱ ገይሩ ኣብቲ ናይ ገዛእ ርእሱ ዓለም ንቑሕ (Self concious) ይኸውን።
ኣቛዉማ መንፈስ ነፍስን ስጋን
ሀ. ኣቛዉማ መንፈስ
ብመሰረት መጽሓፍ ቅዱስ መንፈስ ነዚ ዝስዕብ ኣገልግሎታት ይሓቁፍ፣ 1. ሕልና (Conscience) 2. ሕብረት (Communion) 3. ተፈ'ል'ጦ (Intuition)
1. ሕልና - ሕልና ቅኑዕን ጌጋን ትፈርደሉ እዩ፣ "ብመንፈሰይ ፈሪደ ኣለኹ" 1ቆረ 5:3, መዝ 51:10, ዘዳ 2:30, መዝ 34:8, ዮሃ 13:21, ግሃ 17:16, ሮሜ 8:16, 1ቆረ 5:3, 2ቆረ 2:13, 2ጢሞ 1:7።
2. ተፈ'ል'ጦ - ተፈ'ል'ጦ ሓበሬታ ብምእካብ ብምስማዕ ወይ ብምርኣይ ዘይኮነስ ካብ ውሽጥኻ ዚነቕል ቀጥታዊ ፍልጠት እዩ፣፣ ማለት ብኣእምሮኻ ትፈልጦ ዘይኮነስ፥ ኣብ ውሽጥኻ ዝፍለጠካ እዩ፣ "እቲ ኣብኡ ዘሎ መንፍስ እንተዘይኮይኑስ ኣብ ሰብ ዘሎ ነገር ዚፈልጥከ እንታዋይ እዩ?" (1ቆረ2፡11) "ውሉድ ኣምላኽ ምዃንና ኸኣ እቲ መንፈስ ባዕሉ እዩ ምስ መንፈስና ኮይኑ ዚምስክር" (ሮሜ 8፡16) ተወሳኺ ጥቅስታት ማቴ 26፣41, ማር 8፡12, ዮሃ 11፡13, ግሃ 18፡5, ግሃ18፡25, ግሃ 20፡22, 1ቆረ 16፡18, 2ቆረ 7፡13 ኣለዉና።
3. ሕብረት - ሕብረት ምስ ኣምላኽን ካልእ መንፈሳዊ ዓለምን ዘሕብረና ኣገልግሎት መንፈስ እዩ፣ ክንሰግድ ከነምልክ ይድርኸና፣ "ኣምላኽ መንፈስ እዩ፣ እቶም ዚሰግድሉ ድማ ብመንፈስን ብሓቅን ኪሰግድሉ ይግባእ" (ዮሃ 4፤23-24) " እቲ ብመንፈሰይ ዘገልግሎ ኣምላኽ" (ሮሜ 1፤9) ተወሰኽቲ ጥቕስታት ሉቃ 1፣47, ሮሜ 7፣6, ሮሜ 8፤15-16, 1ቆረ 6፤17, 1ቆረ14፤15, 1ቆረ14፤16, ራእይ 21፤10 ኣለዉና።
ለ. ኣቛዉማ ነፍሲ
ብመሰረት መጽሓፍ ቅዱስ ነፍሲ ነዚ ዝስዕብ ኣገልግሎታት ይሓቁፍ፣፣ 1. ኣእምሮ (Mind) 2. ፍቓድ (Free Will) 3. ስምዒት (Emotion/feeling)
1. ኣእምሮ- ናይ ምሕሳብን ምስትውዓልን ዓቕሚ ዘለዎ መኽዘን ፍልጠት እዩ፣፣ ኣእምሮና ድማ ኣብ ነፍስና እዩ ዘሎ፣ " ነፍሲ ብዘይ ፍልጠት ምዃና ጽቡቕ ኣይኮነን"(ምሳ 19፤2) "ግብርታትካ መስተንክር እዩ ነፍሰይውን ኣጸቢቓ ትፈልጦ" (መዝ 139፤14) "ነፍሰይ ከየባተኸት ትዝክሮ (ደ.ኤር 3፤20)፣ ተወሳኺ ጥቕስታት ምሳ 2፤10, ምሳ 3፤22, ምሳ 24፤14 ወ.ዘ.ተ.ኣለዉና።
2. ፍቓድ- ድሌትና ንመርጸሉን ንሓርየሉን ነፍሳዊ ክእለትና ዚገልጽ እዩ፣፣ "ነፍሰይ...ሞት ትሓሪ" (እዮ 7፤15) "ነፍስኹም ንምድላይ እግዚኣብሄር ኣምላኽኩም ምለስዋ" (1ዜና 22፤19) ተወሰኽቲ ጥቕስታት መዝ 27፣12, 41፤2, ህዝ 16፤27, ዘዳ 21፤14, መዝ 35፤25, ዘሁ 30፤2, ኤር 44፤14, እዮ 6፤7, ምእባይ ምምራጽ ምድላይ ወዘተ ዚብሉ ቃላት ነቲ ኣብ ነፍሲ ዘሎ ነጻ ፍቓድ ዚገልጹ ቃላት እዮም።
3. ስምዒት - ዝተሰማዓካ ነገር ክትገልጸሉ እትኽእል ነፍሳዊ ኣገልግሎት እዩ፣እዚ ከም በዓል ፍቅሪ፥ ሓዘን፥ ጓሂ፥ ሓጎስ፥ ጽልኢ፣ ወዘተ የጠቃልል "ነቶም ነፍሲ ዳዊት እትጸልኦም" (2ሳሙ5፣8) "ኣታ ነፍሰይ እትፈትወካ" (መሃ 1፤7) ተወሳኺ ጥቕስታት 1ሳሙ 18፤1, ሉቃ 1፤46, እዮ33፤20, ዘካ11፤8, ዘዳ6፤5, እዮ10፤1, መዝ107፤18, ወ.ዘ.ተ ኣለውና።
ሐ. ኣቛዉማ ስጋ
ስጋ ዝረማሰስ ኣካልና ስለዝኾነ ኩላትና ብቐሊሉ እንርደኦ ደጋዊ ክፋልና እዩ። ብሓፈሻዊ ኣዘራርባ ግና ስጋ "ዓጽሚ፥ ደም፥ ስጋ" የጠቓልል። ስጋና ከምቲ ብዙሓት ብዝልዎ ንሕና ዘለናሉ ቆፎ ዘይኮነስ፣ ንሓና ባዕልና ኢና ከመይሲ ስጋና ዘይንጸል ክፋልና ስለዝኾነ፣ መንፈስ ቅዱስ ከምቲ ንመንፈስና ማሕደር ዝገበሮ ስጋና'ውን ማሕደር መንፈስ ቅዱስ እዩ፣ ከምቲ ንመንፈስና ንስጋና'ውን ዋጋ ተኸፊሉሉ እዩ፣ "ብዋጋ ተዓዲግኩም ኢኹም እሞ ስጋኹም ቤት መቅደስ እቲ ኣባኻትኩም ዘሎ ካብ ኣምላኽ ዝተቀበልክምዎ መንፈስ ቅዱስ ምዃኑ ናይ ርእስኹም'ውን ከምዘይኮንኩም'ዶ ኣይትፈልጡን ኢኹም፣ ሰለዚ ብስጋኹም ንኣምላኽ ኣኽብርዎ" (1ቆሮ6፡20)። መዓስ እዚ ጥራይ መጽሓፍ ቅዱስ ስጋና'ውን ከይትረፈ ኣካል ክርስቶስ ምዃኑ'ዶ ኣይትፈልጡን ኢኹም" (1ቆሮ6፣15)፣ ስጋና እምበኣር ክሳብ ክንድዚ ክቡር እዩ። ነዚ ኩሉ ዝበልናዮ መብርሂ ዚኸውን ስእላዊ መግለጺ ድማ እንሆ፣ ብዛዕባ እንታይነት ሰብ ብዘይ ፍልጠት ክንከውን ስለዘይደለየና እዩ እቲ ሃዋርያ ብዛዕባ ክብርን ኣድላይነትን ስጋና ዝነግረና ዘሎ።
ኣቛዉማ እቲ ቅዱስ መቅደስን ሰብን
ሃዋርያ ጳውሎስ ብዛዕባ እንታይነት ሰብ ካብ ኣምላኽ ምግላጽ ምስ ተቐበለ፣ ሰብ ልክዕ ከምታ ኣብ ብሉይ ኪዳን ዘላ "ቤት መቅደስ" ኣመሳሲሉ እዩ ዚዛረበሉ፣፣ ከምዚ ብምባል ድማ ይጽሕፍ "ቤት መቅደስ ኣምላኽ ምዃንኩም መንፈስ ኣምላኽ ኣባኻትኩም ሓዲሩ ምህላዉን'ዶ ኣይትፈጡን ኢኹም" (1 ቆረ 3፡16)። እዚ ሓሳብ ካብ ኣብ ብሉይ ኪዳን ዝነበረ ታቦት ወይ መቅደስ ዝመንጨወ ሓሳብ እዩ። ማለት ጳውሎስ ሰብ "ብኹለንትናዊ ኣቃውምኡ" ንቤት መቅደስ ኣምላኽ ከም ዝመስል እዩ ምግላጽ ተቀቢሉ። ቤት መቅደስ ኣብ ሰለስት ክፋል ከምዝምቀል ኩላትና ንፈልጥ ኢና፣ ንሳቶም ድማ፣ ደጋዊ ኣጸድ፥ ቅድስተ፥ ቅድስተ ቁዱሳን ዝብሃሉ እዮም። እዚኣቶም ልክዕ ተምሳል ናይቶም ሰለስተ ክፋል ናይ ሰብ እዮም ምባል ምምንፋስ ድዩ? ያእ ኣይፋሉን!፣ "ኣጸድ" ናይ ስጋ ተምሳል እዩ፣ "ቅድስተ" ናይ ነፍሲ "ቅድስተ ቅዱሳን" ድማ ናይ መንፈስ፣፣ ኣምላኽ ኣብ ቅድስተ ቅዱሳን ይሓድር ከምዝነበረ መንፈስ ኣምላኽ ድማ ኣብ መንፈስና ይሓድር። እቲ ድንቅን መስተንክርን ሰብ እምበኣር ነዚ ክንብሎ ዝዉዓልና ይመስል! ብሓቂ ‘ንሰብ ከም ቁምነገር እትርእዮ ተጠንቂቅካ እትምልከቶ ኣብ ጸጽባሕ እተቛምቶ በብቕጽበት እዉን እትዕዘቦስ እንታይ እዩ? እዮብ 7፡17~18
መደምደምታ
ኣብ መደምደምታ ኵልንትና ሰብ፡ ብመንፈስን ነፍስን ስጋን ዝቘመ እዩ። ስለዚ መንፈስ ሓደ ካብቶም ኣቘምቲ ኣባላት ትስብእቲ ናይ ሰብ እዩ እምበር ኵልንትና ሰብ ኣይኰነን። ብመንፈስ ዝቘመ መንነት ምውናንን፡ መንፈስ ምዃንን በበይኖም እዮም። ኣምላኽ እ"ውን ንመንፈሳውነት እምበር ንመንፈስነት ኣይጸውዓናንን ከምኡዉን ኣይፈጠረናን። ጎይታ ምስ ተቀበልና ድማ ሓዲሽ ዝፍጥረቱ ሓዲሽ ሰብ እምበር ካብ ስጋ ግዒዝና ምስቶም ማሕደሮም ምስ ስጋ ዝለበሱ ዘይገበሩ መናፍስቲ ኣይንጽንበርን ኢና፣፣ ጎይታ ከይፈለጥና እንከሎና ሰብ ኢና ኔርና፣ ሕጂ እዉን ንእኡ ምስ ተቐበልናዮ ሰብ ኢና ዘለና፣ ሰብ ኮይንና ድማ ንዘልኣለም ክንነብር ኢና። ኣብቲ ናይ ዘልኣለም ማሕደርናውን ከይተረፈ ስጋኦም ዝተቐንጠጡ መናፍስቲ ዘይኮናስ፥ ሰማያዊ! ዘይሓልፍ! ዘይበርስ! ዘይመውት! ዘይጽምሉ! ስጋ ኢና ለቢስና፣ ከምቲ ንሰብ ሰብ ዘብሎ ማለት መንፈስ ነፍስን ስጋን ሃልዩና ንዘልኣለም ምስ ጎይታ ክንነብር ኢና!!! ኣሜን ጎይታ የሱስ ማራናታ!
ንቡር ምህሮ እንታይነት ሰብ
Tools
Typography
- Font Size
- Default
- Reading Mode


text:
Radio Erena: 23 April 2015
ስዑዲ ዓረብ ኣብ የመን ኣንጻር ሑቲ ከተካይዶ ዝጸንሐት ጽዑቕ ናይ ነፈርቲ ደብዳብ ደው ከምዘበለቶ ኣፍሊጣ።
እታ ሃገር ነዚ ዘፍለጠት፣ ኣብ የመን ፖለቲካዊ ፍታሕ ከምጽእ ዝኽእል ኣንፈት ስለዝተረኽበ ምዃኑ’ዩ ዝንገር ዘሎ።
እንተኾነ፣ ተቓወምቲ ሑቲን ንፕረዚደንት ሓዲ ዝድግፉ ሓይልታትን ኣብ ከተማታት ሰንዓ፣ ዓደንን ጣይዝን ጽዕጹዕ ኵናት የካይዱ ከምዘለዉ ናይ ዓይኒ መሰኻኽር ካብታ ሃገር ይሕብሩ።
ስዑዲ ዓረብ’ውን ድሕሪ’ቲ ደብዳብ ነፈርቲ ደው ከምዘበለት ዝገለጸትሉ ግዜ፣ ኣብ ውሱን ከባቢታት ናይ ኣየር መጥቃዕቲ ከምዘካየደት ማዕከናት ዜና የመልክታ።
ኣብ የመን ኣብ ልዕሊ ዝኾነ ወገን ዝካየድ ወትሃደራዊ መጥቃዕቲ፣ ኣብታ ሃገር ነባሪ ፍታሕ ከምጽእ ስለዘይክእል፣ ብወትሃደራዊ ሓይሊ ዘይኮነ ብፖለቲካዊ ልዝብ ጥራይ ክፍታሕ ከምዘለዎ ብዙሓት ፖለቲካውያን ተንተንቲ ክጠቕሱ ጸኒሖም’ዮም።
እዚ ከምዚ’ሉ እንከሎ፣ ተቓወምቲ ሑቲ ቅድሚ ሓደ ወርሒ ኣብ ከባቢ ከተማ ዓደን ኣብ ዝተኻየደ ኵናት ንዝማረኽዎ ሚኒስተር ምክልኻል እታ ሃገር ሜጀር ጀነራል ማሕሙድ ኣል ሱባይሒ ናጻ ከምዝለቐቕዎ ተሓቢሩ።
ተቓወምቲ ሑቲ ናብ ዓደን ኣብ ዝግስግስሉ ዝነበሩ እዋን፣ ፕረዚደንት ዓብደረቦ መንሱ ሓዲ ናብ ስዑዲ ዓረብ ክሃድም እንከሎ ምስኡ ዝነበረ ሚኒስተር ምክልካል ግና ከምዝተታሕዘ ኣይርሳዕን።
ሑቲ ንዝማረኾ ላዕለዋይ ኣዛዚ ሰራዊት መንግስቲ የመን ናጻ ምልቓቖም ከኣ፣ ንፖለቲካዊ ዘተ ዝዕድም ኣንፈት’ዩ እናተባህለ ይጥቐስ ኣሎ።
==========================


text:
ናፊቖም ኢለ ወይ ጸሚዩዎም ኢለ እደርፍ ኔረ`ምበር ጸሚዩኒ ኣይፈልጥን`ዩ ዝበለ ካሕሳይ በርሀ፡ ሎሚ ግን ናፊቐ ኢለ እደርፍ ኣለኹ ይብል። ብምቕጻል ምስ ጽምዋን ናፍቖትን ምስተራጸምኩ ቀልጢፉ ናብ ህዝቢ ክበጽሓለይ ደልየ ኢሉ።
ኣስዒቡ “ክህብትም ኣይደልን`የ ምኽንያቱ ኣብ ፍቕሪ ክነብር ስለዝደሊ፡ እንዳመቻኣካን እንዳጠዓመካን እንተኸይዱ ሓጎልካ እናሰብሐ ስለዝኸይድ ኣይትምህዝን ኢኻ ማለት`ዩ” ይብል።
እቲ ሲዲ ምውጻእ ሓደ መስርሕ`ዩ ምኽንያቱ ወላ ተጸሊኡካ ኸሎ ትፍትን ኢኻ፡ እታ ቀንዲ ነዛ ሲዲ`ዚኣ ከውጽእ ዘበገሰኒ ግና ሓበረታ ንምሃብ`ዩ፡ ምስቲ ብጉዳይ ጥዕናይ ሰብ ተሻቒልዎ ዝነበረ፡ ኣለኹ ኣብደሓን ኩነታት ኣለኹ ንምባል`ውን`ዩ በለ ካሕሳይ በርሀ። ኣተሓሒዙ “ድሕሪ ዕዉት ኦፐረሽን ምግባረይ ሕጂ ሳላ ጸሎት ደቀይን ጸሎት ኩሎም ፈተውተይን ጥዕናይ ጽቡቕ ኣለኹ” ክብለ ኣፍሊጡ። ምስ ተወልደ ወልደገብሬል ዝገበሮ ዕላል ንብምልኡ ንምስማዕ ኣብቲ ምልክት ድምጺ ጠውቑ.


text:
ኣብ ዋሽንግተን ኣብ ዝመደብሩ Enough Project ዝተብሃለ ትካል ዝሰርሑ ጆን ፕሪንደርጋስት ኣብ ክልቲአን ሃገራት ዘሎ ቅልውላው ንኸብቅዕን ሰላም፣ዴሞክራስን ተሓታትነትን ንኽህሉን ተወሳኺ ናይ ዩናይትድ ስቴትስ ቆላሕታ የድሊ እዩ ይብሉ።
ዩናይትድ ስቴትስ ኣብቲ ዞባ ዝመደበቶ ልኡኽ ካብ ሓደ ናብ ክልተ ክተዕብዮ እውን ይፅውዑ ፕሪንደርጋስት።
ኣብዚ እዋን እዚ ምንስቴር ጉዳያት ወፃኢ ዩናይትድ ስቴትስ ንሱዳንን ደቡብ ሱዳንን ዝሰርሑ ሓደ ዲፕሎማሰኛ፣ኣምባሳደር ዶናልድ ቡዝ እዩ መዲቡ ዝሰርሕ ዘሎ።
ዓቕሚ ኣምባሳደር ዶናልድ ብዘየገድስ ይብሉ ፕሪንደርጋስት ኣስዒቦም ‘’ምስ ዘድሊ ዲፕሎማሲያዊ ፃዕሪ ብምውድዳር ሓደ ፍሉይ ልኡኽ እኹል ኣይኮነን።ኣብ ክልቲአን ሃገራት ይካየድ ዘሎ ኵናት ኣዝዩ ዝተሓላለኸ እዩ።ነናይ ባዕለን ልኡኽ የድልየን እዩ’’ኢሎም።
እቲ ልኡኽ ኣብ ስራሕ ዝርከቡ ላዕለዎት ኦፊሰራት ኣገልግሎት ወፃ፣ ጥሮታ ዝወፁ ኣምባሳደራትን ካልኦት ናይቲ ከባቢ ክኢላታትን ክሓቑፍ ኣለዎ ይብሉ ፕሪንደርጋስት።
ናይ ዩናይትድ ስቴትስ ኣባላት ቤት ምኽሪ ኣብ ዳርፉር፣ጎቦታት ኑባ፣ኣብ ኣሰሓሓቢት ግዝኣት ኣብየይ፣ኣብ ምብራቓዊ ክፍለ ግዝኣታት ብሉ ናይልን ደቡብ ኮርዶፋን ይካየድ ንዘለው ግጭታት ንኹሉ ዝጠመረ ኣገባብ ክኽተሉ ኣለዎም ኢሎም ብምውሳኽ።ዛጊድ ኢሎም ፕሪንደር-ጋስት ካርቱም ንቶም ከባቢትታ ንምቁፅፃርን ሰላም ንምዕሳልን ይካየዱ ንዘለው ዲምፕሎማሲያዊ ፃዕርታት ንምግማዕን ዕዉት ስትራተጂ ኸፋፊልካ ምግዛእ ትጥቀም እያ ዘላ ይብሉ።
ካልኦት ተንተንቲ ብወገኖም ዩናይትድ ስቴትስ ነቲ ከባቢ ብወልቀ ሰብ ደረጃ ዝተመስረተ ዲፕሎማሲ ክትጥምቶ ይግባእ ይብሉ።ዋሊድ ፌይረስ ሓደ ካብ ዋና ፀሓፍቲ Transatlantic Legislative Group on Counter Terrorism ዝተባሃለ ትካል እዮም።
ኣብ ደቡብ ሱዳን ዘለው ኣብ ባይታ ንሰራዊት ይመርሑ ዘለው ኣዘዝቲ ሓዊሱ ቶኽሲ ጠጠው ንኸብሉዎ ዝሓቶም ኣዝዩ ኣገዳሲ ሰብ ካብ ዋሽንግተን ክህሊ ኣለዎ ዝበሉ ፌይረስ ኣብ እዋን ሕድ ሕድ ኵናት ንዲፕሎማሰኛታት ዝሰምዖም ስለዘየለ ንፕሬዝዳንት ኦባማ ግን ክሰምዕዎም እዮም ኢሎም።
ምምሕዳር ኦባማ ናይ ቀደም ናይ ዩናይትድ ስቴትስ ፕሬዝዳንት George W. Bush ኣብቲ ፃዕሪ ክሓውሶም ኣለዎ ይብሉ ፌይረስ።ጆርጅ ቡሽ ኣብ ስልጣን ኣብዝነበርውሉ እዋን ንናይ ደቡብ ሱዳን ፕሬዝዳንት ሳልቫ ኪር ብኣካል ረኺቦምዎም ነይሮም እዮም።
ፍሉይ ልኡኽ ኣማባሳደር ዶናልድ ቡዝ ምምሕዳር ኦባማ ንናይ ቀደም ላዕለዎት ሰበስልጣን ከምዝረኸብዎምን ንቕድሚት እውን ከምዝቕፅልሉን ይገልፁ።
ዩናይትድ ስቴትስ ዘይመንግስታዊ ታካልት ሓዊሱ ዴሞክራሲ ንዘስፋሕፍሑ ጉጅለታት ማሕበራት መናእሰይን አቂ ኣንስትዮን ከምኡ እውን ንፖለቲካዊ ፓርታትን ሓገዝ ንኽተሐይል ፕሪንደርጋስት ይፅውዑ።
ዩናይትድ ስቴትስ ገበናት ኵናት ፈፂሞም ተባሂሎም ኣብ ልዕሊ ዝጥርጠሩ ሰበሰልጣን ደቡብ ሱዳን ብሕብረት ኣፍሪካ ንዝቕርብ ናይ ማዕቐብ ሓሳብ ክትድግፍ ኣለዋ ይብሉ ፕሪንደርጋስት።
ተሳትፎ ኢጋድ ዝተሓወሶ ሰፊሕ ፃዕሪ ኣብ ደቡብ ሱዳን ዘሎ ግጭት ንኸብቅዕ ይሕግዝ እዩ ዘሎ።
ኣብ ክልቴን ሱዳናት ይካየድ ዘሎ ህውከት ዓሰርተታት ኣሽሓት ናብቲ ዞባ ንኽስደዱን ሚሊዮናት ድማ ኣብ ውሽጢ እተን ሃገራት ንኽመዛበሉን ገይሩ እዩ።


text:
መንግስቲ ኤርትራ ኣመንቲ ዝተፈላለዩ እምነታት ምቕያድ ይቕጽሎ ምህላዉ ኣህጉራውያን ተጣበቕቲ መሰል እምነት ደቂ ሰብ ኣተሓሳሲቦም።
ዎርዚ ኒውስ ንኦፐን ዶርስ ብምጥቃስ ኣብ ዘቕረቦ ሓበሬታ፣ ኣብ ዝሓለፈ ሰሙን ኣስታት 85 ኣመንቲ ጴንጠቆስጣል ኣብ ቀይዲ ከምዝኣተዉ ኣፍሊጡ።
ብ27 ለካቲት’ውን ደቂተባዕትዮን ደቂንስትዮን ዝርከብዎም 45 ተከተልቲ ተመሳሳሊ እምነት ኣብ ቀይዲ ከምዝኣተዉ ዝጠቐሰ እቲ ሓበሬታ፣ ኣብዘን ዝሓለፈ 10 መዓልታት ጥራይ ብጠቕላላ ኣስታት 125 ኣመንቲ ከምእተኣስሩ ኣመልኪቱ።
እቲ ጸብጻብ ብተወሳኺ፣ መብዛሕቶም እቶም ዝተኣስሩ ኣብ ባረንቱ ናይ እትርከብ ቤተክርስትያን ጴንጠቆስጣል ኣባላት ምዃኖም ብምግላጽ ከካብ መንበሪ ገዝኦም ስርሖም ገሊኦም ድማ ካብ ናይ ጸሎት ቦትኦም ከምእተወስዱ’ዩ የረድእ።
ኣብ ከባቢ ባረንቱ ኣብ ዝርከብ ቤት ምእሰርቲ ተቐይዶም ምህላዎም’ውን የነጽር።
መንግስቲ ኤርትራ ብዘይካ እምነታት ኦርቶዶክሳዊት፣ ዌንጌላዊትን፣ ካቶሊካዊትን ቤተ ክርስትያን ከምኡ ድማ ሱና ምስልምናን ካልእ ዓይነት እምነታት ሕጋዊ ኣይኮነን ብምባል ከምዝኸልከሎ ዝፍለጥ’ዩ።
ብሰንኩ ድማ ተኸተልቲ ዝተፈላለየ ዓይነት እምነታት ከም ጅሆቫ፣ ጴንጤቖስጣል፣ ዋሃባውያን በብግዜኡ ብሰንኪ እምነቶም ኣብ ቀይዲ ከምዝኣቱ ይፍለጥ።
ኤርትራ መሰል እምነት ደቂ ሰብ ካብ ዘይኽብራ ሃገራት ምስተን ቀዳሞት’ያ እትጥቐስ።


text:
ክትበልዓ ዝደለኻ እባጉምባሕስ ዛግራ ትብላ። ነተን ካብ 4 ሚሊoን ወደባት ህዝቢ ዘለወን ከም ኤርትራ ከምዘይ ሃገር ፈይልድ ኔሽን ክኾና ከለዋ። ከም ብዓል ቀጠር እትብሃል ዓረባዊት ንእሽቶ ሃገ፣ ጽዮናውያን ነቲ ባህርያዊ ሃብታ ንምግሓትን ምዝማትን ግና ብቕብጥሮት ይሕዙዋ ኣለው። እዚኣ ቕቍሠት ዘይትኣክል ቀጠር ብብልዚንን ዘይትን ኣዝያ ሃብታም እያ። እቲ ሃብቲ ግና ጽዮናውያን እዮም ዋናታቱ። ቀጠር 1,586 ትርብዒት...
Author: BenjaminFulford JULY 24, 2017 Source: The rogue states of Saudi Arabia and Israel are under massive attack from a Russian, Chinese, Pentagon and Iranian alliance and will have no choice but to surrender. It is only a question now of when, not if. When these...
Undressing, a well dressed Lie! ዕሩቕ ክነሱ ግንከኣ ጽቡቕ ዝተኸድነ ሓሶት። ብዶክቶር ረይ ሃጂንስ ተጸኒዑ ዝተዳለወን ዝቐረበን ቪድዮ። “በትሪ ሓቂ ትቐጥን እምበር ኣይትስበርን” እስከ ነዚ ብዶክቶር ረይ ሃጂንስ ቀሪቡ ዘሎ ቪድዮ ንከታተሎሞ፣ እየናይ እዩ እቲ ሓቂ፣ ኣየናይከ እዩ እቲ ሓሶት ፈሊና ክንርዳ መታን ክንክእል። ብጽቡቕ ክዳን ዝተሸፈነ ሓሶት ሓቂ ማለት ኣይኮነን። ይኹን...
ታሪኽ ስሳታት እንዳደጋገምካ፣ ዕንክሊል ካብ ምባልን፣ ካብ ምቚዛምን፣ ብንቕሓትን ብምርምርን ንጻባሕ ምሕሳብ፣ ጥራይ እዩ ኣብ ዓወት ዘብጽሕ። ንጸላኢኻ ክትምክቶ እትኽእል፣ ዝወረስካዮ ስትራተጂካዊ ሲስተም እንተሎካ እዩ። እዚ ማለት ድማ፣ ኣብ ነብስኻ ተኣማሚንካ፣ ኣብቲ ጥንታዊ ባህልኻን፣ ቅዱስ ሃይማኖትካን፣ ሕጊ እንዳቦኻን፣ ኣቦታትካን፣ ኣቦሓጎታትካን፣ ኣዴታትካን፣ እኖ-ኣባሓግታትካን፣ ዓባያታትካን፣ ዘጽንሑልካ፣ ካብ ወለዶ...
ሲስተም ንሲስተም ይምክት፣ ሃገር ድማ ንሓንቲ ሃገር ትምክት። ናትካ ሲስተም እንተድኣ ዘይብልካ፣ ናትካ ሃገር ድማ የብልካን። ይሁዳውያን ወይ ጽዮናውያን፣ ጽኑዕ ሲስተም ስለዝሓንጸጹን ካብ ጥንቲ ጀሚሮም እንዳኣማዕበሉዎ ስለዝመጹን እዮም ንዓለም ክሳብ ሎሚ ሓያላት ኮይኖም ዝገዝኡዋ ዘለው። ኩሉ ዝገብሩዎ ድማ ኣብ ጥንቆላን ረቂቕ ሃይማኖትን ዝተመርኮሰ ውዲት እዩ። We are not dealing with theory. We are...


text:
Radio Erena: 11 December 2017
እናዓሞቐ ዝመጽእ ዘሎ ዝምድና ሱዳንን ኢትዮጵያን ስትራቴጅያዊ ሸቶታት ዝሓቆፈ ምዃኑ ፕረዚደንት ዑመር ሓሰን ኣልበሽር ገሊጹ።
እቲ ፕረዚደንት ነዚ ዝገለጸ፣ ብዓርቢ 8 ታሕሳስ ኣብ ኢትዮጵያ ናይ ሓደ መዓልቲ ምብጻሕ ድሕሪ ምፍጻሙ’ዩ።
ፕረዚደንት በሽር ኣብቲ ናብ ኢትዮጵያ ዘካየዶ ምብጻሕ፣ ሚኒስተራት፣ ሓለፍቲ ጸጥታን ወትሃደራውያን ኣማኸርቲን ዝሓቖፈ ላዕለዎት ኣባላት መንግስቲ ሱዳን ከምዘሰነይዎ ተፈሊጡ።
ኣመሪካ ንኣስታት 20 ዓመታት ኣብ ልዕሊ ሱዳን ዘንበረቶ እገዳ ንኽልዓል ኢትይጵያን ሕብረት ኣፍሪቃን ዝገበርዎ ኣበርክቶ፣ ዝምድና ኢትዮጵያን ሱዳንን ንኻልኦት ሃገራት ኣፍሪቃ ከም ሞዴል ክጥቀስ ከምዝኽእል ኣነጺሩ።
ሱዳን ነቲ ኢትዮጵያ ኣብ ክሊ ናይል እትሃንጾ ዘላ ዲጋ ተሃድሶ ከምእትድግፍ ብወግዒ ዝሓበረ ኣልበሽር፣ ኢትዮጵያ ንሰላም እትገብሮ ኣበርክቶ ኣብ ኣፍሪቃ ከም ኣብነት ክጥቐስ ከምእትኽእል ገሊጹ።
ጥቡቕ ዝምድና ሱዳንን ኢትዮጵያን ንረብሓ ክልትኤን ጥራይ ዘይኮነ ንረብሓ ጎረባብቲ ሃገራት’ውን’ዩ ክብል ፕረዚደንት በሽር ድሕሪ’ቲ ናይ ኢትዪጵያ ዑደቱ ደምዲሙ።
ኢትዮጵያን ሱዳንን ኣብ ዶባተን ሓባራዊ ወትሃደራዊ ልፍንቲ ከቑማ ከምዝተሰማምዓ ይፍለጥ።
ፕረዚደንት በሺር ኣብዚ ዓመት እዚ ናብ ኢትዮጵያ ክበጽሕ እዚ ንራብዓይ እዋኑ’ዩ።
=========================


text:
በቲ ኣብ ቱኒዝያ ጀሚሩ፡ ብግብጺ ቀጺሉ፡ ኣብ ሊብያ ተጓሃሂሩ ንምልካውያን ስርዓታት ዝሰሃሎም ዘሎ ህዝባዊ ተቓውሞ ንዲሞክራስያዊ ለውጢ ኣብ ከቢድ ሻቕሎት ወዲቑ ዘሎ ስርዓት ህግደፍ፡ ኣብ ኤርትራ ኣብነታዊ ጽልዋ ኣስዒቡ ሓይልታት ምክልኻል ኤርትራ ተመሳሳሊ ተበግሶ ከይወስድ መታን ንኣባላት ሓይልታት ምክልኻል ብሓድሽ መብጽዓታት ንምሕባል ሓዱሽ ጎስጓስ ከካይድ መደብ ኣውጺኡ ንምትግባሪ ተበጊሱ ከምዘሎ እሙናት ምንጭታት ካብ ኣስመራ ሓቢሮም።
እቲ ህዝባዊ እምነት ኣጥፊኡ፡ ንስለያዊ መሓውር ከም ኣማራጺ መጻንሒ ስርዓቱ ዝጥቀመሉ ዘሎ መላኺ ስርዓት ህግደፍ፡ ኣብ ሰሜን ኣመሪካ፡ ቺካጎ፡ ሃሱሳዊ ስርሓት ከካይዱሉ ካብ ዘዋፈሮም ሰለይቲ ተቓሊዖም።
ብህዝቢ ኤርትራ ተኻዒቡን ተነጺሉን ዘሎ ዲክታተርያዊ ስርዓት ህግደፍ፡ ነቲ እምነት ኣጥፊኡ መመሊሱ እናረሓቖ ዝኸይድ ዘሎ ኣብ ወጻኢ ዝነበር ስደተኛ ህዝብና ብስዉር ንምቍጽጻር ኣብ ዝዘርግሖ ስለያዊ መርበብ ናይ ዝነጥፉ ኣብ ሰሜን ኣመሪካ፡ ላስ ቬጋስ ዝርከቡ ሃሱሳት ኣስማት ተቓሊዑ።
ኮምሽን ንዝተዋህቦ ናይ ጊዜ ሕጽረትን ሰሌዳን ኣብ ግምት ብምእታው፡ ብዕቱብ ስርሑ እናሰላሰለ፡ እንሆ ኣብ ሰላሳ ከተማታት ሰሜን ኣሜሪካ ኣብ ዝገበሮ ዕዉት ዑደታት፡ 30 ህዝባዊ ሽማግለታት ብምቛም ንቕድሚት ይግስግስ ኣሎ።
ሎሚ’ውን ከም’ቲ ናይ ተበግሶ ሕዳር 2008፡ “ክህብ ዝበለ ብንያት” ዝብል ጭርሖ ኣልዕሊና፡ ናይ ኣካለ-ጽጉማትና ንናይ 2011 ዓመታዊ ባጀት ንምርካብ ናብ ህዝብናን ለገስቲ ትካላትን ጸዋዒት ነቕርብ።
ኣብ ሰሜን ኣመሪካ ዝርከቡ ኤርትራውያን ሙዘቀኛታት “ክብሪ ሞያና” ኣብ ትሕቲ ዝብል ቴማ ተኣኪቦም፡ ዓውዲ ሙዚቃ ኤርትራውያን ንምግምጋምን ፍሉይ ኣበርክቶ ንዝገበሩ ሞያውያን ሙዚቀኛታት ንምትብባዕን ዝዕላምኡ ውራይ ከም ዘካየዱ ምንጭታት ሓቢሮም።
ንመደምደምታ ስምረት ሰለስተ ውድባት ማለት ኣባላት ሰልፊ ዲሞክራሲ ኤርትራ፡ ሰልፊ ህዝቢ ኤርትራን፡ ኤርትራዊ ህዝባዊ ምንቅስቓስን ኣብ ሰሜን ኣመሪካ ኣብ ዋሽንግቶን ዲ.ሲ. ዋዕላ ከካይዱ ምዃኖም ንሕብር። ቀንዲ ዕላማ’ ናይ’ቲ ዋዕላ፡ ኣባላት ሰልስቲኡ ውድባት/ሰልፍታት ነንሕድሕዶም ንኽላለዩን፣ ርኢቶን ለበዋን መሰረታት ኣብ’ቲ ናብ ኣባላት ተዘርጊሑ ዝወርሐ ንድፊ ፖለቲካዊ መደብ-ዕዮን ቅዋም ሰልፍን ጸሚቝካ ናብ’ቲ ኣብ መወዳእታ ወርሒ ታሕሳስ ክካየድ ተመዲቡ ዘሎ መጸናበሪ ጕባኤ ንምቕራብ እዩ።
ፈስቲቫል ህግደፍ ምዕራባዊ ዞና ሰሜን ኣሜሪካ ካብ 14 ነሓሰ ስጋብ 16 ነሓሰ ኣብ ከተማ ኦክላንድ ብዘይ ሓደ ፍረ ተዛዚሙ። ሕግደፋዉያን ዘመኖም ከምዘብቅዔ ከም ጸሓይ ቀትሪ ተኾሊዑሎም። ዘይተኣደነ ገንዘብ እዮም ኣጥፊኦም ኣለና ንኽብሉ። ቁጽሪ ተሳተፍቲ ግና ኣይግድን። ናብቲ ባህላዊ ምሸት ዝኸዱ መብዛሕትኦም ትሕቲ ዕድመ ህጻውንቲ ኣብ ርእሲ ምኻኖም እቶም ዝርካቦም ዓበይቲ ድማ ነቲ ስርዓት ኣሚኖምሉ ዘይኮነስ ንቆርጫጭ ክርእዩ ኢሎም እዮም ከይዶም። ጸወታ ኩዕሶ እግሪ ኣዳልዮም እተን ቅድሚ ሕጂ ዝሳተፋ ዝነበራ ካብ ኣርባዕተ ዘይውሕዳ ጋንታት ስለ ዝኣበያ እቲ ዉድድር ኣብ ዓሰርተ ሓሙሸተ ዘይበጽሑ ሜዳ ዘይመልኡ ተጻወቲ’ዩ ተሓጺሩ። እዚ ካብ ሰለስተ ስጋብ ኣርባዕተ ሽሕ ህዝቢ ዝሳተፎ ዝነበረ ውድድራት ካብ ሰለስተ ወይ ኣርባዕተ ሚእቲ ዘይበዝሑ ሰባት እዮም ተሳቲፎሞ። እቲ ህዝቢ ብሃንቀዉታ ዝተጸበዮ ጸወታ ግና ግጥም ህግደፍን እባላት ማሕበር ኤርትራውያን መንእሰያት ንለውጥን እዩ ኔሩ።
ኣብ ሰሜን ኣመሪካ ነባሪ ኢንዲያናፖሊስ ኢንዲያና ዝርከቡ ኤርትራውያን “ ንጽምብል ናጽነት በበይንካ ተኸፋፊልካ ምብዓል የብቅዕ “ኣብ ትሕቲ ዝብል ሓድነታዊ ጭርሖ ኣጽሊሉ፡ ብመሪሕነት ካብ ውሽጢ ህዝቢ ዘቖማ ናይ ገዛእ ርእሱ ሽማግለ ዕዉት በዓል ናጽነት ከምዘሕለፈ ካብቲ ቦታ ዝበጽሓና ሓበሬታ ኣፍሊጡ።
እቲ ካብ ዕለት 8 ክሳብ 10 ነሓሰ 2008 ዘተኻየደ ፌስቲቫል ህግደፍ ብህጻናትን በቶም ሒደት ወይጦታትን ጨርባሕባሕ ክብል ከምዝቐነየ አብኡ ዝወዓለ ልኡኽና ሓቢሩ።
ኤህም ጨንፈር ሰሜን ኣመሪካን ካናዳን ሳልሳይ ዓመታዊ ጉባኤኡ ብዓወት ብዕለት 5ተ ሓምለ 2008 ኣብ ዋሽንግቶን ዲሲ ኣቃኒዑ።
ስርዓት ህግደፍ ተሓቢኡሉ ዘሎ መጋረጃ ማለት ጸጋማዊ ስነሓሳብ፡ ኣውራጃነት፡ ናይ ከበባ መንፈስን ሓሶትን ጃህራን ትምክሕትን ምካኑ ብምስትብሃል፤ ከም’ቲ ጲላጦስ ኢዱ ሓጺቡ ካብ’ዚ ደም’ዚ ሰብኣይ’ዚ ነጻ እየ ዝበለ ካብ’ዚ ብጃንዳ ህግደፍ ዝፈስስ ዘሎ ደም’ዚ ህዝብ’ዚ ነጻ እየ ንምባል ክብቃዕን፡..ዕድመ ስርዓት ህግደፍ ንምሕጻር ሳቦያ ኢልኩም ነዚ መጻዪን ሽበራው’ን ስርዓት ሓንሳብን ንሓዋሩን ናብ ናይ ታሪክ ጎሓፍ ንምድርባይ ስጉምቲ ሕጂ ውሰዱ እንዳበልና ንጽውዕ።.
መሪሕነት ጨንፈር ሰሜን ኣመሪካን ካናዳን ኤርትራዊ ህዝባዊ ምንቅስቃስ ብዕለት 2 ወርሒ መስከረም 2007 ብዛዕባ ሓፈሻዊ ኩነታት ውድብን ሃገርናን ንምዝታይ ተጋቢኡ ውዒሉ።


text:
ወርቕሃ
- ሙሳ ኣሮን
- ቀዳማይ ሕታም። ኣስመራ፣ ቤት ማሕተም ከኾበ ጽባሕ፣
- ዝተሓትመሉ ዓመተ ምሕረት፣ 1958
- ብዝሒ ገጻት፣ 119
ወርቕሃ ዛንታ ሂወት ሓንቲ ጓል ኣንስተይቲ ኣብ ኣመንዝራነት ዝወደቀት እያ። ቤት መስተ ከፊታ ግዝያዊ ሃብቲ ከምዝነበራ ይገልጽ። በዚ ዝጀመረቶ ተግባር ሰብ ሓዳር ፣ ተመሃሮን ካልኦት ደቂ ኣንስትዮ ናታ ኣርኣያ ክኽተላ ትደፋፍእ ከምዝነበረት የርኢ። ኣብ መወዳእታ ናይ መኪና ሓደጋ ምስ ኣጋጠማ ዝነበራ ሃብቲ (ገንዘብ) ንኽትድሕን ብዝግአበረቶ ሕክምና ተወዲኡ ናብ ድኽነት ኣትያ። በቲ ዝነበራ ስርሓ ክትቅጽል ከምዘይክኣለት ድማ ይገልጽ። በዚ ብስጭት ዝተላዕለ ብተግባራታ እንዳተጣዕሰት ሂወታ ከም ዘሕለፈት ገሊጹ እቲ ታሪኽ ይዉዳእ። ዝኾነ ነይምለስ ጓህሪ ነይኩለስ። ዝበሃል ናይ ኣቦታት ምስላ ኣብዚ ይምሰል።
መልእኽቲ ናይታ መጽሓፍ ስራሕ ኣመንዝራነት ጠንቒ ሕብረተሰብ ምዃኑ ይገልጽ”።
ወርቅሃ
ብሙሳ ኣሮን እተጻሕፈThe download link is only available to the PREMIUM members. Please login or create an account


text:
'ዛጊድ ናብ ክልላዊ መንግስቲ ትግራይ ዝቀረበ ሕቶ መንነት ወልቃይት ዝቀረበ የለን። ብዛዕባ ወልቃይት ክንዛረብ እንተኾይና ዝቀረበ ሕቶ የለን' ኢሎም ኣቶ ገብረሚካኤል። ኢህወዴግ ብዛዕባ'ዚ ጉዳይ'ዚ ኣብ ዘሕለፎ ውሳነ 'ሕቶ መንነት ወልቃይት ኣብ ትግራይ ክፍጸም፣ ምስ ክልል ኣምሓራ ዘሎ ምስሕሓብ'ውን ክልቲኦም ተሓተቲ'ዮም ዝበሎም ላዕለዎት መሪሕነት ክፈትሕዎ ኣለዎም' ከምዝበለ' ዝዝከር'ዩ።
'መራሕቲ ትግራይ ንኩነታት 'ግጨው' ኣብ እዋኑ ክንፈትሖ ስለዘይካኣልና የንቅፈና'ዩ፣ ምስ ክልል ኣምሓራ ቀልጢፍና ክንፈትሖ ኢና' እውን ይብሉ ሓላፊ ቢሮ ርክብ ህዝቢን መንግስቲን ትግራይ ኣቶ ገብረሚካኤል።
ኮሎኔል ደመቀ ግና ኣብ ሓደ እዋን ንቪኦኤ ኣብ ዝሃብዎ ሪኢቶ 'ናይ ኣሻሓት ፊርማ ዝሓዘ ሰነድ ናብ ክልላዊ መንግስቲ ትግራይ ኣቅሪብና ሰማዒ ስኢና' ከምዝበሉ ዝዝከር'ዩ።
'ዝኾነ ባዓል ስልጣን፣ ምስኡ ስለዝተለማመጸ ጭቡጥ መረጋገጺ ተረኺብዎ እናሃለወ ብሕጊ ንከይሕተት ዝገብረሉ ባይታ የለን። እቲ መርየት ረመጽ'ዩ' ኢሎም እቶም ክልላዊ ወሃቢ ቃል።
'ህዝቢ ኣይንቅበሎን፣ ኣይንመርጾን ንዝበሎ ኣባል ውድብ፣ ኣብ ካልእ ከባቢ ወሲድካ ንክምረጽ ትገብሩ ኢኹም ንዝብል ሕቶ ድማ ገዛኢ ፓርቲ ከምኡ ኣይገበረን' ዝብል መልሲ ክምዝበሉ ዝዝከር'ዩ።


text:
ዋና ጸሓፊ ሕቡራት ሃገራት ኣብ መንጎ ኣመሪካን ቻይናን ዝሑል ኩናት ከይፍጠር ኣጠንቂቑ።
ኣንተንዮ ጉተረዝ፡ እዚ ኣብ መንጎ ክልተ ዝዓበያ ሃገራት ዝርአ ዘሎ ዘይጥዑይ ምሕዝነት ናብ ካልኦት ሃገራት ዓለም`ውን ከይልሑቕ ኣጠንቂቑ`ሎ።
ብዛዕባ`ዚ ኣብዚ ወርሒ`ዚ ዝካየድ ሓፈሻዊ ዋዕላ ዝተዛረበ ኣንቶንዮ ጉተረዝ፡ ሎሚ ኣብ መንጎ`ዘን ኣብ ዓለም ብቁጠባ ዝዓበያ ሃገራት ኣመሪካን ቻይናን ንርእዮ ዘለና ነገር ተጻራርነት`ምበር ዝሰርሕ ምሕዝነት ኣይኮነን ኢሉ።
ዋና ጸሓፊ ሕቡራት ሃገራት ኣብቲ ምስ ኣሶሸይትድ ፕረስ ዝገበሮ ቃለ-መጠይቕ .እዘን ኣብ ቫይረስኮሮና ኣብ ንግድን ተክኖሎጅን ከምኡ ክሊማ ዘይቃደዋ ዘለዋ ቻይናን ኣመሪካን፡ ነዚ ዓለም ኣብ ክልተ ደምበ ከይመቕልኦ የስግእ`ዩ ኢሉ ።
ቅድሚ ሎሚ ዝነበረ ዝሑል ኩናት ኣብ መንጎ ኣመሪካን ሩስያን ኮይኑ ኣብ 1991 ምስ ምፍራስ ሩስያ ከም ዘኽተመ ይፍለጥ።


text:
Radio Erena: 30 March 2017
ሓያሎ ሓለፍቲ ኮሚሽን ስፖርት፣ ናብ ወጻኢ ሃገራት ናይ ምጋሽ ዕድላት ካብ ዝረኽቡ ስፖርታውያን ብመልክዕ ህያብ፣ ጉቦ ከምዝቕበሉ ምስቲ ኮሚሽን ቅርበት ዘለዎም ምንጭታት ንሬድዮ ኤረና ሓቢሮም።
ብፍላይ ሓለፍቲ ፈደረሽን ኣትለቲክስ፣ ብናይ ውልቆም ንዝወዳደሩ ኣትለታት፣ መንቀሳቐሲ ወረቐት ንምድላው፣ መውጽኢ ቪዛ ንምርካብ ናብ ኢምግሬሽን ናይ ድጋፍ ደብዳቤ ብዘይመሰናኽል ንኽጽሕፍሎም፣ ጉቦ ብመልክዕ ህያብ ምሃብ ልሙድ ተርእዮ ብልሽውና ኮይኑ ከምዘሎ እቶም ምንጭታት ጠቒሶም።
ከም ሰዓት፣ ጨናን ክዳውንቲን ዝኣመሰለ ነገራት፣ ወጻኢ ሃገራት ዝገሹ ስፖርተኛታት ንሓለፍቲ ኮሚሽን ስፖርት ከም ህያብ ክማልኡሎም ከም ልሙድ ተርእዮ ኮይኑ ከምዝጸንሐ ዘዘኻኸረ እቲ ምንጪ፣ ኣብዚ እዋን’ዚ ግና ጥረ ገንዘብ ምስ ካልእ ህያባት ተሓዊሱ ይወሃቦም ከምዘሎ ኣመልኪቱ።
ሓለፍቲ ፈደረሽን ኩዕሶ እግሪ ኤርትራ’ውን ካብቶም ናብ ወጻኢ ሃገራት ናይ ምጋሽ ዕድላት ዝረኽቡ ኣሰልጠንቲ ብተመሳሳሊ መልክዕ ጉቦ ከምዝቕበሉ እቲ ዝበጽሓና ሓበሬታ ብተወሳኺ የነጽር።
እዚ ብሓለፍቲ ኮሚሽን ስፖርት ምስ መገሻ ስፖርታውያን ተተሓሒዙ ዝፍጸም ዘሎ ጉቦን ብልሽውናን ፣ ኣብ ዝበዝሑ ስፖርታውያን ኣዘራራቢ ጉዳይ ኮይኑ’ሎ።
ሓለፍቲ ኮሚሽን ስፖርት ኤርትራ፣ መብዛሕቶም ተጋደልቲን ኣዘዝቲ ሰራዊትን ዝነበሩ ምዃኖም ይፍለጥ።
=====================


text:
1 ከምኡ ሰማይን ምድርን ኵሉ ሰራዊቶምን ተፈጸሙ።
2 ኣምላኽ ከኣ ነቲ ዝገበሮ ግብሩ በታ ሳብዐይቲ መዓልቲ ፈጸሞ፡ ብሳብዓይቲ መዓልቲ ድማ ኻብቲ ዝገበሮ ዅሉ ዅሉ ግብሩ ዐረፈ።
3 ኣምላኽ ከኣ ኻብቲ ዝፈጠሮን ዝገበሮን ኵሉ ግብሩ ብእኣ ስለ ስለ ዝዐረፈ፡ ነታ ሳብዐይቲ መዓልቲ ባረኻን ቀደሳን።
4 በታ እግዚኣብሄር ኣምላኽ ምድርን ሰማይን ዝፈጠረላ መዓልቲ ምስ ተፈጥሩ፡ ወለዶ ሰማይን ምድርን እዚ እዩ።
5 እግዚኣብሄር ኣምላኽ ኣብ ምድሪ ገና ኣየዝነመን ነበረ፡ ንምድሪ ዚዐዪ ሰብውን ኣይነበረን እሞ፡ ገና ገለ ኦም መሮር ኣይነበረን፡ ሳዕሪ መሮር ከኣ ሓንቲኳ ኣይበቘለትን ነበረት።
6 ግናኸ ንዅሉ ዝባን ምድሪ ዜስቲ ግመ ኻብ ምድሪ ይወጽእ ነበረ።
7 እግዚኣብሄር ኣምላኽ ከኣ ንሰብ ካብ ሓመድ ምድሪ ገበሮ፡ ኣብ ኣፍንጫኡ ድማ ትንፋስ ህይወት ኡፍ በለሉ እሞ እቲ ሰብ ህያው ነፍሲ ዀነ።
8 እግዚኣብሄር ኣምላኽ ከኣ ኣብ ኤድን ብሸነኽ ምብራቕ ገነት ተኸለ። ነቲ ዝገበሮ ሰብ ድማ ኣብኣ ኣንበሮ።
9 እግዚኣብሄር ኣምላኽ ከኣ ምርኣዩ ዜብህግ፡ ምብላዑ ዝጥዑም ኵሉ ኦም ኣብ ምድሪ ኣብቈለ፡ ኣብ ማእከል ገነት ከኣ ኦም ህይወት፡ እታ ጽቡቕን ክፉእን እተፍልጥ ኦም ድማ።
10 ንገነት ዜስቲ ርባ ከኣ ካብ ኤድን ይውሕዝ ነበረ። ካብኡ ድማ ተፈላልዩ ኣርባዕተ ጨንፈር ኰነ።
11 ስም እቲ ሓደ ፒሶን እዩ። ነሱ ነታ ወርቂ ዘለዋ ዅላ ዅላ ምድሪ ሓዊላ ይኸብብ።
12 ወርቂ እታ ምድሪ እቲኣ ድማ ጽቡቕ እዩ። ኣብኡ ብዶላህን ክቡር ክቡር ዕንቍን አሎ።
13 ስም እቲ ኻልኣይ ርባ ድማ ጊሆን እዩ፡ ንሱ ንዅላ ንዅላ ምድሪ ኩሽ ይዞራ።
14 ስም እቲ ሳልሳይ ርባ ኸኣ ሄዴቄል እዩ፡ ንሱ ብቕድሚ ኣሶር ኣቢሉ ዚኸይድ እዩ። እቲ ራብዓይ ርባ ድማ ኤፍራጥስ እዩ።
15 እግዚኣብሄር ኣምላኽ ከኣ ንሰብ ወሲዱ፡ ኪዐይያን ኪሕልዋን ኣብ ገነት ኤድን አቐመጦ።
16 እግዚኣብሄር ኣምላኽ ድማ ንሰብ፡ ካብ ኵሉ ኵሉ ኦም ገነት ከም ዝደሌኻ ብላዕ፡
17 ካብታ ጽቡቕን ክፉእን እተፍልጥ ኦም ግና፡ ካብኣ ምስ እትበልዕ መዓልትስ ሞት ሞት ክትመውት ሞት ክትመውት ኢኻ እሞ፡ ካብኣ ኣይትብላዕ፡ ኢሉ አዘዞ።
18 እግዚኣብሄር ኣምላኽ ከኣ፡ ሰብኣይ በይኑ ኪኸውን ጽቡቕ ጽቡቕ ኣይኰነን፡ ንእኡ እትበቅዕ ደጋፊት ክገብረሉ እየ፡ በለ።
19 እግዚኣብሄር ኣምላኽ ድማ ንዅሉ ንዅሉ ኣራዊት መሮርን ንዅለን ንዅለን ኣዕዋፍ ሰማይን ካብ ምድሪ ገበረ። እንታይ ከም ዚሰምየን ምእንቲ ኺርኢ ኸኣ ናብ ሰብ ኣምጽኤን። ነቲ ህያው ነፍሲ ዘለዎ ዅሉ፡ እቲ ሰብ ከም ዘውጽኣሉ፡ ስሙ ንሱ ዀነ።
20 ሰብ ድማ ንዅሉ ንዅሉ እንስሳን ነዕዋፍ ሰማይን ንኣራዊት መሮርን ሰስሙ ሀቦ። ንሰብ ግና ንእኡ እትበቅዕ ደጋፊት ኣይተረኸበትን።
21 እግዚኣብሄር ኣምላኽ ከኣ ነቲ ሰብኣይ ከቢድ ከቢድ ድቃስ ኣውደቐሉ፡ ደቀሰ ድማ። ካብ መሰንገሊኡ ኸኣ ሓንቲ ወሰደ፡ ኣብ ስፍራኣ ድማ ስጋ መልኣ።
22 እግዚኣብሄር ኣምላኽ ድማ ነታ ኻብ ኻብ ሰብኣይ ዝወሰዳ መሰንገለ፡ ሰበይቲ ገይሩ፡ ሰርሓ እሞ ናብቲ ናብቲ ሰብኣይ ኣምጽኣ።
23 እቲ ሰብኣይ ከኣ፥ እዚኣ ዓጽሚ ኻብ ኣዕጽምተይ፡ ስጋ ኸኣ ካብ ስጋይ እያ፡ ካብ ሰብኣይ ተወሲዳ እያ እሞ፡ ሰበይቲ ትብሀል፡ በለ።
24 ስለዚ ሰብኣይ ኣቦኡን ኣዲኡን ይሓድግ፡ ምስ ሰበይቱ ኸኣ ይጠብቕ። ሓደ ስጋ ድማ ይዀኑ።
25 እቲ ሰብኣይን ሰበይቱን ድማ ኽልቲኦም ጥራዮም ነበሩ፡ ኣይሓንኩን ከኣ ነበሩ።
Result not found!
No valid results were found for your search. Try refining your search using the above form.
Search again using the above filed or click blow button to see Bible book name list...


text:
Category: ኣህጉራዊ ዜና
ቤት ምኽሪ ጽጥታ፣ ኣብ ኵናት ትግራይን ህሉው ኩነታት ኢትይጵያን ዘትዩ
Radio Erena: 07 October 2021 ቤት ምኽሪ ጸጥታ ሕቡራት ሃገራት፣ ኣብ ኵናት ትግራይን ህሉው ኩነታት ኢትዮጵያን ዘትዩ። እቲ ብረቡዕ 6 ጥቅምቲ፣ ኣብ ሰዓታት ድሕሪ ቀትሪ ዝተኻየደ ፍሉይ ኣኼባ ቤት ምኽሪ ጸጥታ፣ ኣ [...]
ሱዳን፣ ኣድመኛታት ዘቕረብዎ ጠለባት ክሳብ ዝማልኣሎም፣ ተዓጽዩ ዘሎ ወደብ ፖርት ሱዳንን ኣውራ መንገድታትን ከምዘይከፍቱ ገሊጾም
Radio Erena: 07 October 2021 ኣብ ምብራቕ ሱዳን፣ ላዕለዋይ ቤት ምኽሪ ህዝቢ ቤጃ- ናዚሪስ፣ ዘቕረቦ ጠለባት ክሳብ ዝማላእ፣ ዝካየድ ዘሎ ኣድማ ደው ከምዘይብል ኣፍሊጡ። 'እቲ ቤት ምኽሪ፣ ብሰሉስ 5 ጥቅምቲ ናብ [...]
ብዩቱብ ንጽልኢን ግጭታትን ዝዕድም መልእኽታት ከተመሓላልፍ ጸኒሓ ዝተባህለት ርዋንዳዊት ን15 ዓመታት ክትእሰር ተፈሪዳ
Radio Erena: 07 October 2021 ብዩቱብ ንጽልኢንግጭታትን ዝዕድም መልእኽታት ከተመሓላልፍ ጸኒሓ ተባሂላ ዝተኸሰሰት፣ ተቓዋሚት መንግስቲ ርዋንዳ፣ ን15 ዓመታት ክትእሰር ተፈሪዳ። እታ ኢቮን ኢዳማንጅ (Yvonne Id [...]
ፕረዚደንት ኬንያን ስድራቤቱን፣ ብሕቡእ 30 ሚልዮን ዶላር ዝተገመተ ወፍሪ ከምዘለዎም ተቓሊዑ
Radio Erena: 06 October 2021 ፕረዚደንት ኬንያ ኡሁሩ ኬንያታን ሽዱሽተ ኣባላት ስድራቤቱን፣ 30 ሚልዮን ዶላር ዝተገመተ ወፍሪ ብሕቡእ ኣብ ወጻኢ ሃገራት ከምዘለዎም ተቓሊዑ። እዚ ዝተቓልዐ፣ ፓንዶራ ፐፐርስ [...]
ቀጠር፣ ደቀንስትዮ ሕጹያት ኮይነን ዝቐረባሉ፣ ፈላሚ ምርጫ ቤት ምኽሪ ሹራ ተኻይዱ
Radio Erena: 06 October 2021 ኣብ ቀጠር፣ ፈላሚ ምርጫ ኣባላት ስድራቤት ቤት ምኽሪ ሹራ ተኻይዱ። 45 መናብር ካብ ዘለዎ ቤት ምኽሪ ሹራ፣ እቲ 30 ብ2 ጥቅምቲ ኣብ ዝተኻየደ ምርጫ ንዝዕወቱ ክሕዛእ እንከሎ [...]
ኣብ 10 ጥቅምቲ ክካየድ ተመዲቡ ዘሎ ምርጫ ሶማል፣ ክሰጋገር ምዃኑ ተገሊጹ
Radio Erena: 06 October 2021 ኣብ 10 ጥቅምቲ ክካየድ ተመዲቡ ዘሎ ምርጫ ሶማል፣ ናብ ካልእ እዋን ክሰጋገር ምዃኑ ተገሊጹ። መርበብ ሓበሬታ ብሉምበርግ፣ ንኣፈኛ ፈደራል መንግስቲ ሶማል፣ መሓ [...]
‘ካብ ተሸላሚ ኖቤል፣ ናብ ናይ ኵናት እዋን መራሒ ዝተሰጋገረ ቀ/ሚ ኣብይ’ ኣብ ስልጣን ንምቕጻል ቃለ መሓላ ፈጺሙ
Radio Erena: 05 October 2021 ቀዳማይ ሚኒስተር ኣብይ ኣሕመድ ንተወሳኺ ሓሙሽተ ዓመታት ኣብ ስልጣን ንምጽናሕ ቃለ መሓላ ፈጺሙ። ኣብይ ኣሕመድ፣ ብዓብላሊ ድምጺ ፓርላማ፣ ቀዳማይ ሚኒስተር ክኸውን ድሕሪ ምምራ [...]
ፖርት ሱዳን ብሰንኪ ኣድማ ብምዕጻው፣ ቀረባት መግቢ መድሃኒትን ነዳዲን ይውዳእ ከምዘሎ ካቢነ ሚኒስተራት እታ ሃገር ገሊጹ
Radio Erena: 05 October 2021 ኣብ ሱዳን፣ ወደብ ፖርት ሱዳንን ካብ ናብን ዝወስድ ኣውራ መንገዲታትን፣ ምንቅስቓስ ህዝቢ ቤጃ ብዘካየዶ ዘሎ ኣድማ ድሕሪ ምዕጻው፣ ከም መግቢ፣ መድሃኒትን ነዳዲን ዝኣመሰላ ቀረባት [...]
ሞሪሸስን ሲሸልስን 60% ካብ ህዝበን ጸረ ኮቪድ ክኸትባ ዝኸኣላ ክልተ ሃገራት ኣፍሪቃ ኮይነን
Radio Erena: 04 October 2021 ሃገራት ኣፍሪቃ፣ ኣብ ክታበት ጸረ ኮቪድ ድሕሪት ተሪፈናሉ ኣብ ዘለዋ እዋን፣ ሲሸልስን ሞሪሸስን ልዕሊ 60% ካብ ህዝበን ክኽተብ ከምዝኸኣለ ውድብ ጥዕና ዓለም ገሊጹ። ኣብዚ እ [...]
ኣብ ህሉውን መጻኢን ሱዳን ዝዘተየ ዋዕላ ‘ሕቡራት ሃገራትን ነርወይን’ ተኻይዱ
Radio Erena: 04 October 2021 ብሕቡራት ሃገራትን ነርወይን ዝተማእከለ፣ ብዛዕባ ህሉውን መጻኢን ሱዳን ዝዘተየ ዋዕላ ተኻይዱ። ኣብቲ ብ30 መስከረም ብቪድዮ ኮንፈረንስ ዝተኻየደ ዋዕላ፣ ዋና ጸሓፊ ሕቡራት ሃገ [...]


text:
ዕዉት ህዝባዊ ኣኼባ ኤርትራዊ ሃገራዊ ኮሚሽን ኣብ መልበርን — ኣዉስትራልያ
ብመሰረት እቲ ብዕለት 28 ጥቅምቲ 2010 ኣብ መርበባት ሓበረታን ከምኡ ዉን ብኣካል ዝተዘርገሐ ዕድመ ፣ ብርክት ዝበሉ ደለይቲ ፍትሒ ሃገራዉያን ዕድመ ኣኽቢሮም ዝመጹ ፣ከፋትን ነጻን ዝኾነ ኣኼባ ኣካይዶም።
መንእሰይ ሙንተስር ዓብደላ ፣ ( ኣባል ኤርትራዊ ሃገራዊ ኮሚሽን ዞባ ኣዉስትራልያ) እንካዕ ኣብዚ ኣብቀዓና ኢሉ ሓጺር መእተዊ ድሕር ምቅራብ ፤ካብኡ ቐጺሉ ኮምሽነር መምህር ሳልሕ ሓምደ ኣገባብ ኣሰራርሓን ከምኡ ዉን ዕማማት ሃገራዊ ኮሚሽን ሓፈሻዊ መግለጺ ሂቡ ። ቀጺሉ ድማ ናይ ነፍሲ-ወከፍ ናይተን 4 ሽማግለታት ኮሚሽን ዕማማት ብሰፊሑ ብዝርዝር ድሕሪ ምግላጽ፣ ኩሉ ደላይ ዲሞክራስያዊ ለውጢ ኣብ ኤርትራ ዝኾነ ኤርትራዊ ዜጋ በብዓቕሙ ምስ ኮሚሽን ክተሓባበር፣
ሞራላውን ማቴራላውን ድጋፍ ክገብሩላ ጸዊዑ።
ካብኡ ተሳተፍቲ ምውቕን ሰሓብን ናይ ምርድዳእ መንፈስ ዝዓሰሎን ክትዕ ድሕሪ ምክያድ 14 ዝኣባላታ ሽማግለ መሪጾም፣ ከምኡ ዉን መበገሲ ክኾነኩም ኢሎም ዝኣክል ገንዘብ ኣበርኪቶም።
ኣብ መወዳእታ፡ ኮምሽነር መምህር ሳልሕ ሓምደ ኣብ ዝመጽእ ዘሎ ሰሙናት፣ ምስ ደቂ ኣንስትዮን መንእሰያትን ከምኡ ዉን ኣብ ካልእ ከተማታት ኣዉስትራልያ ዝተመሳሰለ ኣኼባታት ከካይድ መዲቡ ከም ዘሎ ሓቢሩ።
ዓወት ን ሃገራዊ ጉባኤ
Short URL: https://english.farajat.net/?p=1755


text:
Radio Erena: 10 November 2015
ብላዕለዋይ ኣዛዚ ሰራዊት ዝመርሖ ወትሃደራዊ ጉጅለ ቻይና ኣብ ጅቡቲ ዑደት ከምዘካየደ ተገሊጹ።
እቲ ብሓለቃ ስታፍ ኣዛዚ ሰራዊት፣ ጀነራል ፋንግ ፈንግሁይ ዝተመርሐ ላዕለዋይ ወትሃደራዊ ጉጅለ ቻይና ኣብ ናይ ጅቡቲ ዑደቱ፣ ንእግረ መንገዱ’ውን ኣብ ገማግም ቀይሕ ባሕሪ ኣብ ሓለዋ ንግዳዊ መራኽን ተዋፊረን ንዘለዋ ናይ ቻይና መራኽብ ኵናት ከምዝበጽሐ፣ ካብ ሚኒስትሪ ምክልኻል እታ ሃገር ዝወጸ ሓበሬታ የረደእ።
ሓለቓ ስታፍ ኣዛዚ ሰራዊት ቻይና ኣብ ጁብቱ ኣብ ዘካየዶ ዑደት፣ ምክትል ኣዛዚ ሓይሊ ኣየር፣ ኣዘዝቲ ሓይሊ ባሕርን ካልኦትን ላዕለዎት ኣዘዝቲ ሰራዊትን ቻይና ከምዘሰነይዎ’ውንእቲ ሓበሬታ ብተወሳኺ ይጠቕስ።
ቻይና፣ እብ ጅቡቲ ቀዋሚ ወትሃደራዊ መዓስከር ንኸተቕውም ምስ መንግስቲ ጅቡቲ ኣብ ምዝርራብ ከምዘላ ወትሃደራዊ ምንጭታት ብተደጋጋግሚ ይጠቕሱ።
ፕረዚደንት ጅቡቲ እስማዒል ዑመር ጉለ፣ ብዛዕባ ምቛም ወትሃደራዊ መዓስከር ብምልክተ ምስ መንግስቲ ቻይና ኣብ ምዝርራብ ከምዝርከብ እኳ እንተረጋገጸ፣ ብወገን ቻይና ግና ዝኾነ ሓበሬታ ኣይተዋህበን።
ቻይና፣ ኤርትራ ኣብ እትርከቦ ዞባ ምብራቕ ኣፍሪቃ፣ ኣብ ቁጠባ፣ ንግድን ዕደናን ዓብላሊ ተራ ኣብ ምጽዋት ትርከብ።
ነቲ ብፈረንሳን ኣመሪካን ተባሒቱ ዝርከብ ወትሃደራዊ ዕብለላ እዚ ዞባ ከኣ፣ ኣብ ዝሓጸረ ክትጽንበሮ ምዃና ተንተንቲ የመልክቱ።
=======================


text:
Radio Erena: 18 October 2020
ንዑመር ኣልበሽር፣ ናብ ኣህጉራዊ ቤት ፍርዲ ገበነኛታት ክቐርበሉ ዝኽእል መንገድታት ንምዝታይ፣ ወከልቲ’ቲ ትካል ናብ ሱዳን ዑደት ኣካዪዶም።
እቲ ብኣኽባር ሕጊ ፋቱ በንሱዳ ዝተመርሐ ጉጅለ፣ ኣብ ከተማ ካርቱም ኣብ ዝጸንሓሉ እዋን፣ ምስ ዝተፈላለዩ ሰበስልጣን’ታ ሃገር ርክብ ከካዪድ ምዃኑ ተሓቢሩ።
ኣልበሽር በቲ ኣብ ዳርፉር ዝተፈጸመ ጃምላዊ ህልቂትን፣ ገበን ኣብ ልዕሊ ሰብኣውነትን ዘጠቓልል ዝተፈላለየ ክስታት ቀሪቡሉ፣ ኣብ ዝገሸሉ ተታሒዙ፣ ኣብ ሄግ ናብ ዝርከብ ቤት ፍርዲ ክቐርብ ተበዪኑሉ ምጽንሑ ዝፍለጥ’ዩ።
መንግስቲ ሱዳን ኣብ መጀመሪያ ናይዚ ሒዝናዮ ዘለና ዓመት፣ ንኣልበሽር ናብ ኣህጉራዊ ቤት ፍርዲ ከረክቦ ከምዘይኮነ፣ ኣምሳያኡ ግና፣ ተመሳሳሊ ፍሉይ ቤት ፍርዲ ኣቚሙ ነቲ መስርሕ ፍርዲ ከካዪዶ ምዃኑ ሓቢሩ’ዩ።
ምስ ኣልበሽር ብተመሳሳሊ ጉዳይ ብኣህጉራዊ ቤት ፍርዲ ተኸሲሶም ዘለዉ ከም ኣሕመድ ሃሩን፣ ዓብደል ራሕም መሓመድ ሑሴን፣ ዓሊ ቁሻይብ ዝርከብዎም ኣብ ትሕቲ ቀይዲ ክርከቡ እንከለዉ፣ ዓብደላ ባንዳ ግና ክሳብ ሕጂ ተሰዊሩ ከምዘሎ ይግለጽ።
ኣብ 2003 ዝጀመረ ቅልውላው ዳርፉር ልዕሊ 300 ሽሕ ህይወት ሱዳናውያን ከምዘህለቐ ይፍለጥ።
=================


text:
Radio Erena: 13 February 2018
ሻምፕዮን ቅድድም ብሽክለታ ኣፍሪቃ (African Continental Cycling Championship)፡ 2018 ዓመተ ምህረት፡ ሎሚ ሰሉስ 13 ለካቲት ኣብ ምብራቕ ኣፍሪቃዊት ሃገር ርዋንዳ ክኽፈት እዩ።
ብኣሰልጠንቲ ሳምሶም ሰለሙንን ዮናስ ዘካርያስን እትምራሕ ሃገራዊት ጋንታ ኤርትራ፡ 17 ተቐዳደምቲ ሒዛ ናብ’ዚ ውድድር ቀሪባ ኣላ።
ተቐዳደምቲ ተስፎም ዑቕባማርያም፡ መኽሰብ ደበሳይ፡ ኣማኑኤል ገብረዝጋብሄር፡ መትከል ኢዮብ፡ ሜሮን ተሾመ፡ ሳይሞን ሙሴ፡ ሄኖክ ሙሉብርሃንን ኤልያስ ኣፈወርቂን ኣብ ኤሊትን ትሕቲ 23 ዓመትን ንኤርትራ ዝውክሉ ክኾኑ ከለዉ፡ ተቐዳደምቲ ቢንያም ግርማይ፡ ናታን መድሃኔ፡ ቶማስ ጎይትኦምን ሃገር ዓንደማርያምን ድማ፡ ኣብ ናይ ጁንየር ውድድር ክስለፉ እዮም።
ብወገን ደቂ ኣንስትዮ፡ ኣብ ናይ ኤሊት ውድድር ተቐዳደምቲ ሞሳና ደበሳይ፡ ወሓዚት ኪዳነ፡ ብስራት ገብረመስቀልን ትዕግስቲ ገብረሂወትን ፡ ኣብ ናይ ጁንየር ውድድር ከኣ፡ ተቐዳዳሚት ደሴት ኪዳነ፡ ንኤርትራ ወኪለን ኣብዚ ክሳብ ቀዳም 18 የካቲት ዝካየድ ሻምፕዮን ቅድድም ብሽክለታ ኣፍሪቃ ክሳተፋ’የን።
ውድድር ሻምፕዮን ቅድድም ብሽክለታ ኣፍሪቃ ኣብ 2001 ዝጀመረ ኮይኑ፡ ካብ 2005 ዓ.ም. ኣትሒዙ ዓመታዊ ክካየድ ድሕሪ ምጽናሕ፡ ኣብ 2014 ግን፡ ብዝተፈላለየ ምኽንያት ኣይተገብረን። ኤርትራ ንፈለማ እዋን ኣብ 2005 ዓመተ ምህረት ዝተሳተፈት ክትከውን ከላ፡ ብጀካ ኣብ 2006 ከምኡ’ውን 2009፡ ከይበኾረት ኣብ ኩሉ ተወዳዲራ።
ኣብ 2007 በረኸት የማነ ኣብ ውድድር ክሮኖሜትር ብዝረኸባ ነሓስ ሜዳልያ ዓወታ ኣሃዱ ኢላ ዝጀመረት ኤርትራ፡ ክሳብ ሎሚ ኣብ ዘካየደቶ 9 ውድድራት ጽርግያ፡ ናትናኤል ብርሃነን ተስፎም ዑቕባማርያምን ክልተ ግዜ፡ ዳንኤል ተኽለሃይማኖት ሓንሳብ፡ ብሓፈሻ ኤርትራውያን ተቐዳደምቲ 5 ግዜ ሻምፕዮን ኮይኖም።
ሜሮን ርእሶም ኣብ 2010፡ ተስፋይ ኣብርሃ ኣብ 2011፡ ሜሮን ኣብርሃም (ሸቃ) ኣብ 2017፡ ብወገኖም ተሸለምቲ ብሩር ሜዳልያ ክኾኑ ከለዉ፡ ፍረቓልሲ ደበሳይ ኣብ 2012፡ ሓዉ መኽሰብ ደበሳይ ኣብ 2016፡ ከምኡ’ውን መርሃዊ ቅዱስ ኣብ 2013፡ ንነሓስ ሜዳልያ በቒዖም።
ኣብ ናይ ትሕቲ 23 ዓመት ውድድር ጽርግያ፡ ናትናኤል ብርሃነ ክልተ ግዜ፡ ዳንኤል ተኽለሃይማኖት፡ ተስፎም ዑቕባማርያምን ሜሮን ኣብርሃምን ነፍሲወከፎም ሓደ ግዜ፡ ኣብ ውድድር ግዜ ትሕቲ 23 ዓመት ዳንኤል ተኽለሃይማኖትን መርሃዊ ቅዱስን ሓሓንቲ ግዜ ዘውዲ ሻምፕዮን ደፊኦም።
ኤርትራ ብተወሳኺ፡ ኣብ’ዚ ዝተጠቕሰ ክሊ ዕድመ፡ ኣብ ውድድር ጽርግያ፡ ብመንገዲ ዝተፈላለዩ ተቐዳደምታ 4 ብሩርን ሓንቲ ነሓስ ሜዳልያን፡ ኣብ ቅድድም ክሮኖሜር ከኣ፡ ክልተ ብሩርን፡ ሰለስተ ነሓስ ሜዳልያታትን ደሊባ።
ኣብ ውድድር ግዜ፡ ዳንኤል ተኽለሃይማኖት ካብ 2010 ክሳብ 2013 ብተኸታታሊ ንኣርባዕተ ዓመታት ዝቐልጠፈ ተቐዳዳማይ ኣብ ርእሲ ምዃኑ፡ ኣብ 2015 ብሩር ሜዳልያ፡ ኣብ 2016 ድማ፡ ነሓስ ሜዳልያ ብምንጥልጣል ብፍሉይ ስሙ ኣብ ታሪኽ ሰኒዱ ይርከብ።
ሜሮን ተሾመ ብወገኑ ኣብ 2017 ሻምፕዮን ውድድር ክሮኖሜትር ኣፍሪቃ ኮይኑ እዩ። ብደረጃ ጋንታ ኣብ ውድድር ክሮኖሜትር፡ ሃገራዊት ጋንታ ኤርትራ ካብ 2010 ንደሓር ስለ ዘይተሳዕረት፡ ንሸውዓተ ተኸታተልቲ ዓመታት ሻምፕዮን ኮይና፡ መወዳደርቲ ዘይተረኽቦ ክብረወሰን ንምሓዝ ክኢላ።
ብደቂ ኣንስትዮ’ውን ሃገራዊት ጋንታ ኤርትራ ልክዕ ከም ናይ ደቂ ተባዕትዮ ዓብላልነት ኣይሃልዋ ደኣ’ምበር፡ ደሓን ዝኾነ ዓወታት ተጓናጺፋ እያ። ኣብ 2013፡ ወሓዚት ኪዳነ ኣብ ውድድር ጽርግያ ነሓስ ሜዳልያ፡ ኣብ ውድድር ግዜ ከኣ፡ ብሩር ሜዳልያ ምንጥልጣላ ይዝከር።
ኣብ’ዚ ዝተጠቕሰ ዓመት፡ ንጸሃይነሽ ፍጹም፡ ዮርሳሌም ገብሩ፡ ወሓዚት ኪዳነን ሰናይት መንግስትኣብን ዘሰለፈት ኤርትራ ድማ፡ ኣብ ናይ ክሮኖሜትር፡ ቅድድም፡ ቀዳመይቲ ብምውጻእ ተሸላሚት ወርቂ ሜዳልያ ኮይና።
ብዘይካ’ዚ ኣብ 2015፡ ኤርትራ ንጸሃይነሽ ፍጹም፡ ዮሃና ዳዊት፡ ወሓዚት ኪዳነን ሞሳና ደበሳይን ኣኽቲታ፡ ኣብ ናይ ግዜ ቅድድም፡ ነሓስ ሜዳልያ ወሲዳ።
ኣብ 2017 ሞሳና ደበሳይ ኣብ ውድድር ክሮኖሜትር ተሳቲፋ ብሩር ሜዳልያ ከተንጠልጥል ከላ፡ ንሃገራዊት ጋንታ ኤርትራ ኣብ ውድድር ግዜ ዝወከላ ተቐዳደምቲ ወሓዚት ኪዳነ፡ ሞሳና ደበሳይ፡ ወጋሕታ ገብረሂወትን ብስራት ገብረመስቀልን ድማ፡ ወርቂ ሜዳልያ ኣምጺአን።
በዚ ኣጋጣሚ ሬድዮ ኤረና፡ ንሃገራዊት ጋንታ ቅድድም ብሽክለታ ኤርትራ፡ ኣብ ውድድራታ ዓወት ትምነ።
=========================


text:
ዜና ቫቲካን!
ዘይንቡር ኩነት እንከጋጥም ምናዳ ናብ ኩሉ ዝላባዕ ሓደጋ ከም ዘሎናዮ ዘመነ ለበዳ ኮቪድ 19 እንከጋጥም ሓዲስ ቅዲ መነባብሮን ነቲ ብልማድ ትገብሮ ዝነበርካ ኣገባባት ምልዋጥን ግዲ ብምዃኑ ኩልና ከምዝተኸታተልናዮ ብኣካል ኣብ መሥዋዕተ ቅዳሴ ምስታፍ ሓደገኛ ኰይኑ ኣብ ዝተረኽበሉ ሁመት ር.ሊ.ጳ ከይተረፉ ንሰለስተ ወርሒ ምስ መመላእታ ናብ መላእ ዓለም ብመራኸቢ ብዙሓን ዝመሓላለፍ ዝነበረ መሥዋዕተ ከምዘዕረጉ ዝዝከር እዩ። እንተኾነ ነቲ ብኣካል ብምስታፍ ዝርከብ ጸጋን ፍረን ጸጋን ምናዳ ኣብ መሥዋዕተ ቅዳሴ ዝትክኦ ምንም ነገር ብዘይምህላው ንኣሰራርዓ መለኮታዊ ሥርዓተ ኣምልኾ እትከታተል ማሕበር ቅድስት መንበር ሓላፊ ዝኾኑ ብፁዕ ካርዲናል ሮበርት ሳራ ኣሰራርዓ ሥርዓተ ቅዳሴ ኣብ ግዜ ለበዳ ኮቪድ 19 ከምኡ እውን ድሕረ ለበዳ ኮቪድ 19 ብዝብል ኣርእስቲ ናብ ኩሎም ሓለፍቲ ጉባኤታት ረኪበ ጳጳሳት ዘቅንዔት መልእኽቲ እንክጽሕፉ እቲ ቀንዲ ትሕዝቶ ከኣ ነቲ ብኣካል ብምስታፍ እነቀድሶ ቅዳሴ ዝትክእ ምንም ከምዘየለ ምናዳ ኣብ ግዜ ለበዳ ዝተኣታተወ ብመራኸቢ ብዙሓን ዝመሓላለፍ መሥዋዕተ ቅዳሴ ምክትታል ነቲ ብኣካል ምስታፍ ክትክኦ ከምዘይክእል ገሊጾም። እዛ ዝሓለፈ ዕለት 3 መስከረም 2020 ዓም ናብ ኩሎም ፕረሲደንታት ረኪበ ጳጳሳት ካቶሊካዊት ቤተክርስትያን ዝተላእከት መልእኽቲ ‘ብታሕጓስ ናብ ቅዱስ ቊርባን ንመልስ’ ዝብል ኣርእስቲ ከምዝተዋህባ ካብ ቅድስት መንበር ዝወጸ ዜና ኣመልኪቱ።
ማሕበራዊ ጐድኒ ሕይወት ክርስትና!
ብፁዕነቶም ኣብ መልእኽቶም ሰላምታን ሰናይ ምንዮትን ገሊጾም ምስ መረቁ ለበዳ ኮቪድ 19 ዘስዓቦ ዝተገመተን ዘይተገመተን ጸገማት ንኩነታትን ማሕበረሰብን ስድራቤታትን ጥራይ ዘይኮነ ነታ ኣብ ምድሪ ኰይና ሰማያዊ ነገራት ብምብሳር ንኩሉ እተጣምር ቤተክርስትያን እውን ብሕሱም ስለዝጸለወ ኣብ ሕይወት ማሕበረ ክርስትያን ኣብ ሥርዓተ ኣምልኾ ከይተረፈ ጸገም ምፍጣሩ ይገልጹ። ሥርዓተ ኣምልኾ ብሓባር ኣብ ዝፍጸመሉ ዝለዓለ ተሎግያዊ ትርጉም ከምዘለዎ እዚ ከኣ ነቲ እግዚአብሔር ኣብ ኣካላት ቅድስት ሥላሴ ንዘለዎ ርክብ ኣብ መንጎ ደቂሰባት ከምዝገልጽ ሰብኣይን ሰበይትን ከምዝወሃሃዱ ገሩ ምስ እግዚአብሔር ርክብ ከምዝህልዎም ይገብር። ስለዝኾነ ከኣ ኣረማውያውን ቤተመቅደሳት እንክሃንጹ ነቶም ዘምልኽዎም ኣማልኽቲ መንበሪ እንክሓስብዎ ክርስትያን ግን ድሕሪ ስደትን መከራን ነጻነት እምነት ምስ ረኸቡ ኣብያተ ክርስትያን ክሃንጹ እዚ ኣብያተ ክርስትያን እዚ ከኣ ማሕደር እግዚአብሔርን ማሕደር ማሕበረክርስትያን ምዃኑ ብምግላጽ እቶም ምእመናን ከም ማሕበር እግዚአብሔር ከም ቤተክርስትያን ንገዛእ ርእሶም ክገልጹ ክኢሎም። ስለዚ እታ ቤት ኣምላኽ እንብላ ቤተክርስትያን ግድን ሕዝበ እግዚአብሔር ሕዝበ ክርስትያን ውሉድ እግዚአብሔር ክህልውዋ እንከለው እያ ገዛ ኣምላኽ ገዛ ርክብ ገዛ ክርስትያን እትኸውን ኢሎም። ነዚ ንምግባር ግን ይብሉ ብፁዕነቶም ቤተክርስትያንን ሰብሥልጣን መንግሥትን ክተሓባበሩ ከምዘለዎም የመልክቱ።
ምትሕብባር ቤተክርስትያንን ሰበሥልጣንን!
ብፁዕነቶም ካብዚ ብምቅጻል ባህርይ ማሕበረ ክርስትያን ንምግላጽ ዚኣክል ‘ማሕበረ ክርስትያን ብተነጽሎ ዝገበሮ ወይውን ማዕጾኣ ዓጽያ ጸምያ ኣይትፈልጥን። እዞም ብመንፈስ ማሕበራዊ ሕይወት ዝቆሙን ዝተዀስኰሱን ኣባላት እዛ ማሕበር ሓባራዊ ሠናይ ነገር ሃሰስ ካብ ምባል ዓዲ ኣይወዓለትን ምስቶም ከቢቦማ ዘለው ማሕበራት ብሰላምን ብሕብረትን ንምንባር እውን ምስ ተቃለሱ ነበረ። ነዚ ከኣ ኣብ ጥዑም ግዜ ጥራይ ዘይኮነ ኣብ ግዜ ለበዳታትን ካልእ ሓደጋታትን እውን ግቡኦም ብሓላፍነት ከምዘበርክቱ ነዚ ንምግባር ከኣ ምስ ሰበሥልጣንን ሊቃውንትን ብምትሕብባርን እሂን ምሂን ብምባልን እዩ። ኣብዚ ዘጋጠመና ለበዳ ኮቪድ 19 እንተተመልከትና መራሕቲ ኣብያተ ክርስትያን ዝኾኑ ኣቡናት ከቢድን ዘሰቅቅን ውሳኔታት ክወስዱ ከምዝተገደዱ እዚ ከኣ ንዘይተወሰነ ግዜ ሱታፌ ምእመና ኣብ መሥዋዕተ ቅዳሴን ቅዱስ ቊርባንን ዕረ እናጠዓሞም ደው ከብሉ ተገዲዶም’ እንክብሉ ዝሓለፈ ኩነታት ምስ ገለጹ ሕጂ ግን ብዝቀልጠፈ ግዜ ናብ ንቡር ሕይወት ክርስትና ክንምለስ ኣሎና ኢሎም።
ናብ ንቡር ሕይወት ክርስትና ምምላስ ህጹጽ ጉዳይ እዩ!
ቅዱስ ጉባኤ ዝብል ሰነድ ካልኣይ ጉባኤ ቫቲካን ኣብ ቊ.10 ‘ኩሉ ተግባር ቤተክርስትያን ዝዓልበሉ ጥርዝን ካብኡ ኩሉ ሓይላ እትረኽበሉን ሥርዓተ ኣምልኾ ምናዳ ኸኣ ቅዱስ ቊርባን እዩ’ ንዝብል ዝጠቀሱ ብፁዕነቶም ንህልው ኩነታት ብምዕዛብን ዘድሊ ጥንቃቄ ብምግባርን ኩነታት ኣብ ዘፍቀደሉ ብዘይወዓል ሕደር ናብ ንቡር መነባብሮ ክርስትና ክንምለስ ጻውዒቶም የቅርቡ። እዚ ሕሱም ግዜ ዘስተምሃረና ነገር እንተልዩ ይብሉ ብፁዕነቶም ‘ሕሱም ፈተናን ግዜን እውን እንተኾነ ፍረ ጸጋ ክህበና ይኽእል ከመይ እግዚኣአብሔር ንፍጡሩ ፈጺሙ ኣይሓድግን። ርግጽ እዩ ንጥንቃቄ ክንብል ካብቲ ፈጺምና ካብኡ ክንፍለዮ ዘይብልና መንበረታቦት ጐይታ ክንርሕቅ ሕራይ ብምባል ንውሱን ግዜ ካብቲ ሕይወትና ዝኾነ ቅዱስ ቊርባን ክንጸውም ተገዲድና። ሕጂ ግን ብዝተኻእለ መጠን ብዝቀልጠፈ ግዜ ዘድሊ ጥንቃቄ ገርካ ናብቲ ምንጪ ሕይወትና ዝኾነ ቅዱስ ቊርባን ተመሊስና ንጐይታ እንረኽበሉን ምሳኡ እንኾነሉን ኩነታት ብምፍጣር ክንቅበሎን ነሕዋትና እምነትን ፍቅርን ተስፋን ዝመልኣ ሕይወት ንክንምስክር ንሰናዶ ኢሎም። ከመይ ኩልና ኣብ ቅዳሴ ብኣካል ክንሳተፍ ግዱዳት ኢና።
ቅዳሴ ብኣካል ናይ ምስታፍ ግድነት!
እቲ ጐይታ ‘ሥጋይ ዝበልዕ ደመይ እውን ዝሰቲ ኣባይ ይነብር ኣነ ኸኣ ኣብኡ እነብር’ (ዮሓ 6,56) ዝበሎ ብሓቂ ብኣካል ኣብ ቅዳሴ ብምሥታፍ ቅዱስ ቊርባን ምቅባል ምስ ጐይታ ብኣካል እሂን ምሂን ብምባል ዝግበር ሓቀኛ ተዋስኦ እምበር ብመራኸቢ ብዙሓን ዝግበር ኣይኮነን እንክብሉ ነቲ ምእንቲ ድሕነትና ሥጋ ብምልባስ ሰብ ዝኾነን ሥጋኡ መግብና ደሙ መስተና ክኸውን ዝኣዘዘ ጐይታ ትእዛዝ ኣብ ቦታኡ ምህላው ዝገለጹ ብፁዕነቶም እቲ ካልኣይ ጉባኤ ቫቲካን ዘደንቅ ምህዞታት ዝበሎ መራኸቢ ብዙሓን ኣብ መንፈሳዊ ኣገልግሎት ጒስነት ንዝሓመሙስ ይኹኑ ንዝተጸገሙ ቃል ኣምላኽ ንምስማዕን ኣብ ሥርዓታት ብመንፈስ ኣብ ምስታፍን ዘበርክቶ ዓቢ ረድኤት ኣብ ግምት ብምእታው ምናዳ ኸኣ ኣብዚ ግዜ ዕጽዋ ብዙሕ ኣበርክቶ ምግባሩ ብምስማር እዚ ግን ነቲ ብኣካል ኣብ ቅዳሴ ምስታፍን ሥጋኡን ደሙን ምቅባልን ፈጺሙ ክትኮኦ ከምዘይክእል ኣስሚሮምሉ። ስለዚ ነዚ ምንም መታካእታ ዘይብሉን ብሕይወት ንክነብር ከኣ ግድነት ዝኾነ ጉዳይ ቀዳምነት ሂብና ካብ ምልባዕ ናይቲ ታህዋስ ዘድሊ ጥንቃቄ ብምግባር ኩሎም ምእመናን ኣብ ቤተክርስትያን ቦታኦም ዳግም ዝሕዙሉን ሕውነቶም ዘደልድሉሉን ኩነት ክፍጠር እሞ ነቶም ተስፋ ዝቆረጹን ብፍርሂ ዝተሸቊረሩን ዳግም ንምትብባዕ ንተዓጠቅ ኢሎም።
ሥርዓተ ቅዱስ ቊርባን ንምፍጻም ዝሕግዙ መምርሒታት!
ብፁዕነቶም ንዝሓለፈ ጸገማትን ሕጂ ክግበር ኣለዎ ንዝብልወን ምስ ዘርዘሩ ብከመይ ንዝብል መልሲ ንምሃብ ዘንቀዱ እንክመስሉ ‘ብዝቀልጠፈ ግዜ ናብ ሥርዓተ ቅዱስ ቊርባን ንምፍጻም ውሑስ ብዝኾነ መንገዲ ንክንጅምር ዘደልዩ መምርሒታት ምሃብ ግድን ስለዝኾነ ንጥዕናን ምክንኻኑን ዝምልከት ውሕስነት ግድን እኳ እንተኾነ ነቲ ኣብ ሥርዓተ ኣምልኾ እንገብሮም ነገራት ተጠንቂቅና ክንፍጽሞም እኳ እንተሎ ብዝርኤ መንገዲ ክነምክንዶ ክነጽርዶ ክንብል ኣይንኽእልን ኢሎም። ስለዚ ኣቡናት ኣብ ዘዘለውዎ ምእመናኖም ኣብ ቅዱስ ቊርባን ከምዝሳተፉ ኣብ ዝገብሩሉ ዘድሊ ጥንቃቔ ክገብሩ ዘለዎም እምነት ይገልጹ። መምርሕን ሕግን ሥርዓተ ኣምልኾ እንትርፊ ሰበሥልጣን ቤተክርስትያን ማንም ካልእ ሥልጣን ሲቪላዊ ይኹን ካልእ ኢድ ከእቱ የብሉን እንክብሉ ነቲ ቅዱስ ጉባኤ ሰነደ ካልኣይ ጉባኤ ቫቲካን ኣብ ቊ.22 ዝእዝዞ ብምዝኽኻር ንኩሉ ሕግታት ሥርዓተ ኣምልኾ ብግቡእ ክከታተሉ ኩሎም ንኣቡናቶም ክእዘዙ ንውሕስነት ሥጋዊ ጥዕና እናተጠንቀቁ ነቲ ዘለዓለማዊ ሕይወት ዝኸውን ነገራት ንከውሕሱ ክጋደሉ ብምምሕጻን መልእኽቶም ዛዚሞም።


text:
ኣብ ውሕስነት ምግብን ከባቢዊያ ሓለዋን ኣተኲሩ ትማሊ ሰኒ ኣብዝተኻየደ መድረኽ ዝተረኸቡ ቀዳማይ ምንስቴር ሃይለማሪያም ደሳለኝ ኣብ ቀረባ ኣብ ኢዃተሪያል ግኒ ዝተራኸቡ መራሕቲ ቅድሚ 10 ዓመታት ዝተጀመረ ናይ ኣፍሪካ ልምዓት ሕርሻ ሓፈሻዊ መርሃ ግብሪ ንምፍታሽ ከምዝነበረ ኣዘኻኺሮም።
ብመሰረት እቲ መርሃ ግብሪ እውን ስርዓት ሕርሻ ዘመናዊ ንምግባር ሃገራት ወሲነን ክምርሓሉ ከምዝፀንሓ እውን ኣዘኻኺሮም።
ብመሰረት እቲ ገምጋም እውን ኢሎም ቀዳማይ ምንስቴር ሃይለማሪያም ሕርሻ ንናይ ኣፍሪካ ዕብየት ቀንዲ ኣንቀሳቐሲ ሞተር ኮይኑ ከምዝቕፅልን ህይወት መብዛሕቲኦም ኣፍሪካዊያን ኣብ ምህርቲ ሕርሻ ዝተመስረተ ምዃኑን ኣረጋጊፅና ኣለና ኢሎም።እንትወሓደ ንዝቕፅሉ 10 ዓመታት እውን ኣብ ሕርሻ ክነተኩር ከምዘለና ተገንዚብና ኣለና ኢሎም ብምቕፃል።
ለውጢ ኩነታት ኣየር ኣብ ምህርቲ ሕርሻ ዓብዪ ፈተና ከምዝኾነ ኣቶ ሃይለማሪያም ብምግላፅ በዚ ምኽንያት እውን ኣብ ሓድ ሓደ ሃገራት ብፅሒት ሕርሻ ካብ ሓፈሻዊ ምህርቲ ናብ 4 ሚእታዊ ምውራዱ ሓቢሮም።
ኩነታት ለውጢ ኣየር ንመራሕቲ ኣፍሪካ ኣዝዩ ቁልፊ ጉዳይ ብምዃኑ ጭቡጣት ሸቶታት ምቕማጥ ከምዝግባእ ብምብሕባር ካብቲ ካሊእ ዓለም ዝደልዩዎ ከምዚ ኢሎም።
ድልውነት ኣለና።ድልውነትና ናብ ተግባር ንምቕያት ግን ውስኑነት ዓቕሚ ኣለና።ስለዚ ንለውጢ ኩነታት ኣየር ንምግጣም ዘድሊ ዓቕምና ንምህናፅ ሓገዝ መንግስትን ህዝብን ዩናይትድ ስቴትስ የድልየና እዩ ኢሎም።
ኣፍሪካ ካብ ዓለም 60 ምእታዊ ተሓራሲ መሬት ከምዘለዋ ብምሕባር ሰብ ሃብቲ ናብ ኣፍሪካ ብምምፃእ መዋእለ ንዋዮም ንኸፍሱ ፀዊዖም ቀዳማይ ምንስቴር ሃይለማሪያም ደሳለኝ።


text:
ተመራመርቲ ኮቪድ እስራኤል፡ ክታበት ባዮን ተክ ማዕረ`ቲ ኣብ እዋን ፈተነ ዝነበሮ ኣድማዒ`ዩ ኢሎም::ከምኡ`ውን ሓደ ነጸላ ክታበት ድሕሪ ክልተ ሰሙን 57% ኣድማዒ ኮይኑ ተረኺቡ ኣሎ ይብሉ።
ንኮሮና ቫይረስ ንምውጋእ ዝተገብረ ሰፊሕ ናይ ፈተነ መጽናዕቲ ከም ዘርእዮ፡ ክታበት ፋይዘር ባይንተክ- 95% ኣድማዒ`ዩ- ።
ብኻልእ ወገን ፋብሪካ መድሃኒት ሞደርና፡ ክልተ ዶስ ማለት ዓቐን ዝሓዘ ክታበት ኣማዕቢለ ይብል ኣሎ። ንሱ ድማ ነቲ ኣብ ደቡብ ኣፍሪቃ ዝተራእየ ዓይነት ቫይረስ ንምውጋእ ዓሊሙ ዝተሰርሐ ምዃኑ ገሊጹ`ሎ።
እቲ ናይ ኣሜሪካ ኩባንያ ንተወሳኺ መርመራ ነቲ ክታበት ናብ ሃገራዊ ትካል ጥዕና ኣመሪካ ልኢኽዎ`ሎ።
ክልቲኦም ፋይዘርን ሞደርናን፡ ኣብዘን ዝቕጽላ ሒደት ኣዋርሕ ምህርቶም ብዕጽፍታት ከዛይድዎ ምዃኖም ሓቢሮም ኣለዉ። ኣብ ሰሙን 13 ሚልየን ዶስ ዓቐን ክፍርዩ ይዳለዉል`ለዉ። ሞደርና ጥራሕ ክሳብ ሚያዝያ ኣብ ወርሒ 40 ሚልየን ዓቐን ሓደ ክታበት ከምዘፍሪ ኣፍሊጡ`ሎ።
መራሕቲ ሕብረት ኣፍሪቃ ድማ ብዛዕባ ምዝሓል ምህርቲ ክታበት ንምዝርራብሎሚ ተኣኪቦም ኔሮም ።


text:
ጠቕላላ ጉባኤ ኪዳን ኣገሳሲ ስጕምቲ ኣብ ምሕያል ደንበ ተቓውሞ
ቤት ጽሕፈት ዜና
ኤርትራዊ ዲሞክራስያዊ ኪዳን
19.06.2006
ህዝቢ ኤርትራ፡ ኣብ ዝሓለፉ
ዘይምቕባል ዝመሰረቱ ፖለቲካዊ ኣተሓሳስባ ክሳቐ ከምዝጸንሐ ክልተ ሰባት ውን ዘይፈላለይሉ
ሓቂ
ገጹ ዝጓዓዝ ለውጥታት ምህላዉ ዝሕብር ኣዎንታዊ ምልክታት ክቀላቐል ይጅምር ኣሎ።
ሎሚ፡ መብዛሕት
ዲክታቶርያዊ ጕጅለ፡ ኣብ
ኰነ ኣብ መርሆ
ኣለዉ።
ዝተፈላለየ ስነ
ተሰማሚ
ድማ፡ ኣብ መንጐ ክፉትን
ምኻዱ ዝሕብር ፍሩይ ምልክታት
ስምም
ዝምዝገብ ዘሎ ለውጢ ዘንጻባርቕ
ኤርትራዊ ፖለቲካዊ ሓይልታት ናብ
ቅኑ
ከየስመርናሎም ክንሓልፍ ዘይንመርጽ ክልተ ነጥብታት ኣለዉ። ንሳቶም ከኣ
60 ዓመታት ናይ ፖለቲካ ተመኵሮU: ብናይ ካልOት ርEይቶIዩ። ኣብዚ መወዳEታ Eዋናት ግን፡ ዋላ ዘገምታዊ ይኹን ደኣ’ምበር፡ ናብ ቅኑE ጐደናOም ፖለቲካዊ ሓይልታት ኤርትራ፡ ብዘይካ’ቲ ኣብ ስልጣን ዘሎ’ቲ ናይ ካልOት ርEይቶ ምቕባል ብዝምልከት፡ ኣብ ኣተሓሳስባOምOም ለውጥታት ብምትEትታው Eዙዝ ተገዳስነት ሂቦም ክሰርሕሉ ጀሚሮም–ሓሳባዊ መንቀሊታት ዘለዎም ፖለቲካዊ ውድባት፡ ኣብ ዝተሐተ ነጥብታትOም ኣንጻር’ቲ ኣብ ሃገርና ዘሎ ዲክታቶርያዊ መርሆ ሓቢሮም ክሰርሑ ምብቃOምEጹውን ዝዀነ ኣተሓሳስባ ዘሎ ፍልልይ ወይ ጋግ EናተረሓሓቐIዩ። ስለ’ዚ፡ ኣብ መጋቢት 1999 Eተበጽሐ ሓባራዊE ንምምስራት ምሕዝነት ሃገራዊ ሓይልታት፥ ኣብ ኤርትራዊ ፖለቲካዊ ኣተሓሳስባIዩ።’ዚ ደረጃ ንቕሓት’ዚ ክብ ክብሉ ምኽኣሎም ድማ፡ ናብE ጕEዞ ገጾም ቀዳማይን ኣገዳስን ስጉምቲ ሰጉሞም ምህላዎም Iዩ ዝሕብር። ኣብዚ:-ቀዳማይ
ክሊ ወጻ
ካልኣይ
ምኽንያቱ ድማ፡ ኣብ መወዳ
ውጽ
ኣብ
ተመሊስና፡ መብዛሕት
ውድባት ምንባሮም
ገለጻታት
ተረድ
ዝምድና ናይ ኣብ ሓደ ርሻን ዝቕመጡ ስድራቤታት
ብሓባር ዝግልገልሉ ነገራት ውን ከይተረፈ ዝዋጠጡን ዝበኣሱን ዓይነት
ስለ
:- ቅኑE ገምጋም ናይ ዝዀነ ይኹን ፖለቲካዊ ዓወት፡ ካብ’ቲ Eተረጋገጸሉ ታሪኻዊI ክግበር ከምዘይከኣልን፤:- ዝዀነ ይኹን ፖለቲካዊ ዓወት ብሞራላዊ ሽነኹ ክቕየስ ከምዝግባEን Iዩ።Eታ፡ Eቲ ሞራላዊ ውጺIታቱ Eዩ ኣብ ባይታ ናብ ነገራዊIት ዝቕየር።’ቲ ቅድሚ ምቛም ሃገራዊ ምሕዝነት ሓይልታት ኤርትራ ዝነበረ መድረኽ EንተደኣOም ንምሕዝነት ዘቖሙ ውድባት ኣቐዲሞም ነንሓድሕዶም ዘይፋለጡIና ንምልከት። ተቓወምቲ ውድባት ኣብ ሕድሕዶም ዝስንዝርዎ ዝነበሩ’ውን ካብ ኣፍልጦ ዝብገስ ዘይኰነስ፤ ካብ ፖለቲካዊ ምውራዛይን ካብ ግጉይ ታሪኻዊOን ዝብገስ’ዩ ነይሩ። ኣብ መንጐ’ዞም ውድባት Eዚኣቶም ዝነበረ ዝምድና ልክE ከምEሞ፡ ኣብ ዝዀነ ማለት ክሳብ ኣብ’ቲIዩ ዝመስል ነይሩ።’ዚ፡ መዓልታዊ ዝምድና ናይ’ቶም ውድባት ብናይ ሕድሕድ ምዝልላፍን ወጥርን ዝልለI
ዝነበረ ኵሉ ጕዳያት ብቐሊል ክሰግሮ ትጽቢት ክግበረሉ ዝከኣል ኣይኰነን። ስለዝዀነ ድማ፡
ነቲ ኣብ
ፍታሕ ረኺብካ፡ ንምሕዝነት ወሳንን ቅልጡፍን ግደ ንኽጻወት ምብቃ
ኣይነበረን። ይኹን
ክመጽ
ዝጸንሐ ናይ ምብታትን ክውንነት ዘገላግሎ ፍትሓት ብሓባር ኣብ ምንዳይ ምስግጋሩ፡ ብኹሉ
መ
ኣይኰነን። ናይ ር
ኣገጣጥማ
ዩ ነይሩ። ካብ ከም’ዚ ዝኣመሰለ ባይታ ዝተበገሰ ምሕዝነት ነቲ ኣብ ቅድሚU ተደቂኑEዋን ምምስራት ምሕዝነት ኣብ መንጐ ውድባት ዝነበረ ጽንኩር ጸገማት መሰረታዊE ዝከኣል ጕዳይ’ምበር ምሕዝነት፡ ምስቲ ካብ ዝተመስረተሉ ግዜ ኣትሒዙ ተጎዝጊዝዎE ዝጸንሐ ኵሉ ዓይነት ሕጽረታት ኣነጻጺርካ፥ ካብቲ ንኤርትራዊ ፖለቲካዊ ሜዳ ከሳቒAቀኒታት ኣገዳስነቱ ኣነኣIስካ ክርA ዘይከኣል ዓቢ ፖለቲካዊ ክብO (ዝላ) ምዃኑ ዝከሓድEይቶን ፖለቲካን ፍልልይ ዘለዎም፤ ከምU ውን፡ መበገሲ ናይOም ንሓደስቲ ፖለቲካዊ ምEባለታት
Short URL: https://english.farajat.net/?p=2482


text:
ብ መኮንን ተስፋይ (ትርጉም)፡
ኣብ መፋርቕ 2014 ኣብ ዋሽንግቶን ዲሲ “ታሪኽን ጽንጽዋይን ኣብ ቀርኒ ኣፍሪቃ” ብዝብል ኣርእስቲ ኣብ ኣዳራሽ ECC (Eritrean Community Center) ምስ ኤርትራውያን ሓጺር ጻንሖት ጌረ ኔረ። ኣብቲ ሰሚናር ካብ ዝተፋለጥኩዎም ሰባት ሓንቲ ሶፍያ ተስፋማርያም ነበረት። ኣብ ሳልሳይ መዓልቲ ዳግማይ ተራኺብና ከነዕልል እንከለና እግረ መንገድና ዘርኣይ ደረስ ናይ ቀረባ ዘመዳ ከም ዝኾነ ኣዕሊላትኒ ኔራ። ብልክዕ ብዘይ ኣፍልጦኦም ኣብ ላዕሊ ታሪኾም ጽንጽዋይ ካብ ዝተወሰኹዎም ናይ ኣፍሪቃ ፍሉጣት ሰባት ዘርኣይ ደረስ ሓደ እዩ ኔሩ።
ዘርኣይ ደረስ ኣብ ኢትዮጵያ ኤርትራን ብጅግንነቱ ፍሉጥ’ዩ። ብስሙ ጎደናታት ተሰይሞ’ዮም። ብስሙ ኣብያተ ትምህርቲ ተኸፊተን’የን። ኣብ ዘበነ ሃይለስላሴን ደርግን ናይ ዘርኣይ ደረስ ታሪኽ ኣብ መባእታ ደረጃ ኣብያተ ትምህርቲ ከም መምሃሪ ሰነድ ኮይኑ ከገልግል ጸኒሑ’ዩ። ወያነ’ውን ብስም ዘርኣይ ደረስ ዝፍለጥ ሓደ ክፍለ ሰራዊት ኣቑሙ’ዩ። እዚ ህቡብ ኤርትራዊ መንእሰይ ኣብ ዓዲ ጣልያን ክቕተል እንከሎ ወዲ 21 ዓመት’ዩ ኔሩ። ምስ ሶፍያ ከነዕልል እንከለና ብዛዕባ ዘርኣይ ደረስ ከም ዝጽሕፍ ነጊረያ ኔረ። ግዜ እንተረኺበ ኣብ ዝቕጽል ብዝተመሓየሸ መልክዕ ክጽሕፎ ክፍትን’የ።
ናይ ዘርኣይ ደረስ ታሪኽ ተጣሚሙን ተዘናቢዑን ከም ዝተጻሕፈ ካብ ዝሕብሩ ጽሑፋት ሓደ ዘምህረት የውሃንስ “ኢጣልያዊ መግዛእቲ ኣብ ኤርትራ” ብዝብል ኣርእስቲ ኣብ 2010 ኣብ ዘሕተሞ መጽሓፍ ምጥቃስ ይከኣል። ዘምህረት ኣብ መጽሓፉ ከምዚ ክብል ኣስፊሩ’ሎ፦
“ . . . ገዛእቲ ኢትዮጵያ ናይ ኤርትራውያን ተቛዉሞታት ንኢትዮጵያዊ መንንነት ተባሂሉ ከም ዝተገብረ ቃልሲ ጌሮም ምቕራቦም ንናይ ምስፍሕፍሖም ዕላማ’ዩ ኔሩ። ናይ 1937 ናይ መጎስ ኣስገዶምን ኣብርሃም ደቦጭን ታሪኻዊ ፍጻሜ፡ ከምኡ’ውን ኣብቲ ዓመት እቲ ዘርኣይ ደረስ ዝፈጸሞ ጅግንነት፡ ገዛእቲ ኢትዮጵያ ብተኸታታሊ ንናይ ፕሮፖጋንዳ ሃልኪ ኣውዒሎሞ’ዮም።
ኣብ 1937 ጣልያን ናይ ምብራቕ ኣፍሪቃ ግዝኣታ ዝተመስረተትሉ ቀዳማይ ዓመት ናይ ክብሪ በዓል ኣብ ከተማ ሮማ ከተብዕል እንከላ ዘርኣይ ደረስ ኣብቲ ቦታ ተረኺቡ ኔሩ። መግዛእቲ ጣልያን ኣብ ልዕሊ እቶም ዝገዝእዎም ኣህዛብ ትዕቢትን ንዕቀትን ከንጸባርቑ ምስ ረኣየ ክጻወሮ ስለዘይከኣለ ውሑዳት ጣልያናውያን ብጉራዴ ጌሩ ቀቲሉ። ንገዛእ ርእሱ ከኣ ተወጊኡ ተታሒዙ። ኣብ ሓንቲ ደሴት ተኣሲሩ እንከሎ ከኣ ብሞት ተፈልየ።
ከም ሓደ ናይ ታሪኽ ጭብጢ ብዛዕባ ዘርኣይ ደረስ ብኤርትራዊ ሃገራዊ ብወልደኣብ ወልደማርያም ዝተጻሕፈ ብቐዳምነት ዝስራዕ’ዩ ። ኣብ 1987 ኣቶ ወልደኣብ ኣብ ዝሃብዎ ቃለመሕትት “ኣብ ልዕሊ ኢጣልያውያን ዘለና ጽልኢ ንምግላጽ፡ ናይ ኤርትራ መንፈስን ጅግንነትን ከኣ ክብ ንምባል ኢለ እየ ኣብ ሰሙናዊ ጋዜጣ ብዛዕባ ዘርኣይ ደረስ ዝጸሓፍኩ” ብምባል ገሊጾሞ’ዮም።
መግዛእቲ ኢትዮጵያ ዘርኣይ ደረስ ዝፈጸሞ ናይ ጀግነት ተግባር ንኢትዮጵያውነት ዓላማ ከም ዝተፈጸመ ብምውሳድ ንፕሮፖጋንዳ ክጥቀምሉ ፈቲኖም። ” (ኢጣልያዊ መግዛእቲ ኣብ ኤርትራ ገጽ 417-418)
ናይ ዘምህረት ትንታነ ኣብ ኢትዮጵያ ካብ ዝፍለጥ ታሪኽ ዘርኣይ ደረስ ዝተፈልየ እዩ። ልክዕ’ዩ፡ ታሪኽ ዘርኣይ ደረስ ከም ናይ ኣቡነ ተኽላሃይማኖትን ከም ቀዳማዊ ምንሊክን ታሪኽ ምህዞ ዝተሓወሶ ናይ ጽንጽዋይ ድርሰት ከም ዝኾነ ሓቂ’ዩ። ኣብ ኢትዮጵያ ብሰፊሕ ዝእመን ዘርኣይ ደረስ ኣብ ናይ ሮማ ክብረ በዓል ተቖጢዑ ጸዓዱ ዝዘልዘለሉ ምኽንያት ቀጠልያ፡ ቢጫ፡ ቀይሕ ሕብሪ ዘለዋ ናይ ኢትዮጵያ ባንዴራ ክትርገጽ ስለዝረኣየ ኣይነበረን። ገና ካብ መበገሲ እቲ በዓል ናይ ኢትዮጵያ ባንዴራ ኣይነበረትን። ኣብቲ ቦታ ብዛዕባ ዘይነበረት ናይ ኢትዮጵያ ባንዴራ ምርጋጻ ዝተጻሕፈ ጭቡጥ መረዳእታ የለን። ብዛዕባ ባንዴራ ምርጋጻ ዘዘንቱ ጽንጽዋይ ኣብ ናይ ኢትዮጵያ ናይ መባእታ ኣብያተ ትምህርቲ መምሃሪ መጽሓፍ ጥራሕ’ዩ። ነቲ መምሃሪ እናንበበ ዝዓበየ ወለዶ ናይ ዘርኣይ ደረስ ዝተጠምዘዘ ታሪኽ ወይ ብስሙ ዝተጻሕፈ ጽንጽዋይ ከም ሓቀኛ ታሪኽ ኣሚኑ ቀጺሉ። ኣብ ሎሚ ደው ኢልና ነቲ ግዜ ክንመዝኖ እንከለና ኣብ ውሽጢ ስምዒት ዘርኣይ ደረስ ብዛዕባ ኢትዮጵያነትን ናይ ኢትዮጵያ ባንዴራን ክህሉ ዝኽእል ናይ ምግንዛብ ልቦና ኣይነበረን። ንመንነት ኢትዮጵያን ንኽብሪ ባንዴራ ኢትዮጵያ ተቓሊሶም ዝተሰውኡ ኤርትራውያን ኣይነበሩን ማለተይ ግን ኣይኮነን። ኔሮም’ዮም። ሕጂ’ውን ኣለው። ካብ’ቶም ዝሞቱ ውሑዳት ሎሬንሶ ታእዛዝ፡ ቤተወደድ ኣስፋሃ፡ ንቡረዕድ ድሜጥሮስን ኮሎኔል ብሽኡን ምጥቃስ ይከኣል። ብህይወት ካብ ዘለው ከኣ ብውሑዱ በረኸት ስምኦንን ድምጻዊ ዓብዱ ኪያር ኣለው። ዘየለው ካብ ምድላይ ዘለው ምኽባር ቅድስና እዩ።
ልክዕ እዩ፡ ዘርኣይ ደረስ ንባዕሉ ንኽብሩ ክብል ብዝፈጸመ ጀግንነት ከም ሰብ ከነኽብሮ ይግባእ እዩ። ጅግንነቱ ከም ኣብነት ምርኣዩ ‘ውን ቅድስና እዩ። ክፍለ ሰራዊት እንተተስምየሉ፡ ናይ ቆልዑ መምሃሪ እንተኾነ፡ ባንኪ ብስሙ፡ ጎደና ብስሙ እንተተጸውዐ ይግብኦ እዩ። ኣብ ኢትዮጵያን ኤርትራን ጥራሕ ዘይኮነ ኣብ ጸለምቲ ኣህዛብ ስሙ ክዝከር፡ ክኽበር ይግባእ’ዩ። ንናይ ኢትዮጵያ ባንዴራ ግን ኣይፈልጣን’ዩ። ስለዚ ነዛ ታሪኽ ካብ መንኩቡ ነውርደሉ። ብህይወት ንዘየለው ሰባት እሙናት ክንከውን ይግባኣና።
ካብ ንግሰተ ሰባን ሰለሙንን ዛንታ ጀሚሩ ኣብ ታሪኽ ናይ ኢትዮጵያ ዝተሓዋወሱ ናይ ፈጠራ ጽንጽዋያት ኣሪኻ ንምውጻእ ርእሱ ዝኸኣለ ናይ ሙሉእ ግዜ ስራሕ ክኸውን ይኽእል’ዩ። ከም ዛንታ ዘርኣይ ደረስ ብህዝቢ ዝተኣመኑ፡ ከም ታቦት ዝኽበሩ፡ ካብ ጽንጽዋይ ናብ ታሪኽ ባዕሎም ዝማዕበሉ “ታሪኻት” ምትንካፍ ማለት ዋጋ ከም ዝሓትት እፈልጥ’የ። ከምዚ ዝኣመሰሉ ኣርእስታት ብምትንካፈይ ቅድሚ ሕጂ ብዙሕ ዋጋ ከፊለሉ’የ። እቲ ጽቡቕ ነገር ቆርበተይ ረጉድ’ዩ። ስለዝኾነ ሎሚ’ውን ዘይትንከፍየ ዝትንክፍ ዘለኹ። ብመስረቱ ግን ዘይንትከፍ ታሪኽ ኣሎ ኢለ ኣይኣምንን። ኢትዮጵያዊ ነብሲ፡ ስጋን ዓጽምን እንተሊዩዎ ብገዛእ ርእሱ ደው ክብል ይኽእል’ዩ። ናይ ምህዞ ዛንታታት ኣይድልይዎን’ዮም። ናብ ሓቂ ዝተለወጡ ናይ ፈጠራ ታሪኻት ምትንካፍ ወይ ምቕንጣጥ ንህልውና ኢትዮጵያውነት ኣስጋኢ ክኸውን ኣይክእልን’ዩ።
ልክዕ’ዩ፡ ጽውጽውያት ካብ ሓቀኛ ታሪኽ ናይ ምፍላይ ስራሕ ቅድም ኢሉ ብሓደ ሓደ ምሁራት ታሪኽ ምፍታኑ ኣይተረፈን። ካብዞም ፈተነታት ዕዉት ስራሕ ዝሰርሐ ሓደ ታቦር ዋሚ ይመስለኒ። “ናይ ውገና ድርሰታትን ናይ ታሪኽ ሓቅታትን” ብዝብል ኣርእስቲ ብኣቆጻጽራ ግእዝ ኣብ 2006 ዓ.ም. ዝተሓትመ 660 ገጽ ዝሓዘ መጽሓፍ ዘንበበ ሰብ “ጸሓፍቲ ታሪኽ” ክሳብ ክንደይ ከም ዝተጻወቱልና ብቐሊሉ ምስትውዓል ይከኣል’ዩ።


text:
ኣሚሪካ ኣብ ልዕሊ ጀነራል ፍሊጶስ እገዳ ወሲና2021-08-24 08:05:01 Written by ቤት ጽሕፈት ዜና ሰዲህኤ Published in ጽሑፋት ትግርኛ Read 237 times
- font size decrease font size increase font size
ሕቡራት መንግስታት ኣሜሪካ ኣብ ልዕሊ ሓለቓ ስታፍ ሓይልታት ምክልኻል ኤርትራ ጀነራል ፍሊጶስ ወልደዮሃንስ እገዳ ከም ዝወሰነት “ተስፋ ኒውስ” ዝተባህለ ማዕከን ዜና ብትዊተር ኣብ ዝዘርገሖ ሓበሬታ ኣፍሊጡ። ምኽንያት ናይዚ ኣብዚ ሳልስቲ ዝተወሰነ እገዳ ጀነራል ፍሊጶስ ዝእዝዞ ሰራዊት ኤርትራ ኣብ ትግራይ ኣብ ጐኒ ሓይልታት ፈደራላዊ መንግስቲ ኮይኑ ኣብ ዘካየዶ ኣንጻር ሰራዊት ትግራይ ኣብ ዘካየዶ ውግእ ብዝፈጸሞ ከበድቲ ግህሰት ሰብኣዊ መሰላት እዩ።
መንግስቲ ኤርትራ ነዚ ብዝምልከት ኣብ ዝሃቦ ምላሽ፡ ኣሜሪካ ኣብ ልዕሊ ኤርትራ ከተቕርቦ ንዝጸንሐት ክስታትን ኣብ ልዕሊ ጀነራል ፍሊጶስ ንዝወሰነቶ እገዳን ኣነኣኢስዎ። ኣተሓሒዙ ከኣ ብመንግስቲ ኣሜሪካ ዝቐርብ ክስታት ሓድሽ ኣይኮነን ድሕሪ ምባል ነጺግዎ። ብመሰረት እዚ ናይ እገዳ ውሳነ እቲ ጀነራል ኣብ ኣሜሪካ ዘቐመጦ ገንዘብን ንብረትን ካልእ ጠቕምታቱን ክስእን እዩ። ኣብ ግብሪ ንምውዓሉ ከኣ እዚ እገዳ ናብ ዝምልከቶ ተቖጻጻሪ ኣካል ከምዝመሓላለፍ እቲ ዜና ሓቢሩ።
እዚ ኣብ ልዕሊ ጀነራል ፍሊጶስ ወልደዮሃንስ ተወሲኑ ዘሎ እገዳ “ማግነቲስት” ብዝበሃል ናይ ሰብኣዊ መሰል ተሓታትነት” ብይን ኮይኑ፡ ብደረጃ ዓለም ኣብ ዝፍጸሙ ዓበይቲ ጥሕሰት መሰላትን ምጥፍፋእን ዝትግበር እዩ። ናይ ኣሜሪካ ዓቃብ ገንዘብን ንብረትን ኣካል ከም ዝበሎ፡ ኣብ ኢትዮጵያ ትግራይን ኣብ ካልእ ከባብታት ዓለምን ኣብ ልዕሊ ኣብ ከቢድ ግህሰት ሰብኣዊ መሰላት ዝተሳተፉ ኣካላት ዝውሰድ ስጉምቲ ቀጻሊ ክኸውን እዩ።
ማእከላይ ባይቶ ሰልፊ ዲሞክራሲ ህዝቢ ኤርትራ (ሰዲህኤ)፡ ብ21 ሕዳር 2020 ኣብ ዘውጸኦ መግለጺ፡ ነዚ ኣብ ትግራይ ዘጋጠመ ውግእ ኣብ ዝምልከት “ሰልፍና ንዝኾነ ይኹን ኣብ ልዕሊ ህዝቢ ዝግበር ዝምታን ሲቪላዊ ዓመጽን ኣይቅበልን። ስለዝኾነ ከኣ፡ ነዚ ኣብ ትግራይ ዝኸይድ ዘሎ ውግእ ጉልባብ ጌርካ ዝዝመት ንብረት ህዝቢ ምስዝህሉ ብገበን ዘሕትትን ውዒሉ ሓዲሩ እቲ ንብረት ናብ ዋንኡ ክምለስ ስለዝግባእን፤ ኣየናይ ሸነኽ ይገብሮ ብዘየገድስ ዝኾነ ሰብ ካብ ናይ ዝምታን ዓመጽን ተግባራት ክቑጠብ ኣጥቢቕና ነተሓሳስብ።” ኢሉ ከም ዝነበረ ዝዝከር እዩ።


text:
መግለጺ ፍሉይ ኣኼባ ፈጻሚ ሽማግለ ሰዲህኤ2021-07-05 08:40:51 Written by ፈጻሚ ሽማግለ ሰዲህኤ Published in EPDP News Read 1107 times
- font size decrease font size increase font size
ፈጻሚ ሽማግለ ሰልፊ ዲሞክራሲ ህዝቢ ኤርትራ (ሰዲህኤ) ነዚ ድሕሪ ናይ 8 ኣዋርሕ ጽዕጹዕ ውግእ: ኣብ ትግራይ ተኸሲቱ ዘሎ ሓድሽ ምዕባለ ብዕቱብ ንምምዛን ብ3 ሓምለ 2021 ፍሉይ ኣኼባ ኣካይዱ። ፈጻሚ ሽማግለ ኣብዚ ኣኼብኡ ቅድሚ ናብ ዝርዝር ምእታዉ: ንህዝብን ሓይልታት ምክልኻልን ትግራይ: ስለ’ቲ ዘርኣይዎ ጽንዓትን ዘመዝገብዎ ዓወትን ናይ እንቋዕ ሓጎሰኩም መልእኽቱ ኣመሓላሊፉ።
ፍሉይ ኣኼባ ፈጻሚ ሽማግለ ነዚ ናይ ሎሚ ሚዛኑ ምስቲ ቅድሚ ሕጂ ሰልፊ ዲሞክራሲ ህዝቢ ኤርትራ ነዚ ጉዳይዚ ብዝምልከት ዝነበሮ ሚዛን ምዝማዱ ኣገዳሲ ምዃኑ ብምርኣይ፡ ማእከላይ ባይቶ ሰዲህኤ ብ21 ሕዳር 2020 ኣብ ዘካየዶ ፍሉይ ኣኼባ ምስ ውሳኔታት 3ይን ሓድነታዊ ጉባኤናን ተዛመድቲ ፖሊሲታትን ሰዲህኤ ኣገናዚቡ ውሳኔታት ኣመሓላሊፉ ከምዝነበረ ዘኪሩ። በዚ መሰረት ምልካዊ ስርዓት ኤርትራ ኣብ ውሽጣዊ ጕዳያት ኢትዮጵያ ኢድ ብምእታው፡ ነቲ ኣብ መንጐ ክልል ትግራይን ፈደራላዊ መንግስቲ ኢትዮጵያን ዝተኸስተ ግርጭታት ንምብላሕ ዝተኽተሎ ንሉኣላውነት ኤርትራ ኣብ ሓደጋ ዘውድቕን ዘይሓላፍነታውን ሻራዊ ፖሊሲ ስርዓት ኤርትራ ኰኒኑ ምንባሩ ፈጻሚ ሽማግለ ኣስተብሂሉ።
ኣብዚ ናይ 3 ሓምለ 2021 ዳህሳሱ እምብኣር እቲ ሰልፍና ካብ ቅድም ሓደግኡ ርእዩ ዝነጸጎ ኢድ ኣእታውነት መንግስቲ ኤርትራ ኣብቲ ን8 ኣዋርሕ ዝተኻየደ ኣዕናዊ ውግእ ብግብሪ ተራእዩ፡ ብዓወት ህዝብን ሓይልታት ምክልኻልን ትግራይ ምዝዛሙ ተመልኪቱ። ይኹን’ምበር ክሳብ ሕጂ ዘኸተሎ ዕንወትን ሃሰያታትን ብምግምጋም፡ ደጊም ኣብቂዑ ማለት ስለ ዘይኰነ፡ ኣብ ቀጻልነት ውግኣት ዘለዎ ሻቕሎት ኣመዝጊቡ። እዚ ውግእዚ እንተድኣ ቀጺሉ ማህሰይቱ ኣብ ትግራይ-ኢትዮጵያ ከይተደረተ ንዞባናን ከባቢናን ብሓፈሻ፣ ንሃገርና ከኣ ብፍላይ ኣዝዩ ሓደገኛ ከምዝኸውን ኣብ ግምት ኣእትዩ። ቅድሚ ሕጂውን ማእከላይ ባይቶ ሰልፍና ካብዚ ስግኣትዚ ነቒሉ ኣብቲ ናይ 21 ሕዳር 2020 መግለጺ እዚ ዝስዕብ ዝርከቦ ውሳኔታት ወሲኑ ከምዝነበረ ዝዝከር እዩ።
- ናይ ዶ/ር ኣቢዪን ኢሳያስን ሽርክነት ውግእ ኣብ ልዕሊ ህዝብን መንግስትን ትግራይ ንኹንን። ኣብ ውሽጢ ኢትዮጵያ ተኸሲቱ ዘሎ ውግእ መበገሲኡ ቅዋማውን ፖለቲካውን ስለዝዀነ፡ ፖለቲካዊ ፍታሕ ክግበረሉ ንጽውዕ።
- ብዝተፈላለዩ ኣህጉራውን ዞባውን ትካላት፡ መንግስታት፡ ሃይማኖታዊ ትካላትን ተጣበቕቲ ሰብኣዊ መሰል ዝዀና ማሕበራትን ነዚ ውግእ ጠጠው ንምባል ዘቕረብዎ ጻውዒት ሰላም እናደገፍና፣ ብፍላይ ድማ እዚ ሕጂ ውድብ ሓድነት ኣፍሪቃ ወሲዱዎ ዘሎ ናይ ዕርቂ ተበግሶ ኩሎም ወገናት ክቕበሉዎ ነማሕጽን። ኣብ ክሊ እዚ ምዕባለታት ውግእ ተፈጢሩ ንዘሎ ኩነታት ስደትን ምዝንባልን ኣህጉራዊ ማሕበረሰብ ዕቱብ ኣቓልቦ ክህበሉ፣ ንኹሎም ስደተኛታት ዝምልከት ሓልዮትን ሰብኣዊ ረድኤትን ድማ ከበርክት ማእከላይ ባይቶ ምሕጽንትኡ የቕርብ፡ ዝብል ነበረ።
ፈጻሚ ሽማግለ ሰዲህኤ ድማ ኣብዚ ናይ 3 ሓምለ 2021 ኣኼብኡ “ንመጻኢኸ ካብ ተወሳኺ ዕንወት ንምድሓን እንታይ ክግበር ይግባእ?” ኣብ ዝብል ሰፊሕ ዘተ ድሕሪ ምክያድ ነዞም ዝስዕቡ ኣስፊሩ ኣሎ።
- ህዝቢ ትግራይ ብውሽጥን ብደገን ሓደ ኣካል ሓደ ኣምሳል ኮይኑ ብዘርኣዮ ሓድነትን ናይ ቃልሲ ጽንዓትን ንሓይልታት ምክልኻል ሰራዊቱ ወዲቡን ኣሓይሉን ነቲ ወሪዱዎ ዝነበረ ከቢድ ግፍዒ ፈንጢሱ፡ ባዕሉ ንዝመረጾ ሕጋዊ መንግስቱ ናብ ቦትኡ ክመልሶ ምብቅዑ ፈጻሚ ሽማግለ ሰዲህኤ ደጊሙ እንቋዕ ሓጎሰካ ይብል፤
- ህዝባዊ ተጠቃምነት ንምጉዳእ ስርሖም ከምዘቋርጹ ተጌሮም ዘለዉ ኣገልግሎታት ከምኒ ሓይሊ መብራህቲ፣ ኣገልግሎት ማይ፡ መስመር ተሌፎንን ኢንተርነትን፣ ባንክ፣ መጓዓዝያታት… ዝኣመሰሉ ትካላት ኣገልግሎት ብህጹጽ ናብ ንቡር ተመሊሶም ኣገልግሎት ከምዝህቡ ክግበር፡ ጸዋዒቱ ኣቕሪቡ። ብተወሳኺ ህዝቢ ትግራይ ካብ ኣህጉራዊ ሕብረተሰብ ዝልኣኸሉ መሰረታዊ ረድኤት ኣብ እዋኑ መታን ክበጽሖ ኩሉ ኣገባብ መጓዓዝያን ካልእ መሳለጥያታትን ብህጹጽ ክቐርበሉ፡ ኣህጉራዊ ትካላትን፡ ግብረሰናይ ማሕበራትን ብትኹረት ክሰርሑሉን፡ ናብ ኩሎም ዝምልከቶም ወገናት ኣድላዪ ተጽዕኖን ምክትታልን ክገብሩን፡ ፈጻሚ ሽማግለ ጸዊዑ።
- ውግእን ወረ ውግእን ጨሪሽካ ብምጥፋእ ነባሪ ሰላም ምእንቲ ክፍጠር ንኹሎም ኣብቲ ውግእ ዝተሳተፉ ኣካላት ዝሓቁፍ ሓፈሻዊ ቶኽሲ ደው ናይ ምባል ስምምዕ ክግበር፤ ኣብ ክንዲ ውግእ ከኣ ኣብ ልዝብ ዘትከለ ፖሊቲካዊ ፍታሕ ክናደ ከም ዝግባእ እምነቱ ደጊሙ ኣረጋጊጹ።
- መንግስቲ ክልል ትግራይ ኰነ ሰራዊት ምክልኻል ትግራይ፡ ዝነበሮም ብልጫ፡ ልዑላውነትን ናጽነትን ህዝቢ ኤርትራ ምእማን መለለይኦም ገይሮም ምቕጻሎም ምዃኑ ፈጻሚ ሽማግለ ሰዲህኤ ዘኪሩ። ኣብ ትሕቲ’ዚ ሓድሽ ፖሊቲካውን ወተሃደራውን ምዕባሌታት እውን፡ ከም ቀደሞም፡ ንልዑላውነትን ናጽነትን ህዝቢ ኤርትራ ኣኽቢሮም ክጐዓዙ፡ ምስ ህዝቢ ኤርትራን ጸረ ምልካዊ ሓይልታቱን ከኣ ምትሕብባሮም ክቕጽሉ ኣዘኻኺሩ።
- እቲ ኣብ ልዕሊ ህዝቢ ትግራይን ኣብ ዝተፈላለያ መደብራትን ካብ መደብራት ወጻእን ዝርከቡ ስደተኛታት ኤርትራውያንን ዝተፈጸመ ሰፊሕ ግህሰት ሰብኣዊ መሰላት ከይድገም፤ እቲ ክሳብ ሕጂ ተፈጺሙ ዘሎ ከኣ ብነጻ ኣካል ተጻርዩ ኩሎም እቶም ኣብቲ ገበን ዝተሳተፉ ኣካላት ብዝፈጸሙዎ ግፍዕታትን ግህሰታትን ናብ ሕጊ ቀሪቦም ክሕተቱ፤ ከምኡ’ውን ኩሎም ምሩኻት ብመሰረት ኣህጉራዊ ውዕላትን ሕግታትን ክትሓዙ፣ ካብ መንጎኦም ብገበን ዝጥርጠሩ እንተለዉ ከኣ ጉዳዮም ብነጻ ኣካል ክሳብ ዝጻረ ዝኾነ ይኹን ሕጋዊ መሰሎም ከይጓደል ኩሎም ኣካላት ዝከኣሎም ክገብሩ ጸዊዑ።
- በዚ ኣጋጣሚ ህዝቢ ኤርትራ፡ እቶም ኣብ ትግራይን ኣብ ዝተፈላለየ ቦታታት ኢትዮጵያን ፋሕ ኢሎም ኣብ ዘይምልከቶም ውግእ ዝኣተዉ፣ እቶም ብስርዓት ህግደፍ ተላኢኾም ድራር ጥይት ኮይኖም ኣብ ፈቐዶ ሩባን ኩርባን ወዲቖም ድራር ኣራዊት ዝኾኑ፣ ከምኡ’ውን እቶም ዝሰንከሉን ዝተማረኹን ደቁ “ኣበይ ኣትዮም” ኢሉ ክሓትት ንጽውዖ። ምስዚ ብዝተሓሓዘ ነዚ ኩሉ ኣብ ትግራይ ዝተፈጸመ ግፍዒ ዝካየደ ምልካዊ ስርዓት ህግደፍ ንምስዓርን፡ ንመራሕቱን ገበነኛታት መጋበርያታቱን ብመጠን’ቲ ዝፈጸምዎ ተግባራት፡ ኣብ ቅድሚ ሕጊ ንምቕራብን፡ ህዝቢ ኤርትራ ሓድነቱ ኣደልዲሉ ዝከኣሎ ዘበለ ጻዕሪ ክገብር ጸዊዑ።
ኣብ መወዳእታ፡ ስርዓት ኢሳያስ ከም መቐጸልታ ናይቲ ኣብ ኤርትራ ክፍጽሞ ዝጸንሐን ዝፍጽሞ ዘሎን በደላት ንሓይልታት ምክልኻል ኤርትራ ኣብ ዘይምልከቶ ኣዕናዊ ውግእ ኣእትዩ ምስ ሓውና ህዝቢ ትግራይ ኣብ ክንዲ ብሰናይ ጉርብትናን ብምትሕብባርን ብሰላም ንነብር ብዘይድልየትናን ባህግናን ንክልቲኡ ህዝቢ ኣብ ዘይረብሓሉ ጽልኢ ከእትዎ ዝከኣሎ ኩሉ ጌሩ እዩ። እንተኾነ ስርዓት ህግደፍ ንህዝቢ ኤርትራ ከምዘይውክልን ህዝቢ ኤርትራ ብገበናት ናይ ጉጅለ ህግደፍ ከምዘይሕተትን ግንዛበ ክረክብ ዝግብኦ እዩ። ክልቲኦም ህዝብታት ነንሕድሕዶም ክተፋነኑ ዘይኮነስ ኣንጻር ናይ ሓባር ጸላኢኦም ህግደፍ ኣብ ዝግበር ቃልሲ ክደጋገፉ እዋኑ ሕጂ እዩ።
በዚ ኣጋጣሚ ፈጻሚ ሽማግለ ሰልፊ ዲሞክራሲ ህዝቢ ኤርትራ ምእንቲ ድሕነት ህዝብን ቀጻልነት ሃገርን ክብሉ መላእ ህዝቢ ኤርትራን ኩሎም ደለይቲ ፍትሒ ሓይልታትን ጸረ ምልኪ ሓድነት ፈጢሮም ብሓባር ንምቅላስ ብሓድሽ ተበግሶ ክልዓሉ ይጽውዕ። በቲ ካልእ ወገን ድማ ኩሎም ግዳማውያን ፈተውቲ ህዝቢ ኤርትራ ኣብ ጐኒ ፍትሓዊ ቃልሲ ህዝቢ ኤርትራ ክስለፉን ዝከኣሎም ኩሉ መዳያዊ ሓገዞም ከወፍዩን፤ ከምኡውን ተጽዕኖኦም ኣብ ጨቋኒ ስርዓት ህግደፍ ከሐይሉ ይጽውዕ።
ንዲሞክራስያዊ ምሕደራን ምዕባለን ንቃለስ!
ፈጻሚ ሽማግለ ሰዲህኤ
03 ሓምለ 2021


text:
Radio Erena: 13 July 2017
ሱዳን፣ ኣብ መዓስከራት ንዝርከቡ ስደተኛታት ውሕስነቶም ንምሕላው ኮነ ዘድሊ ኣገልግሎታት ከተማልእ ምዃና ንምክልትል ፕረዚደንትን ቀዳማይ ሚኒስተርን ሱዳን በክሪ ሓሰን ሳልሕ ብምጥቃስ ኣገልግሎት ዜና እታ ሃገር- ሱና ሓቢሩ።
ንሱ፣ ምስ ሚኒስትሪ ውሽጣዊ ጉዳያት ሱዳን ሓሚድ ማናን ብምርኻብ ብዛዕባ ህሉው ኩነታት ናይቶም ኣብ መዓከራት ዝርከቡ ስደተኛታት ድሕሪ ምምይያጥ’ዩ ነዚ መግለዚ ዝሃበ።
እቲ ላዕለዋይ በዓል ስልጣን ሱዳን ነዚ ዝገልጽ ዘሎ፣ ኣብ መዓስከራት ዝርከቡ ስደተኛታት ውሕስነቶም ክሕለወሎም ኣብ ርእሲ ዘይምኽኣሉ መሰረታዊ ኣገልግሎታት’ውን ኣይረኽቡን’ዮም ዘለዉ ዝብል ጥርዓናት እናበዝሐ ይመጽእ ስለዘሎ’ዩ።
መንግስቲ ሱዳን፣ ውሕስነትን ኣገልግሎታትን ናይቶም ኣብ መዓስከራት ዝርከቡ ስደተኛታት ክሕሉ’የ ዝብል ዘሎ፣ ካብ ሃገራት ኤውሮጳ ክረኽቦ ብዛዕባ ዝኽእል ተወሳኺ ሓገዝ ዘተኮረ ደኣ’ምብር ኣብ ልዕሊ’ቶም ንነዊሕ ዓመታት ብዘይ ዝኾነ ውሕስነት ኣብ መዓስከራት ዝጸንሑ ስደተኛታት ክግደስ ስለዝጀመረ ከምዘይኮነ ሓያሎ ወገናት ካብታ ሃገር ይጠቕሱ።
ኣብ ዞባ ምብራቕ ሱዳን ኣብ ዝርከብ መዓስከራት ተዓቝቦም ዘለዉ ኤርትራውያን ዝርከብዎም ኣማኢት ኣሽሓት ስደተኛታት፣ ግዳያት ጭውያ፣ ዓመጽ፣ ቅትለትን ካልእ ገበናትን ኣብ ርእሲ ምዃኖም፣ ከም ሸሮኽ፣ ዓባይ ሰዓልን ዓሶን ዝኣመሰለ ሕማማት ብብዝሒ ኣብ ዝርኣየሉ እዋናት መሰረታዊ ኣገልግሎታት ሕክምና ከምዘይረኽቡ’ዩ ዝፍለጥ።
ኣብ ዝሓለፈ ቅንያት፣ ኣብ ዞባ ገዳርፍ ኣብ ዝርከብ፣ ኡም ጉርጉርን ኮርኮራን ዝተባህለ መዓስከር ስደተኛታት ኤርትራ፣ ብሰንኪ ሕማም ሸሮኽ ብውሕዱ ኣርባዕተ ኤርትራውያን ከምዝሞቱን ሓያሎ ከኣ በቲ ሕማም ከምዝተጠቕዑን ዝዝከር’ዩ።
ኣብ ሱዳን፣ ዜጋታት ኢትዮጵያን ኤርትራን ዝርከብዎም ኣስታት 3 ሚልዮን ስደተኛታት ከምዘለው’ዩ ዝንገረሉ።
እቶም ልዕሊ ፍርቂ ካብዚኦም ኣብ መዓስከራት ይነብሩ።
==========================


text:
Radio Erena: 29 June 2020
ሱዳን፣ ናብ ደሞክራስያዊ መስርሕ ንምስግጋር ኣብ እትሓልፎ ዘላ መንገዲ ንምሕጋዝ ሃገራት ኤውሮጳን ኣመሪካን ናይ ኣስታት 1.8 ቢልዮን ዶላር መብጽዓ ከምዝኣተዋላ ተገሊጹ።
እቲ መብጽዓ፣ ዝሓለፈ ሰሙን ኣብ መንጎ ቀዳማይ ሚኒስተር ዓብደላ ሓምዶን ወከልቲ ሓያሎ ሃገራትን ሕቡራት ሃገራትን ኣብ ዝተኻየደ ናይ ቪድዮ ዋዕላ’ዩ ተኣትዩ።
ብመሰረት ‘ቲ ቁጠባ ሱዳን ንምብርባርን ናይ ስራሕ ዕድላት ንምፍጣርን ዝተኣተወ መብጽዓታት፣ ሕብረት ኤውሮጳ 312 ሚልዮን፣ ኣመሪካ 356 ሚልዮን፣ ጀርመን 150 ሚልዮን ፈረንሳ ድማ 100 ሚልዮን ዶላር’ዩ።
ሕቡራት ኢማራት ዓረብ ብወገና፣ ኣብ ልዕሊ’ቲ ምስ ስዑዲ ዓረብ ብምዃን ንሱዳን ዝኣተውኦ ናይ ኣስታት 3 ቢልዮን ዶላር መብጽዓታት፣ ተወሳኺ 50 ሚልዮን ዶላር ክትህብ ምዃና ቃል ኣትያ።
እቲ ዋዕላ ብመንግስቲ ጀርመን ዝተወደብ ኮይኑ፣ ሱዳን ንእትኽተሎ ዘላ ናይ መሰጋገሪ መስርሕ እናሓለወ ደረጃ ብደረጃ ዝትግበር’ዩ።
ብኣዘዝቲ ሰራዊት ዝምራሕ ዘሎ መሰጋገሪ መንግስቱ ሱዳን፣ ድሕሪ ናይ ኣስታት 8 ኣዋርሕ ግዜ ናብ ሲቪላዊ ወገን ክሰጋገር’ዩ።
መሰጋገሪ መንግስቲ ሱዳን፣ ናይ ሰለስተ ዓመት ዕድሚኡ ምስ ኣብቀዐ ኣብታ ሃገር ሓፈሻዊ ደሞክራስያዊ ምርጫ ክካየድ ተመደቢቡ ኣሎ።
ካብቲ ንሱዳን ተኣትዩ ዘሎ ናይ ገንዘብ መብጽዓታት ሓደ፣ እታ ሃገር ንምርጫ ኣብ እትገብሮ ምድላው ንምሕጋዝ ክውዕል’ዩ።
==============


text:
Radio Erena: 06 August 2017
ክልተ ባንክታት ስዊዘርላንድ፣ ኣብ ኤርትራ ኣብ ዕደና ምስ ዝነጥፍ ዘሎ ነቭሰን ሪሶርስስ ወፍሪ ከምዘካየዳ፣ ኣር.ቲ.ኤስ. ዝተባህለ ማዕከን ሓበሬታ ኣቃሊዑ።
እቲ ኣብ ስዊዘርላንድ ዝመደበሩ ማዕከን ሓበሬታ ብሓሙስ ኣብ ዝዘርገሖ ዜና፣ ሃገራዊ ባንኪ ስዊስ (SNB) ከምኡ’ውን ናይ ዙሪክ ካንቶን ባንኪ (ZCB) ምስቲ ብባርነት ዕደናዊ ንጥፈታቱ የካይድ ኣሎ ተባሂሉ ኣብ ካናዳ ክሲ ተመስሪቱሉ ዘሎ ትካል ነቭሰን ብርክታት ብምግዛእ፣ ኣታዊታት ይረኽባ ከምዘለዋ ኣቃሊዑ።
ሃገራዊ ባንክ ስዊስ፣ ኣብ ዓመተ 2017 ኣብ ነቭሰን ዘለዎ ብርኪ ናብ 492,700 ብገንዘብ ክግለጽ እንከሎ፣ ናይ 1.2 ሚልዮን ዶላር ክብ ኣቢሉዎ ከምዘሎ ንፋይናንሳውያን ምንጭታት ብምጥቃስ እቲ ማዕከን ሓበሬታ ገሊጹ።
ሃገራዊ ባንክ ስዊስ ምስ መሰረታዊ ሰብኣዊ መሰላት ብምግሃስ ተኸሲሱ ዘሎ ትካል ንምንታይ ክሰርሕ ከምዝደለየ ብኣር.ቲ.ኤስ. ንዝቐረበሉ ሕቶ፣ ‘ተገዳስነትና ኣብ ንግድን ኣታዊታቱን እምበር ኣብ መዓልታዊ ምንቅስቓስ ናይቲ ዕደናዊ ትካል ተራ የብልናን’ ክብል መሊሱ።
ዙሪክ ካንቶናል ባንክ ብወገኑ፣ ኣብ ቀዳማይ ርብዒ ናይ 2017 ጥራይ፣ ኣብ ነቭሰን ሪሶርስስ ንዝነበሮ ዋንነት ብርኪ ብ12.7 ሚእታዊት ክብ ብምባል ናይ 685 ሽሕ ዶላር ወፍሪ ኣካዪዱ ከምዘሎ ይግለጽ። እቲ ትካል ኣብ ኤርትራ ንዝካየድ ዕደናዊ ወፍሪ ንግዳዊ ረብሓ ደኣምበር ካልእ ምስ ነቭሰን ዘተኣሳስሮ ነገር ከምዘይብሉ ይገልጽ።
ዕደና ወርቂ ቢሻ 60 ሚእታዊት ብነቭሰን ሪሶርስስ 40 ሚእታዊት ከኣ ብመንግስቲ ኤርትራ ዝውነን ኮይኑ፣ ብግዱድ ዕስክርና ሃገራዊ ኣገልግሎት ዝካየድ፣ ብዘይብቑዕን ንጥዕና ኣስጋኢን ብዝኾነ ኣተሓሕዛ ዝርከቦ ብዝተፈላለየ ምርጋጽ ሰብኣዊ መሰላት ኣብ ካናዳ ኣብ ዝርከብ ቤት ፍርዲ ክሲ ቀሪብሉ ይርከብ።


text:
ስዑዲ ዓረብ ኣመንቲ እስልምና ናብ ሕጃ ንምብጻሕ ዘካይድዎ ምድላዋት ብሰንኪ ዝርግሓ ኮሮና ቫይረስ ንግዚኡ ንከናውሕዎ ሓቲታ።
ስዑዲ ዓረብ ኣብ መጀመርያ’ዚ ወርሒ ነቲ ምሉእ ዓመት ዝካየድ ምብጻሕ ‘ኡምራ’ ዝርግሓ ኮሮና ቫይረስ ንምክልካል ደው ምባላ ይዝከር።
ሰበ ስልጣን ስዑዲ ብዛዕባ’ቲ ኣብ ወርሒ ሓምለ ዝካየድ ምብጻሕ ሕጃ’ዚ ዓመት ዝምልከት ውሳነ ገና ኣየሕለፉን።
ምብጻሕ ሒጃ ኣብ ዝሓለፈ ዓመት ጥራይ ካብ መላእ ዓለም ዝተአኻከቡ ኣስታት 2.5 ሚልዮን ሰባት ዝተአኻከቡ ክኾኑ ከለው ሓደ ካብ ቀንዲ ምንጪ አታዊ ስዑዲ ዓረብ’ውን’ዩ።
ስዑዲ ከም አካል ዝርግሓ ኮሮና ቫይረስ ንምክልካል ተኻይዶ ዘላ ጻዕርታት ብዘይካ ኣብ ክልተ ዓበይቲ መሳጊድ ኣብተን ካልኦት መሳጊድ ጸሎትን ምትእኽኻብን ምእጋዳ ይፍለጥ።
ኣብዚ ሕጂ እዋን ስዑዲ ብኮሮና ቫይረስ ዝተታሕዙ 1,563 ሰባትን ድማ በቲ ሕማም ዝሞቱ 10 ስባት መዝጊባ’ላ።


text:
June 19, 2021
ዕለተ ናጽነትን ዕለተ ሰማእታትን፡ ወርሒ ኣብ ዘይመልእ ግዜ፡ ተኸታቲለን ብኽብሪዝዝከራ ረዘንቲ ዕለታት ኣብ ታሪኽ ኤርትራ እየን። ግንቦት፡ ድሕሪ ነዊሕን መሪርን ገድሊ፡ መቚሕ መግዛእቲ ፈንጢስና ሓርነት ዝተጓናጸፍናላ ወርሒ ክትከውን እንከላ፡ ሰነ፡ ድማ ነቶም ምእንቲ ሓርነትን ሃገራዊ ክብረትን ዘይትትካእ ህይወቶም ብምብጃው፡ ናጽነት ክውን ዝገብሩ፡ ውፉያት ጀጋኑና እንዝክረላ ወርሒ’ያ። ዓመተ 2021፡ መበል 30 ጽንብል ናጽነት፡ ምስ መበል 60 ዓመት ምጅማር ብረታዊ ተጋድሎ ህዝቢ ኤርትራ ንናጽነት ዝተጋጠመላ ብምዃና ፍሉይነት ኣለዋ። ቃልሲን ሓርነትን፡ ከም ዘርኢን ፍርያትን ክሕሰብ ዝኽእል እዩ። ስለዚ ዝኽሪ ዘራኦን ዓጻዶን ኣብ ልክዕ፡ ብዝሒ ዓመታት ዘራኸበት ዓመት እያ።ዝኽሪ ግንቦተ-ሰነ፡ ነቶም ሽግ ሓርነት ዝዀልዑ ውፉያት ዜጋታትና፡ ሓርነታዊ ባህታ ብሓበን እንዝክረሉ ኣጋጣሚ ጥራይ ኣይኮነን። ባህሊን ክብርታትን ጀጋኑ ሰማእታትና ንምዕቃብን ካብ ወለዶ ናብ ወለዶ እናተወራረሰ ከምዝኸይድ ንምግባርን፡ ዝያዳ ኩሉ ድማ ነቲ ዘይትትካእ ህይወቶም በጅዮም ዘንጸፍዎ ሰረት ንምስፋሕን መትከላቶም ንምሕላውን ቃልና ኣድሚቕና እነሐድሰሉ ኣጋጣሚ እውን እዩ። ከም ኩሎም መስፍነ ርእሰማላዊ ሕብረተሰባት፡ ብኣባታዊ ስርዓት ዝቘመ ሕብረተሰብ ኤርትራ፡ ኣብቲ ክሳብ ቀረባ ግዜ ዝጸንሐ ኣነባብራኡ፡ ብዙሕ ንደቀንስትዮ ዝህምሽን ዝጓንይን ባህሊን ልምዲን ነይሩዎ እዩ። ነዚ ሓቂ’ዚ ብምግንዛብ ከኣ፡ እቶም ቀዳሞት ተቓለስቲ ሓርነት፡ ኣውራ ድማ መሪሕ ውድብ ህዝባዊ ግንባር፡ መሰል ናይተን ፍርቂ ሕብረተሰብ ዝኾና ደቀንስትዮ ዘይክብረሉ “ናጽነት”፡ ጎደሎ ጥራይ ዘይኮነ ፍትሒን ምዕባለን ከምጽእ ኣይክእልን’ዩ ብዝብል ሓሳብ፡ ቃልሲ ንመሰልን


text:
Radio Erena: 13 February 2020
ኣብ ርእሰ ምምሕዳር ፑንትላንድ፣ ዓይሻ ኤልያስ ዓደን ንዝተባህለት ጓል 12 ዓመት ቆልዓ፣ ጾታዊ ዓመጽ ድሕሪ ምፍጻም ዝቐተሉዋ ክልተ መንእሰያት ትማሊ 12 ለካቲት ብሞት ተቐጺዖም።
እቶም ዓብዲፋታሕ ዓብዲራሕማን ዎርሰመን ዓብዲሻክር መሓመድ ዲገን ዝተባህሉ ክልተ መንእሰያት፣ ዝሓለፈ ዓመት ኣብ ወርሒ ለካቲት፣ ከተማ ጋልካዮ፣ ኣብ ዕዳጋ ንዝረኸቡዋ ቆልዓ ጨውዮም ብምውሳድ፣ ዓሚጾም ከምዝቐተሉዋ’ዩ ቤት ፍርዲ ኣረጋጊጹ።
ንሞት ድሕሪ ምፍራዶም፣ ወላዲኣ ንዓይሻ፣ ብኸመይ ክቕተሉ ከምዝደሊ ክውስን ድሕሪ ዝተዋህቦ ሓላፍነት፣ እቶም ንህጻን ጓሉ ዓሚጾም ዝቐተሉ ክልተ መንእሰያት ክርሸኑ’ዩ መሪጹ።
ብመሰረት ምርጫኡ ድማ ትማሊ ሰኑይ 12 ለካቲት፣ ኣብ ማእከል ከተማ ቦሳሶ፣ ኣብ ቅድሚ ህዝቢ ተረሽኖም።
ነቲ ምርሻን ብኣካል ካብ ዝተዓዘቡ ሓደ ኣቦኣ ንዓይሻ ኮይኑ፣ ህይወቶም ከምዝሓለፈ ከረጋግጽ ዕድል ከምዝተዋህቦ’ውን ማዕከናት ዜና ካብታ ርእሰ ምምሕዳር ገሊጸን።
ብተመሳሳሊ ገበን ዝተኸሰሰ ሳልሳዮም’ውን ድሕሪ 10 መዓልታት ተመሳሳሊ ዕጫ ክበጽሖ ከምዝኽእል’ዩ ዝንገር ዘሎ።
ሞት እዛ ጓል 12 ዓመት ቆልዓ፣ ኣብታ ርእሰ ምምሕዳር ሓያል ቁጠዐ ፈጢሩ፣ ንኣስታት ሓደ ዓመት ፍትሒ ንዓይሻ ዝብል ህዝባዊ ጎስጓስ’ዩ ክካየደሉ’ዩ ጸኒሑ።


text:
ኣብ ማእኸላይ ሶማል ከተማ ጋልካዮ ዕጡቓት ኣል-ሸባብ ኣብ ልዕሊ ቐፅሪ ኣሰሓሓቢ መምህር እስልምና ሎሚ ሶኑይ ብዝፍፀምዎ መጥቓዕቲ ብውሑዱ 15 ሰባት ከምዝተቐትሉ ሰበስልጣን ገሊፆም።
ሓደ ርእሰ ቕትለታዊ ቦምብ ብዝፅዓነት መኪና ኣቢሉ ነቲ መእተዊ ኣጥቒዑ፤ሽዑ ንሽዑ ካልኦትት ነቲ ቐፅሪ ብህጁም ቶኽሲ ኣጥቒዖም ከምዝወረሩዎ ወታደራዊ መኮነን ዓብዱላዚዝ ዓብዱላህ ከምዚ ክብል ይገልፅ።
“ሎም ንጉሆ ንስቪላት ሰባት ዒላማ ዝገበረ ቦምብ ብዝፅዓነት መኪና ርእሰቕትለታዊ መጥቓዕቲ ተፈፂሙ።ኣከታቲሎም ዕጡቓት ኣል-ሸባብ ነዚ ሃይማኖታዊ ማእኸል ንክልተ ስዓትን ፈረቓን ኣጥቒዖምዎ።”
ሓይልታት ፀጥታ መጥቓዕቲ ብምፍናው ንኽልተ ዕጡቓት ከምዝቐተሉ ተሓቢሩ’ሎ።ሳልሳይ ዕጡቕ ኣብ ትሕቲ ቁፅፅር ምውዓሉ እውን ገለ ፀብፃባት ይገልፁ።ሓይልታት ፀጥታ ነቲ ከባቢ መሊሶም ብምሓዝ ሬሳታት ከምዘልዓሉ ኣብቲ ቦታ ዝተረኽበት ሪፖርተር ድምጺ ኣሜሪካ ሓቢራ’ላ።
በቲ መጥቓዕቲ ካብ መንጎ ዝተቐትሉ ኢማም ናይቲ ሃይማኖታዊ ማእኸል ሸኽ ዓብዲወሊን ዓሊ ኤልሚን በዓልቲ ቤቶምን ምዃኖም ምንጭታት ንድምጺ ኣሜሪካ ገሊፆም።ኣል-ሸባብ ሓላፍነት’ቲ መጥቓዕቲ ወሲዱ’ሎ።
ሸኽ ኤልሚ ነቲ ቀፅሪ ከም ዋና ቤት ፅሕፈቶምን መአከቢኦምን ይጥቀምሉ ከምዝነበሩ ተፈሊጡ’ሎ።
ኣል-ሸባብ ሸኽ ኤልሚ ንፈጣሪ ደፊሮም ክብል ከምዝቐትሎም’ውን ኣብ ዝሓለፈ ዓመት ኣጠንቂቑ ከምዝነበረ ዝበጽሓና ዜና ይሕብር።


text:
Radio Erena: 21 October 2020
ኣብ ሽወደን፣ ብዛዕባ ሃለዋት ዳዊት ኢሳቕ ብዝምልከት፣ ኣብ ልዕሊ ሓያሎ ሰበ ስልጣን መንግስቲ ኤርትራ ክሲ ተምስሪቱ።
እቲ ሎሚ 21 ጥቅምቲ ዝተመስረተ ክሲ፣ ሰበ ስልጣን መንግስቲ ኤርትራ፣ ናብ ሽወደን ኣብ ዝገሽሉ እዋን፣ ብፖሊስ ተታሒዞም፣ ብዛዕባ ሃለዋት ዳዊት ኢሳቕ መርመራ ክካየደሎም ዝጠልብ’ዩ።
ኣብቲ ክሲ ስማቶም ተጠቒሱ ዘሎ ሰበ ስልጣን መንግስቲ ኤርትራ፣ ፕረዚደንት ኢሳይያስ፣ ኣማኻሪኡ ኣቶ የማነ ገብርኣብ፣ ሚኒስተር ዜና፣ ኣቶ የማነ ገብረመስቀል፣ ሚኒስተር ጉዳያት፣ ወጻኢ ኣቶ ዑስማን ሳልሕ፣ ሚኒስተር ፍትሒ፣ ፎውዝያ ሓሽም፣ ጠቕላሊ ሓለቓ ስታፍ ሰራዊት፣ ጀነራል ፊሊጶስ ወልደዮውሃንስ፣ ሓላፊ ሃገራዊ ድሕነትን ጸጥታን፣ ብርጋደር ጀነራል ኣብራሃ ካሳ፣ ከምኡ ድማ፣ ኣዛዚ ውሽጣዊ ጸጥታን ፖሊስን፣ ብርጋደር ጀነራል ስምኦን ገብረድንግልን’ዮም።
እቲ ናብ ፖሊስ ሽወደን ቀሪቡ ዘሎ ክሲ ተቀባልነት እንተረኺቡ፣ እቲ ጉዳይ ናብ ኣህጉራዊ ቤት ፍርዲ ገበነኛታት ክሰጋገር ተኽእሎ ከምዘሎ፣ ሓው ነቲ ን19 ዓመታት ኣብ ማእሰርቲ ዝርከብ ጋዜጠኛ ዳዊት ኢሳቕ፣ ኢሳይያስ ኢሳቕ ንራድዮ ኤረና ኣብ ዝሃቦ ቃል ገሊጹ።
እቲ ክሲ፣ ንዳዊት ኢሳቕ ብእትጣብቅ ናይ ሽወደን ማሕበር ጥራይ ዘይኮነ፣ ካብ ኩሉ ኩርንዓት ዓለም ዝተወከሉ 12 ክኢላታት ሕጊን ሰብኣዊ መሰላት’ውን ከቲሞምሉ’ዮም።
ገለ ካብኣቶም፣ ንስልማት ኖቤል ተሓጽያ ዝነበረት ኢራናዊት ሺሪን ዔባዲ፣ ላዕለወይቲ ኮሚሽነር ሰብኣዊ መሰላት ሕቡራት ሃገራት ዝነበረት ደቡብ ኣፍሪቃዊት ናቪ ፒላይ፣ ዳኛ ኣብ ኣህጉራዊ ቤት ፍርዲ፣ ፕረዚደንት ናይቲ እባ ጉዳይ ርዋንዳ ዝቖመ መጋብኣያን ሚኒስተር ፍትሒ ካናዳን ዝነበረ ኢርዊን ኮትለር፣ ክኢላን ኣማኻሪን ሕጊ ኤርትራዊ ዳኒኤል ረዘነ፣ ኣደ መንበር ኮሚሽን ሰብኣዊ መሰላት ሕብረት ኣፍሪቃ ዝነበረት ደቡብ ኣፍሪቃዊት ፓንስይ ትላኩላን ይርከብዎም።
ናይ ኤርትራን ሽውደንን ድርብ ዜግነት ዘለዎ ዳዊት ኢሳቕ ዝርከብዎም ሓያሎ ኤርትራውያ ጋዜጠኛታትን ኣዳላውትን ናይ ብሕቲ ጋዜጣታት፣ ኣብ መስከረም 2001 ካብ ዝተኣስርሉ ዕለት ክሳብ እዚ እዋን’ዚ 19 ዓመታት ሓሊፉ ደሃዮም ኣይፍለጥን’ዩ።
ብዛዕባ’ቲ ኣብ ሽወደን ቀሪቡ ዘሎ ክሲ ብዝምልከት ተወሳኺ መብርሂ ክህበና፣ ሓው ንዳዊት ኢሳቕ፣ ኢሳይያስ ኢሳቕ ብቴሌፎን ኣዘራሪብናዮ ኣሎና። ኣብ ታሕቲ ጠውቑ።


text:
Radio Erena: 28 November 2019
ኣመሪካ፣ ኣብ ልዕሊ ደቡብ ሱዳን ክትውስዶ ብዛዕባ ትኽእል ውሳኔ ትመክር ምህላዋ ዲፕሎማሰኛታት ሓቢሮም።
እታ ሃገር፣ ኣብ ደቡብ ሱዳን ንዝርከብ ኣምባሳደራ፣ ናብ ዋሽንግተን ድሕሪ ምጽዋዕ፣ ኣብ ጉዳይ እታ ሃገር ብዕቅምቆት ትመክር ምህላዋ ክፍሊ ጉዳያት ወጻኢ ኣመሪካ ኣረጋጊጹ ኣሎ።
ጸሓፊ እቲ ክፍሊ፣ ማይክ ፖምፐዮ ብትዊተር ኣብ ዘመሓላለፎ መልእኽቲ፣ ኣምባሳደር ኣመሪካ ኣብ ደቡብ ሱዳን ናብ ዋሽግንተን ከምዝተጸውዐ ብምርግጋጽ፣ እዚ ድማ ምስ ምድንጓይ ምቛም ናይ ልፍንቲ መንግስቲ ዝተኣሳሰር ምዃኑ ኣስሚርሉ።
ኣብ ወርሒ 12 ሕዳር ክካየድ ዝነበሮ ምቛም ናይ ልፍንቲ መንግስቲ ደቡብ ሱዳን፣ ንተወሳኺ 100 መዓልታት ከምዝተናውሐ ዝዝከር’ዩ።
ፕረዚደንት ሳልቫ ኪርን ተቓዋሚኡ ሬክ ማቻርን ብመንጎኝነት ፕረዚደንት ኡጋንዳ ዩዌሪ ሙሴቨኒ፣ ኣብ ካምፓላ ኣብ ዝበጽሕዎ ስምምዕ፣ ምቛም ናይ ልፍንቲ መንግስቲ ክናዋሕ ከምዝወሰኑ ይፍለጥ።
እንተኾነ፣ ነቲ ውሳኔ ዘይደገፈት ኣመሪካ ዝምድናኣ ምስታ ሃገር ዳግመ ግምት ክትገብረሉ ምኻና ብተደጋጋሚ ክትገልጽ ጸኒሓያ’ያ።
ዘተ ሰላም ደቡብ ሱዳን ክቀላጠፍን እታ ሃገር ናይ ልፍንቲ መንግስቲ ከተቕውምን ጸቕጥታት ኣብ ምግባር እትርከብ ኣመሪካ እዚ ምስ ዘይከውን ክሳብ እገዳ ዝኸይድ ስጉምታት ክትወስድ ምኻና ኣጠንቂቓ’ያ።
=================


text:
Radio Erena: 27 August 2017
መንግስቲ ኢጣልያ ኣብ ልዕሊ ዝበዝሑ ዜጋታት ኤርትራን ኢትዮጵያን ዝኾኑ ስደተኛታት ብዝወሰዶ ኢሰብኣዊ ስጉምቲ ካብ ሓያሎ ወገናት ወቐሳ ኣብ ዝቐርበሉ ዘሎ እዋን፣ ንምጥያስ ስደተኛታት ብዝምልከት ሓድሽ ሕጊ ከጽድቕ ምዃኑ ሓቢሩ።
ብ19 ነሓሰ ኣብ ከተማ ሮማ ኣብ ሓደ ህንጻ ዝነብሩ ዝነበሩ ኤርትራውያንን ኢትዮጵያውያንን ብሃንደበት ካብቲ ህንጻ ከምዝወጹ ድሕሪ ምግባር፣ መንግስቲ ኢጣልያ፣ ካብቲ ዝተኣከቡዎ ጎደና’ውን ብጎነጽ ከምዝብተኑ ጌይሩ’ዩ።
ፖሊስ ኢጣልያ ብዝተጠቕሞ ጎነጽ፣ ልዕሊ 13 ሰባት መጉዳእቲ ከምዝወረዶም ይግለጽ።
ውድብ ሕቡራት ሃገራትን ህዩማን ራይትስ ዎችን ዝርከብዎም ሓያሎ ኣህጉራውያን ማሕበራትን ትካላትን፣ ነዚ ናይ መንግስቲ ኢጣልያ ስጉምቲ ዝኹንን መግለጺ ኣውጺኦም’ዮም።
ብፍላይ ህዩማን ራይትስ ዎች፣ ናይቲ ኣብ ልዕሊ ስደተኛታት ኤርትራን ኢትዮጵያን ዝወረደ ግፍዒ መንግስቲ ኢጣልያ ተሓታቲ’ዩ ድሕሪ ምባል፣ ናይቲ ፍጻሜ ምሉእ መርመራ ክካየድ፣ ከምኡ’ውን እቶም ሓይሊ ተጠቒሞም ኣብ ልዕሊ ስደተኛታትመጉዳእቲ ዘውረዱ ኣባላት ፖሊስ ብሕጊ ክሕተቱ ጸዊዑ።
ዝበዝሑ ካብ ጸጋማዊ ሰልፊ ዝኾኑ ኢጣልያውያን፣ ነቲ ሓይልታት ፖሊስ ኣብ ልዕሊ ስደተኛታት ኤርትራን ኢትዮጵያን ዝወሰዶ ኢሰብኣዊ ግፍዒ ብምቅዋም ብቀዳም 26 ነሓሰ ኣብ ከተማ ሮማ ሰላማዊ ሰልፊ ኣካዪዶም’ዮም።
ሚኒስትሪ ውሽጣዊ ጉዳያት ኢጣልያ፣ ከምዚ ኣብ ከተማ ሮማ ዝተራእየ ኢሰብኣዊ ኣተሓሕዛ ከይድገም፣ ስደተኛታት ዝዑቆብሉ ኣባይቲ ኣቐዲሙ ከዳሉ ዝሕግዝ እማመ ኣብ ምሕንጻጽ ከምዝርከብ፣ ማዕከናት ዜና ኢጣልያ ሓቢረን።
ናይዚ ኣብ ልዕሊ ስደተኛታት ዝተወስደ ስጉምቲ ክውሰድ ከምዝኣዘዘ ዝንገረሉ ሚኒስትሪ ውሽጣዊ ጉዳያት ኢጣልያ፣ ቅድሚ ሕጂ’ውን ዋሕዚ ስደተኛታት ናብታ ሃገር ንምግታእ ሓያሎ ኣዘራረብቲ ስጉምታት ከምዝወሰደ ይፍለጥ።
ኣብ ካልእ ዜና፣ ኖርወይ 17 ማእከላት መቐበል ስደተኛታት ክትዓጽው ምዃና ዳይረክተር ጉዳይ ስደተኛታት’ታ ሃገር ኣፍሊጡ።
ቀንዲ ምኽንያት ናይዚ ምዕጻው ማእከላት፣ ናብ ኖርወይ ዝኣትዉ ስደተኛታት ቁጽሮም ብልዕሊ ፍርቂ ስለዝጎደለ ምዃኑ ተገሊጹ።
ኣብ 2015 ቁጽሪ ሓተትቲ ዑቕባ 31 ሽሕ ዝነበረ ኣብ ዝሓለፈ ዓመት ግና ናብ 3,460 እዩ ወሪዱ። ከምኡ እንተቐጺሉ ብዘይካ’ተን ኣለይቲ ዘይብሎም ትሕቲ ዕድመ ህጻናት ዘአንግዳ ማእከል ስደተኛታት፣ እቲ ዝተረፈ’ውን ክዕጾ ምዃኑ ዳይረክተር ስደተኛታት ኖርወይ የመልክት።


text:
ምሩጽ ፕረዝደንት ዶናልድ ትራምፕ ምስ ፕረዝደንት ኦባማ ኣብ ዋይት ሃውስ ድሕሪ ምርኻቦም ድሕሪ ቁሩብ ሰዓታት ኣብ አፍደገ እቲ ቤተ መንግስቲ ናይ ተቓውሞ ሰልፊ ተኻይዱ። ኣብ ወፍሪ ዘመተ ምርጫኦም ንተወላዶ ሜክሲኮ ካብታ ሃገር ከምዝሰጉዎምን ኣብ ልዕሊ ደቂ ኣንስትዮ ዘይስነምግባራዊ መግለጺ ምጥቓሞን ብምቕዋም እቲ ሰልፊ ምኽያዱን ብተወሳኺ ኣብ መንበሪ ምሩጽ ፕረዝደንት ዶናልድ ትራምፕ ዝኾነት ከተማ ኒውዮርክ እውን ተመሳሳሊ ናይ ተቓውሞ ሰልፊ ምኽያዱ ተገሊጹ’ሎ።
ገለ ካብቶም ኣብቲ ናይ ኒውዮርክ ናይ ተቓውሞ ሰልፊ ተሳተፍቲ ከምዚ ይብሉ።
“ ንሱ ሕማቕ ሰብ እዩ። ብዛዕባ እዛ ሃገር ዝዛረቦ ዘበለ ዘይእሩምን ተጸላኢ ነገራትን እዩ። መርገጺታቱ ኣብ ጽልኢን ምክፍፋልን ዝተመስረተ እዩ። ንዝኾነ ኣብ ለውጢን ኣብ ምዕባለ እዛ ዓለም ንዝአምን ኩሉ ይንጽል ብተወሳኺ ድማ ሓሳዊ እዩ።”
ስለዚ እዞም ሰልፊ ተቓውሞ ዘካይዱ ዘለዎ እንታይ ውጽኢት ክረኽቡ እዮም ዝደልዩ ንዝብል ዝለዓል ሕቶ ሓንቲ ካብቶም ኣብቲ ተቓውሞ ዝተሳተፈት ተማሃሪት ካሊፎርንያ ዩኒቨርሲቲ ከምዚ ትብል።
“ኣነ ኣሜሪካ ናይቶም ድምጾም ዝሃብዎ ሰባት ጥራይ ዘይምዃና ከዘኻክር እየ ኣብዚ ቦታ ዝተረኸብኹ፡ ኣሜሪካ ናይቶም ምስኡ ዘይሰማምዑ ሰባት’ውን እያ ኣብ ሓደ ሓባራዊ ስምምዕ ክንበጽሕ ድማ ተስፋ እገብር።”
ተንታኒ ፖለቲካ ካላውስ ላራስ ምስ ድምጺ ኣሜሪካ ኣብ ዘኻየድዎ ቃለ ምልልስ እዚ ተቓውሞታት’ውን ሓደ ምልክት ተግባራዊ ዲሞክራሲ ኮይኑ ኣብቲ መስርሕ ምስግጋር ስልጣን ምትእትታው ዘለዎ’ውን ኣይኽኸውንን ይብሉ።
ብተወሳኺ ንሶም እዚ ተቓውሞታት ቑሩብ ደንጉዩ እዩ ይብሉ።
“እዞም ተቓውሞታት ኣቐዲሞም ክኻየዱ ኔርዎም በዚ ድማ ሰባት ዕቱብነት እቲ ጉዳይ መዘኻኸሪ ምኾኑ ኔሮም። እንተኾነ ሕጂ ግን ነቲ ውጽኢት ብምቕባል ከምቲ ፕረዝደንት ኦባማ ዝበልዎ ምሩጽ ፕረዝደንት ዶናልድ ትራምፕ ፖሊሲታቶም ከተግብሩ ዕድል ክንህቦም ኣለና ሽዑ ክንቃወም ወይ ከይንቓወም ምኽንያት ክሕልወና እዩ።”
ምሩጽ ፕረዝደንት ዶናልድ ትራምፕ ኣብቲ ናይ ዓወት መደረኦም ኣሜሪካ ቁስላ ከተሕውይ አለዋ ክብሉ ንብዙሓት አገሪሞም እዮም። እንተኾነ ግን ድሕሪ ትማሊ ሓሙስ ምስ ፕረዝደንት ኦባማን አፈ-ጉባኤ ፖል ራያን ዘካየድዎ ርኽብ እቲ ኣብ ወፍሪ ምርጫኦም ዝጥቀምሉ ዝነበሩ ዘይቅድዊ አዘራርብ ኣይተራእየን።
ምሉእ ትሕዝቶ ኣብዚ ምስማዕ ይኸአል።


text:
ብደረጃ ሃገር ይመርፁ እዮም ካብ ዝተባህሉ ኣድመፅቲ ቁርብ ፀብለልታ ዘለወን ሂላሪ ክሊንተን ሎሚ ዓርቢ ኣብ ክፍለ ግዝኣት ፔንስሊቫኒያ ኣብ ዘኻየድዎ ዘመተ ምርጫ ዶናልድ ትራምፕ ሰባት ናይ ምፅራፍ ታሪኾም ኣብዚ ፕረዝዳንታዊ ወፍሪ ኣይጀምረን ክብላ ነቒፈንኦም።ኣብ ሚቺጋንን ኦሃዮን እውን ክበፅሓ እየን።
ብተመሳሳሊ ዶናልድ ትራምፕ ሎሚ ዓርቢ ኣብ ኽፍለ ግዝኣታት ኒውሃምሸር፣ኦሃዮን ፔንስሊቫኒያን ወፍሪ ምርጫ ከካይዱ እዮም።
ብመሰረት ሓድሽ ዝተኣከበ ኣሃዛዊ መዓቐኒ ርእይቶ ህዝቢ ብዙሓት ኣድመፅቲ ብጎስጓስ ምርጫ ኽልቲኦም ፕረዝዳንታዊ ሕፁያት ከምዘይተሓጎሱ ይገልጹ። እንተኾነ ግን ብሚሊዮናት ዝቑጸሩ ወሃብቲ ድምጺ ካብ ምምራፅ ኣይተዓግቱን።
ዛጊት ልዕሊ 36.5 ሚሊዮን ኣሜሪካዊያን ኣቐዲሞም ድምፆም ሂቦም ኣለው።እዞም ድምፆም ሂቦም ዘለው ሓደ ግዜ ዝወሰኑን ዝኾነ ይኹን ተኣምር እንተተፈጠረ’ዃ መርገፂኦም ዘይልውጡ፤ካብ ክልቲኡ ንሓዲኡ ንምምምራፅ ውፉያት ዝኾኑ ኣድመፅቲ እዮም ይብሉ ዴሞክራሲያዊ ፖለቲካዊ ስትራተጂስት ፔኒ ሊ።
ኣብዚ ናይ መወዳእታ ጎስጓስ ምርጫ ክልቲኦም ተወዳደርትን ደገፍቶምን ዝተፈላለዩ ሜላታትን ማሕበራዊ መራኸቢ ተጠቒሞም ወፍሮም ኣሐይሎም ኣለው።


text:
መርበብ ምትሕግጋዝ መንእሰያት ኤርትራውያን ስዊዘርላንድ
ንህግደፍ ኩሉ ኣብ ልዕሊ ስርዓቱን ኣካይዳኡን ነቐፌታ ዘለዎ ወገን ጸላኢኡ እዩ። ካብ ብሕታዊ ዝናን ውልቃዊ ጠቕምን ሃገራዊ ዕላማታትን ህዝባዊ ረብሓን ዘብልጽ ልቦና ዘለዎ መንግስቲ እንተዝኸውን፡ ንነቐፍቱ ከም መቛርንቱ ‘ምበር ከም መቓርንቱ ክርእዮም ኣይምተገብአን።
መምህረይ ተስፋሚካኤል ገራህቱ፡ ….ድኹም ጎንኹም መዝሚዙ፡ ምእንቲ በለጽን ውልቃዊ ጠቕምን ዋላ ኣብ ሓዊ ክትኣትዉ ቅሩብ ምዃንኩም ምስ ተኣማመነ ኸኣ፡ ኣምባሳደር ዲክታተር ክትኮኑ ናብ ዓዲ እንግሊዝ ልኢኹኩም። በዚ ሽልማት ዝመስለኩም ዘሎ መዝነት፡ ዕዳ ይጽዕነኩም ከምዘሎ ግን ኣይተሰቆረኩምን። ..
ቅልውላው መግቢ ዓለም: ንኤርትራውያን ሲ ኣብ ርእሲ ኣላታ ተወሰኸታ ‘ዩ ።
ዓለም ብዛዕባ መሰል ኣንጭዋን ፈረስን እናሞጎተት፡ ዓለም ዘይትርእዮን ዘይትዛረበሉን ናይ በይንና ዓለም ኣብ ትሕቲ መሬት ፈጢርና ‘ለና።
ሎሚ ዘበን ጽቡቕ ክራማት እንተዘይተረኺቡ። “ እታ ምእንቲ ‘ርእስኻ ምኽኣል’ ክትብል ረዲኤት መግቢ ኣጕዲላቶ ዝጸንሐት ንድርቂ ዝተቓልዐት ኤርትራ ናይ ወጻኢ ረዲኤት ከድልያ እዩ” ክብል ሓደ ላዕለዋይ በዓል ስልጣን ውድብ ሕቡራት ሃገራት ከምዘጠንቀቐ፡ ሎሚ 22 ሰነ ሮይተርስ ካብ ኣስመራ ኣብ ዘመሓላለፎ ጸብጻብ ሓቢሩ።


text:
እዞም ውድባት ምስ ገዛኢ ፓርቲ ኣብ ዝካየድ ልዝብ ብሓባር ክሰርሑ ንኻልኦት ተቓወምቲ ፓርትታት እውን ጻዊዒት ኣቕሪቦም ኣለው።
ናይ ኢትዮጵያ ዴሞክራሲያዊ ፓርቲ፣ ውድብ መላእ ሓድነት ኢትዮጵያ ፣መላእ ኢትዮጵያዊያን ዴሞክራሲውያዊ ውድብ፣ናይ ኢትዮጵያ ብሄራዊ ሓድነት ፓርቲ፣ናይ ኢትዮጵያ ራኢ ፓርትን ሰማያዊ ፓርትን ሎሚ ኣብ ዘውፅእዎ ሓባራዊ መግለፂ ትፅቢት ንዝግበረሉ ልዝብ ዕውት ክኸውን ዝተፈላለዩ ኣካላት ኣበርክቶ ክገብሩ የተሓሳስብ።
መግለxi እዞም ውድባት ብተወሳኺ ኣብ ዝሓለፈ ዓመት ኣብታ ሃገር ተፈጢሩ ነይሩ ዝበልዎ ህዝባዊ ተቓውሞ ዘሕለፎም መልእኽቲ እቲ ስርዓት ካብ ዓቐን ንላዕሊ ውልቀመላኺ ስርዓት ምዃኑ እዩ በዚ ምኽንያት እውን እታ ሃገር ኣብ ኣዚዩ ዝለዓለ ናይ ህልውና ስግኣት ወዲቓ ነይራ ይብል።
እቲ ልዝብ ውጽኢታዊ ንክኸውን ካልኦት ተቓወምቲ እውን ብሓባር ክሰርሑ ዋና ፀሓፊ መኢኣድ ኣቶ ኣዳነ ጥላሁን ፀዊዖም።
መንግስቲ ምሳና ልዝብ ንምክያድ ምድላዩ ውፅኢት ናይ ነካይዶ ዘለና ቓልሲ እዩ ዝበሉ ናይ መኢኣድ ፕረዝደንት ዶ/ር በዛብህ ደምሴ ናይ ህዝቢ ደገፍ ኣለና ኢሎም ኣለው።
ምሉእ ትሕዝቶ ኣብዚ ምስማዕ ይክኣል።


text:
አባ መኰንን አማኑኤል - ከተማ ቫቲካን
ሃገረ ኣየርላንድ ድሕቲ እቲ ብ1979 ዓም ቅዱስ ዮሓንስ ጳውሎስ ዳግማዊ ዝገበርዎ ሓዋርያዊ ምብጻሕ ክሳብ ሎሚ ዝበጽሓ ር.ሊ.ጳ ከምዘየለ ጸብጻባት የመልክቱ። ር.ሊ.ጳ ፍራንቸስኮስ ቀደም ቀደም ከም ተመሃራይ ብ1980 ዓም ቋንቋ እንግሊዝ ከጽንዑ ኣብኡ ኣብ ዝርከብ ናይ ኢየሱሳውያን ገዳም ከምዝነበሩ ይዝከር።
ናይ ሎሚ ሠለስተ ዓመት ይገብር ዓለመለኸ ዕለተ ርክብ ሥድራቤት ኣብ ሃገረ ኣየርላንድ ክግበር ምስ ተወሰነ መንግሥትን ቤተክርስትያንን ሃንጐፍያ ኢሎም ከም ዝተቀበልዎን ካብ መራሒ ሃገር ናይቲ ዓዲ ጀሚርካ ክሳብ መራሕቲ ቤተክርስትያን ኣብዚ ፍሉይ ዕለት ር.ሊ.ጳ ምሳኦም ሓቢሮም ንክውዕሉ ዕድመታቶም ከውሕዙ ጀሚሮም። ቅዱስነቶም እውን ንኩሉ ዕድመ ብምቅባል ጽባሕ ንግሆ ንሃገረ ኣየርላንድ ክነቅሉ ዘድሊ ምቅርራባት ተገሩ ኣሎ።
ከምቲ መርሓ ግብር ዘመልክቶ ብሰዓት ኣቆጻጽራ ሮማ ንግሆ ሰዓት ሸውዓተን ፈረቃን ካብ ቤቶም ነቂሎም ስዓት ሾመንተን ርብዕን ካብ ዓለምለኸ መዓርፎ ነፈርቲ ፍዩሚቺኖ ሮማ ተላዒሎም ድሕሪ ናይ ሰለስተ ሰዓትን ርብዕን ጒዕዞ ኣብ ርእሰ ከተማ ኣየረላንድ ዓለምለኸ መዓርፎ ነፈርቲ ዳብሊን ክበጽሑ ትጽቢት ከምዘሎ መርሓ ግብር ናይዚ ሓዋርያዊ ጒዕዞ የመልክት። ኣብዚ እቲ ልሙድ ርክብ ምስ ሰበሥልጣን እታ ሃገር ከምኡ እውን ካተድራል እኖና ድንግል ማርያም ክበጽሑ ትጽቢት ይግበር። ኣማስያኡ ከኣ ጸሎተ ዋዜማ ናይ በዓል ሥድራቤታት ኣብ ሜዳ ክሮክ ክሳተፉ እዮም።
ንድሕሪ ጽባሕ ንግሆ እውን ኣብ ዝሓለፈ መደባትና ኣመልኪትናዮ ከምዝነበርና ኣብታ ልቢ ኣየርላንድ ተባሂላ እትግለጽ መካነ ንግደት ማርያም ዘኖክ ክሳለሙ እሞ ኣማስያኡ ኣብ ፈኒክስ ፓርክ ልዕሊ 500 ሺሕ ክሳተፍዎ ትጽቢት ዝግበረሉ መዕጸዊ ናይቲ ንሶሙን ዝተኻየደ ዓለምለኸ ርክብ ሥድራቤታት መሥዋዕተ ኣዕሪጎም ምስ ጳጳሳት ሃገረ ኣየርላንድ ተራኺቦም ንሮማ ክምለሱ ምዃኖም እውን እት መርሓ ግብር ይገልጽ።
ዝኸበርኩም ተኸታተልትና ብዝተኻእለና መጠን ኣብ እዋኑ ንዝግበር ነገራት እንተስ ብሓጺሩ እንተስ ብዝርዝሩ ክነቅርበልኩም ምዃና እንክነመልክት ብመርበብ ሓበሬታናስ ይኹን ብሬድዮ ክትከታተሉና ንዕድም።


text:
እግዚኣብሄር፥ብዓቢ ጥበቡ"ብናይ ስብከት ዕሽነት" (1ቆሮ1=21) ንሱ ሰባት ከድሕን ወሲኑ እዩ።በዚ ኽኣ ምስባኽ ናይ እግዚኣብሄር ቃል እቲ ዓበዪ ዕዮ ዝኾነ ወዲ ሰብ ክሳተፎ ዝኽእል እዩ እግዚኣብሄር ናብዚ ኣገልግሎት ስለ ዝጸውዓኒ ዓቢ ክብሪ ይስምዓኒ።እንተ ኾነ ምስባኽ 'ውን እቲ ሓደ ኣገልግሎት ኣዚዩ ብዙሕ ብዘይግቡእ ብብዙሓት ገንዘብ ዘፍቅሩ ሰበኽትን መታለልትን ብዘይግቡእ ተጠቂመምሉ እዮም።
ብሙልእ ልብና ንውህበት ትንቢት ክንደሊ ተኣዚዝና ኢና ፥እቲ ብኸምዚ ዓይነት ናይ ምስባኽ ውህበት ንምምዓድ ንምህናጽ ንምጽንናዕ ይጠቅም 1ቆሮ 14=1.3። ስለዚ ሽዑ ንሽዑ ብማይ ምስ ተጠመቕኩ ነዚ ውህበት ክደሊዮ ጀሚረ ። ከምእውን እግዚኣብሄር ብመንፈስ ቅዱስ ምስ ቀብኣኒ ፥ንሱ ነዚ ውህበትውን ሂቡኒ።ኣብ መጀመሪያ ይፍተን ነይረ እየ ንሰባት ክምስጦም ክፍትን ብስበከተይ ብስሚዒት ከንቀሳቕሶም።ግናኸ ሓደ ምዓልቲ ጎይታ ሓቲትኒ"ንሰባት ክትሕግዞም ዲኻ እትደሊ ወይስ ክትምስጦም "ብምባል፥ ክሕግዞም እየ ዝደሊ ኽኣ በልክዎ። ሽዑ ጎይታ ከምዚ በለኒ " ቀጺሉ ክትምስጦም ኣይትፈትን በለኒ "። እቲ ፈተና ንሰባት ክትምስጦም ምድላይ ክትስዕሮ ቀሊል ኣይኮነን፥ እንተ ኾነ ኣንጻሩ ተቓሊሰን ቀስ ብቐስ ክኣ ሲዒረዮ።
ነፍሲ ወከፍ ሰባኺ ናይ ገዛእ ርእሱ ዝተፈለየ ቅዲ ኣሰባብኻ ኣለዎ።፡መብዛሕትኦም ናይ ህንዲ ሰበኽቲ ንናይ ኣሜሪካ ካሪዛማትኪ ሰበኽቲ እዮም ዝቐድሕዎም። እቲ ዝበለጸ ነገር ንዓይ ዓይነት ቅዲ ኣሰባብኻ ከም ናይ የሱስ ስብከት ክኸውን ወሲነ። ስለዚ እቲ መንገዲ ስብከት የሱስ ኣጽኒዔ።
•እቲ መጀመሪያ ዝርኣኽዎ ብዛዕባ የሱስ ንሱ ድሮ ዝተለማመዶ ጥራይ ይሰብኽ ነይሩ።
ንሱ ቅድም ይገብር ይሰርሕን ሽዑ ኽኣ ይምህር ነይሩ (ግብ 1=1)።ስለዚ ስብከቱ ኩሉ ግዜ ኣብ ተግባር ዝውዕል ነይሩ። መጽሓፍ ቅዱስ "ትንቢት እንተ ኾነ ብልክዕ እምነትና ይኹን " (ሮሜ 12=6) ኢሉ ከም ዝእዝዘኒ ይፈልጥ እየ ብኻልእ ቃላት ፥ጥራይ ደረጃ መንፈሳዊ ተመኩረይ ማለት እዩ። ኮይኑ ግን ኣብዚ ወዲቐ ፥ምኽንያቱ ወዲቐን ግዳይ ፈተና ንሰባት ክምስጥ ኮይነ።ስለዚ ንገለ ዓመታት ኣብ ኩነት ምዝሓጥ ንድሕሪት ምኻድ ወዲኤ። ግናኸ እግዚኣብሄር ንዓይ ብምሕረት ዝተመልኤ ነይሩን ብመንፈስ ቅዱስ እንደገና መሊኡኒ ኣብ ጥሪ 1975 ዳግም ይሕዲስኒ።ሽዑ ወሲነ እቲ ዝሰብኮ ድሮ ዝተለማመድክዎን ዝተመኮርክዎን ጥራይ ክኸውን ፥ወይ ብውሕዱ ኽኣ እቲ ብዕቱብ ዝደልዮ ዘለኹ። እግዚኣብሄር ሽዑ ብዝተፈላለየ መከራ ወሲድኒ ምኽንያቱ መንገድታቱ ክምህረንን ኣብ ከቢድ ኩነታት ክኣ ክእመኖን። ከምዚ ኢሉ ድማ ብእምነትን ጥበብን ዓቤ -ከምእውን ነዚ እምነትን ጥበብን ንኻልኦት ብስብከተይ ገይረ ክሕልፎ ክኢለ።
•ካልኣይ ፥የሱስ ኩለ ግዜ ብሓይሊ መንፈስ ቅዱስ ይሰብኽ ነይሩ።
ንሱ ምስ ክልተ ደቂመዛሙርቲ ኣብ ኤማውስ ክኸይድ ከሎ፥ክልተ ስዓት ሰቢኽሎምን ኣብዘን ክልተ ስዓት ክኣ ልቦም ነዲድዎም።ነዚ ኣብነት ኣብ ቅድመይ ኣቕሚጠዮን ኩሉ ግዜ ከምዚ ክሰብኽ ክኣ ደሌ። እግሪ ናይ ደርሆ ካብ ፍሪጅ ዝወጸት ሽውሃትካ ትኸፍት ኣይኮነትን። ግናኸ እታ እግሪ ደርሆ ኣብ ሓዊ በሲላ ጸብሒ እንተ ተሰሪሓ ናይ ነፍሲ ወከፍ ሰብ ኣፍ ማይ ከም ዝመልእ እያ እትገብር። እዚ እቲ ፍልልይ ኣብ ሞንጎ ዝሑል ሓቅን እቲ ሓደ ዓይነት ሓቂ ብሓዊ መንፈስ ቅዱስ ክስበኽ ከሎን እዩ።ቃል ዘረባ ኣብ ምቅባእ መንፈስ ቅዱስ እዩ ዝምርኮስ፥ ስለዚ በዚ ምኽንያት ቀዳምነት ኣብ ኩሉ ስብከተይ ኮይኑ።ኣብ ኩሉ እዋን ክዛረብ ከለኹ ኣብ እግዚኣብሄር ይሙርኮስ ክቐብኣኒ ፥እዚ ኽኣ ቃላተይ ንልቢ ሰባት ምእንቲ ከቃጻጽል እዩ።
•ሳልሳይ ፥የሱስ ቀዳምነት ንስምዒቶም ዘይኮነስ ንኣእምሮ ሰባት እዩ ዝዛረብ ነይሩ
ስብከቱ ንሰባት ይብድህን ይረትዕን ንእምነትን ምእዛዝን የላዓዕልን ነይሩ። ንሱ ሎሚ ከምቲ ብዙሓት ሰበኽቲ ዝገብርዎ ፍጹም ንስሚዒቶም ኣይተሳስእን እዩ። ንእግዚኣብሄር ብሙሉእ ልብናን ሓሳብና ከነፍቅሮ ተነጊርና እዩ። ኣነ ይስምዓኒ ኩሉ መልእኽትታተይ ልክዕ ከም ዝተኸሸነ መግቢ ክልቲኡ ንጥዕና ዝጠቅምን ጥዑምን ክኸውን ከም ዘለዎ ! ስለዚ ኣብ ምቕራብ ስብከተይ ብዙሕ ቃንዛ ክወስድ ኣድሊዩኒ ካብ ዝኾነት ሰበይቲ ገዛ ከቶ ጽብቕ መግቢ ክትሰርሕ እተዳልዎ ንላዕሊ።ንፍዕቲ ሰበይቲ ገዛ ብዝስሕብ መንገዲገይራ እያ ንምግባ እተቕምጦን እትሰርዖን፥ ከምእ'ውን ንዓይ ንሓሳባተይ ብንጹር ክሰርዕ ኣድሊኒ፥ቅድሚ ምስባኸይ። ብዙሓት ሰበኽቲ ነዚ ኣይገብርዎን እዮም-ከምእ'ውን ኣብ ስብከቶም ከሎለል እናበሉ ግዜ ናይ ሰባት እናቃጸሉ ይውድኡ። እግዚኣብሄር ናይ ስርዓት ኣምላኽ እዩ (1 ቆሮ 14=33,40) - መልእኽቲ ስርዓት ብዝሓዘን ብዝርዳእን መንገዲ ክቐርብ ከሎ ንሱ ይኸብር እዩ።
•ራብዓይ፥ የሱስ ልክዕ ቃል ንነፍሲ ወከፍ ኩነትን ኣጋጣምን ነይርዎ
ብኽልተ ምኽንያታት ፥ንሱ ከየቛረጸ ንኣቡኡ ይሰምዕን (ኢሳ 50=4) ከምእ'ውን ንሱ ዓቢ ፍቕሪ ንሰባት ነይርዎ።ስለዚ ንቃል ኣምላኽ ኣብ ኩሉ ትርፊ ግዜይ ንሓሳብ እግዚኣብሄር ብልክዕ ክፈልጦ ኣጽንዔ። ንቁዱሳት ጹሑፋት ክትርዳእ ፥ብዙሓት ሰበኽቲ ሂብሪውን ግሪኽን የጽንዑ።፡ኮይኑ ግን ንዓይ ፍልጠት ናይ እዞም ቋንቋታት ከም ዘይድሌኒ ሪኤ፥ግናኸ ምግላጽ ናይ መንፈስ ቅዱስ እዩ ዘድሌኒ ስልው ጽሓፊ ናይ'ቲ ቃል ዝኾነ። መንፈስ ቅዱስ ብዙሕ ድንቅን ክብሪ ዝመልኦ ሓቅታት ካብ ቃሉ ኣነ ካብ ዝኾነ ሰብ ሰሚዔዮ ዘይፈልጥ ሚሂርኒ።እዞም ሓቅታት ምስ ኣምላኽ ጠቢቐ ክመላለስ ሓጊዞሙኒ ከምእ'ውን ካብ ምትላልን ዝተመስረሔን ሎሚ ናብ ቤተ ክርስትያን ዝውሕዙ ዘለዉ ኣድሒኑኒ።እቲ መንፈስ ሽዑ እዞም ሓቅታት ንኻልኡት ክምህር ኣኽኢሉኒ።መንፈስ ቅዱስ ተወሳኺ ንልበይ ብፍቅሪ ብድንጋጸን ንህዝቡ መሊእዎ (ሮሜ 5=5)። ከምዚ ኢሉ ኽኣ ኣገልግሎተይ ቀስ ብቐስ ሓደ ናይ ምጽንናዕን ዝረትዕን ኮይኑ ፥ ግዳ ሓደ ሕጋዊ- ባህሪ ኩኔነ ዘለዎ ኣይኮነን።
•ሓሙሻይ ፥ናይ የሱስ ስብከት ኩሉ ግዜ ኣቓልቦ ዝስሕብን መሳጥን እዩ ነይሩ - ግዳ ፍጹም ኣሰልቻዊ ኣይነበረን።
ናይ ሰባት ግዜ ምብኻን ሓጥያት እዩ። መብዛሕትኦም ሰበኽቲ ብንጹር ኣይርድእዎን እዮም እቲ ናይ ሰባት ግዜ ምስራቕ ልክዕ ከም ገንዘቦም ምስራቕ ሙኳኑ ።ን 200 ሰባት ንኣምልኾ ዝተኣከቡ እንተ ድኣ ን15 ደቓይቕ ጥራይ ኣሰልቺናዮም ፥በዚ ድማ 50 ናይ ሰብ- ስዓታት ካብ ግዚኦም ዘሚትና ኣሎና ማለት እዩ።ማእከላይ ደሞዞም 50 ሩቢ ንስዓት እንተ ነይሩ ኣብዘን 15 ደቓይቕ 2500 ሩቢ ካብኦም ሰሪቕና ኣሎና ማለት እዩ ። ስለዚ ናብ እግዚኣብሄር ጸልየ ንሱ ክሕግዘኒ ብመሳጥን ኣቓልቦ ዝስሕብ መንገድን ክሰብኽ። ከምእውን ዋላ ንሓደ ሰብ ከይሰልቹ ። ኣብቲ ናይ ቅድም ምዓልታት ንሓጺር እዋን ናይ ግዚው ጥራይ እየ ነዚ ኽገብሮ ዝኽእል ነይረ።ስለዚ ንሓጺር ግዜ ጥራይ ይዛረብ ነይረ። ብፍልጠት ጎይታ እናዓበኹ ምስ ከድኩ ንነዊሕ እዋን ናይ ግዜ ክዛረብ ኪኢለ።
•ሻድሻይ ፥ የሱስ ብዙሕ ቀሊል መረዳእታታት ንመልእኽቱ ንጹር ክገብር ተጠቒሙ ።
ንሱ ብዛዕባ እንጀራ፥ዓሳታት፥ ኣእዕዋፍ፥ ኣእዋም፥ ዕንበባታት፥ ሉላት፥ሓረስቶት፥ህንጻታት፥ወ.ዘ ተ። ቀሊል መረዳእታቱ ነቲ ብዛዕባ ዓሚቑ ሓቅታቱ ዝተዛረቦ ንኽትርድኦ ኣዚዩ ቀሊል ገይርዎ። ብዝተሓላለኸ መረዳእት ብልሕታት ጥራይ ክርድእዎ ዝኽእል ተጠቂሙ ንሱ ንገዛእ ርእሱ ስም ክረክብ ኣይደለይን ።ኣብዚ'ውን ኣብነት የሱስ ክስዕብ ደለኹ። ኣብ ገለ እዋን ሒደት ዝተምሃሩ ኣብ ቤተ ክርስትያን ኮፍ ኢሎም ዘለዉ ይርኢ ብናቶም ደረጃ ኽኣ ይዛረብ። ሽዑ እቲ መልእኽቲ ዝኾነ ክርድኦ ከም ዝኽእል ኮይኑ ይረኽቦ።ድሕሪ ስብከተይ ንኣሽቱ ቆልዑት እቲ ዝበልክዎ ተረዲእዎም እንተ ኾይኑ ይሓቶም።እንተ ድኣ ዘይተርዲእዎም ፥ሻቡ ስብከተይ ገና ዝያዳ ቀሊል ክኸውን ከም ዘለዎ ይፈልጥ።
•ሻብዓይ፥ የሱስ ብዙሕ ዘደስት ኣብ ገለ እዋን ክኣ ምግናን ተጠቒሙ እዩ።
ንሱ ገመል ብዓይኒ መርፍእ ክትሓልፍ ፥ቃርማ ምጽራይን ግመል ምውሓጥን ፥እቶም ጉንዲ ኣብ ይዒንቶም ከለዎም ቁልዒ ኣብ ይዒንቲ ካልኡት ዝርኢዩ -ግዳ በዚ ንሱ ግብዝናን መንፈሳዊ ትዕቢትን ኣቃሊዕዎም።ዋዛ ንመልእኽቲ ጉሉሕን መሳጣን ይገበሮ፥ልክዕ ከምቲ ቀመማት ንመግቢ ጣዕሚ ክውስኽሉ ዝኽእሉ።ገለ ሰበኽቲ እንተ ኾነ በዚ ኣዚዮም ካብ ልክዕ ዝሓለፉ ይኸዱን፥ ኩሉ ግዜ ንሰባት ከስሕቑ ይፍቱኑ ፥ጥራይ ብዋዛ ዝና ክረኸቡ ኢሎም። ከም እዚኦም ዓይነት ሰበኽቲ ከም ቅርዓት ምርኢት መስሓቓት ይኾኑ ! ኣብ መልእኽተይ ንሰባት ከዛናግዕ ኢለ ፍጹም ዋዛ ኣይጥቐምን እየ -ግናኸ ኣብ እዋን ነዊሕ መልእኽቲ ጥራይ ብጽሞና ክጸንሑ ንምግባር ወይ ነጥቢ ናብ መንበሪ ገዛ ንምምራሕ።
•ሻሙናይ፥ የሱስ ንመልእኽቱ ብዙሕ ግዜ ይደግሞ ነይሩ።
ንሱ ክብሪ ኣይደለየን እቲ ሓደ ዝረኽቦ ፥ሓደ ነገር ሓድሽ ወይ ቀንጠመንጢ ዘለዎ ግን ደስ ዝብል ኣብ ነፍሲ ወከፍ ኣጋጣሚ።ቅድሚ ብእኡ ዝተትሓዙ ሙኳኖም ሰባት ሓደ ዓይነት ሓቂ ብዙሕ ግዜ ክሰምዑ የድሊዮም እዩ። ስለዚ ኣነ ወሲነ እየ ንሰባት ክምስጦም ኢለ ከይፍትን ገለ ነገር ሓድሽ ኣብ ነፍሲ ወከፍ መልእኽቲ ብምስባኸይ ፥ግናኸ ብዙሕ ግዜ መልእኽቲ ይደግሞ ክሳብ ሰባት በቲ ሓቂ ዝትሓዙ። ኮይኑ ግን ነፍሲ ወከፍ ግዜ መልእኽተይ ክደግም ከለኹ ብትኩስ መንገዲ ከቕርቦ ይደሊ፥ከም መጠን መንፈስ ቅዱስ ዝመርሓኒ።
•ታሽዓይ ፥ የሱስ ብዘይ መዘኻኸሪ ጽሑፍ ይዛረብ ነይሩ።
እዚ ንምኽንያት ምስ ኣቦ ኣዚዩ ጥቡቕን ዓሚቑን ይመላለስ ስለ ዝነበረ ፥መንፈስ ቅዱስ ቃላት ክዛረብ ክኣ ይህቦ ነይሩ፥ዋላ ንሱ ኣብ ዝሰብከሉ ዝነበረ ግዜ።መብዛሕትኦም ሰበኽቲ ከምዚ ክዛረቡ ኣይክእሉን እዮም ፥ምኽንያቱ ምስ እግዚኣብሄር ኣዚዩ ብጥቡቕ ስለ ዘይመላለሱ እዮም።ከምኡ ስለ ዝኾነ ን 99% ሰበኽቲ ንመልእኽቶም ተጠንቂቖም መዘኻኸሪ ጽሑፍ ክሕዙ እቲ ዝበለጸ እዩ ።እንተ ድኣ ውጺኢታዊ ስብከት ደልዮም።እዚ እዩ ከመይ ቅድም ዝጀመርኩ።እንተ ኾነ ሎሚ መብዛሕትኡ ግዜ ዋላ ሓንቲ መዘኻኸሪ ጽሑፍ ከይተጠቀምኩ ይዛረብ። ግናኸ ምጽናዕቲ መጽሓፍ ቅዱስ ክዛረበ ከለኹ፥ገና ንእሽተይ መዘኻኸሪ ጽሑፍ ይጥቀምን እቶም ጥቕስታት ይጽሕፎምን በዚ ኽኣ ዝኾነ ነጥቢ ኣይርስዕን እየ።ሰለዚ ባሪያ ናይ መዘኻኸሪ ምጽሓፍ ወይ ዘይምጽሓፍ ኣይኮንኩን።ካብ እዞም ኣገባባት ሓደ ካብቲ ሓደ ዝያዳ መንፈሳዊ ስለ ዘይኮነ።ዝኾነ ሰብ ብዘይ መዘኻኸሪ ጽሑፍ ውጽኢታዊ ዘረባ ክዛረብ እንተ ደሊዩ ~
1 .ንሱ ምስ እግዚኣብሄር ንቡዙሕ ዓመታት ዝተመላለሰ ክኸውን ኣለዎ በዚ ምኽንያት ክኣ ንሱ ካብ ህይወት ተሞኩርኡ ክዛረብ ይኽእል እዩ።
2 .ንሱ ኣብ ትሕቲ ቅብኣት መንፈስ ቅዱስ ክነብር ኣለዎ ከምእውን ልዕለ ተፈጥሮ ውህበት ትንቢት ክህልዎ ኣለዎ።
3 .ንሱ መጽሓፍ ቅዱስ ጽብቕ ገይሩ ክፈልጥ ኣለዎ፥ስለዚ ድማ ብዝኾነ ኣርእስቲ እንታይ ከም ዝምህር ይፈልጥ እዩ ንሱ።
4 .ንሱ ጽብቕ ናይ ምዝካር ዓቕሚ ክህልዋ ኣለዎ ፥ ስለዚ ድማ ይፈልጥ እዩ ማይ ዝኾነ ኣርእስቲ ጥቕሲ ኣበይ ከም ዝርከብ።
5 .ንሱ ጽብቕ ርክብ ምግባር ክእለት ክህልዎ ኣለዎ በዚ ድማ ንሱ ናይ ሰባት ኣቓልቦ ንብሙሉኡ ንውሓት መልእክቱ ክሕዞም ይኽእል እዩ።
ዝኾነ ሰብ ኩሎም እዚኣም ብቕዓት እንተ ድኣ ዘይብሉ ፥ሻቡ መዘኻኸሪ ጽሑፍ ክጥቀም እቲ ዝበለጸ እዩ።
•መወዳእታ ፥የሱስ ክሰብኽ ከሎ ፍጹም ኣይጭድርን ነይሩ (ማቴ 12=19) ፥ ከምእ'ውን ኣብ መልእኽቱ እናሓለፈ "ሃለ ሉያ" ኣይብልን ነይሩ ። ኣብዚውን ኣብነት የሱስ ሲዒበ ። ሰበኽቲ ኣብ ስብከቶም ዝጭድሩ ፥መብዛሕትኡ ግዜ እቲ ሓዊ መንፈስ ቅዱስ ኣይኮነን፥ግናኸ ነፍሳዊ ፈተነታት ንሰባት ንሙቁጻጽር ናብ ዝደለይዎ ንምጥዋይን እቲ "ሃለ ሉያ " ኦም ክኣ ጥራይ ልምዲ ወይ ክኣ"ግዜ መምልኢ" ብድሕሪኡ እንታይ ክብሉ ከም ዘለዎም ክሓስቡ ከለዉ እዩ!
ኣብ ስብከተይ ፥ንሰባት ናብ ምእዛዝ ቃል እግዚኣብሄር ክመጹን ምዓልታዊ መስቀሎም ክጾሩን ንየሱስ ክስዕቡን ደለኹ -ከምእውን ንሓጺር ግዜ ብስሚዒት ከንቀሳቕሶም ኣይኮነን።ሽቶ ናይ ስብከተይ "ንነፍሲ ወከፍ ሰብ ኣብ ቅድሚ ክርስቶስ ሙሉእ ገይረ ከቕርብ እዩ" (ቆሎ 1=28,29 ፥ 1ጢሞ 1=5)።


text:
ብ ተስፋ ኒውስ፡
ንዕድመ እቲ ጨቋኒ ከምዝኾነ ዝተመስከረሉ ስርዓት ወያነ ንምሕጻር፡ ሰለስተ ውዱባት ኢትዮጲያ ትማሊ ናብ ሓደ ክጽንበራ ዘኽእለን ሓባራዊ ስምምዕ ከቲመን።
ኣብቲ ዘውጽእዎ ናይ ሓባር መግለጺ፡ ግንባር ሓርበኛታት ኢትዮጲያ፣ ግንቦት 7ተ ንፍትሒን ናጽነትን ዲሞክራሲን፣ ከምኡውን ዲሞክራሲያዊ ሓይልታት ህዝብታት ኣምሓራ፡ ዝተብሓሉ 3ተ ሓይልታት ተቓወምቲ ኢትዮጲያ፡ ብሓባር ተዋሓሂደን ኣብ ትሕቲ ሓደ ዕዚ፡ ዕጥቓዊ ቃልሲ ዘካይዱሉ ናይ ምርድዳእ ሰነድ ከምዝከተማን፡ ነቲ ወሳኒ ዝበሉዎ መድረኽ ድማ ብሓባር ይኣትዉ ምሕላዎምን ናብ ህዝብታት ኢትዮጲያ ኣብ ዘመሓላለፍዎ መልእክቲ ገሊጾም ኣለዉ።
እቲ መግለጺ ብተወሳኺ፡ ካብ ሎሚ ጀሚሩ ኣብ ግብሪ ዝውዕል ናይ መሰጋገሪ መድረኽ፡ ሰለስትየን ውድባት፡ ብወተሃደራዊ፡ ፕሮፓጋንዳን ዲፕሎማሲያዊ ስርሓትን ብሓባር ተዋሃሒደን ክሰርሓ ከምዝጀመራ ይገልጽ።
እዚ ሓንደበታዊ ምጥርናፍ ናይ ተቃወምቲ ሓይልታት ኢትዮጲያ፡ ንስርዓት ወያነ፡ ካብቲ ዝጸንሖ ስክፍታ ናብ ኣዝዩ ዘሻቕል ኩነታት ከምዘእትዎ ርዱእ ኢዩ።
እቲ ብ `ደምህት` ዝፍለጥ ዝዓበየን፡ ብውዳብኡን ብዝሒ ሰራዊቱን ካብ ኩሎም ተቐናቐንቲ ስርዓት ኢትዮጲያ ዝዓበየ ከምኾነ ዝንገረሉ ሓይሊ፡ ኣብዚ ምውህሓድ`ዚ ንግዚኡ ከምዘይተጸንበረን፡ እንተኾነ ምስተን ውድባት ተወሓሂዱ ኣብ ልዕሊ ወያነ ኣብ ዝውሰድ ዝኾነ ዓይነት ወተሃደራዊን፡ ጸጥታውን፡ ፕሮፓጋንዳዊ ስርሓት ሓገዛቱ ግን ከምዘይፍለዮም ሓቢሩ ኣሎ።
እቲ ኣብ ኢትዮጲያ እንዳሳዕረረ ንዝኸይድ ዘሎ ኣብ ብሔር ዝተመርኮሰ ኣዕናዊ ኣገዛዝዓ ስርዓት ወያነ፡ ንሓንሳብን ንሓዋሩን ካብ ሱሩ ቦንቂስካ ንምዕላዩ፡ ህዝብታት ኢትዮጲያ ጀሚሮምዎ ዘለዉ ምንቕስቓስ ካብ ዝኾነ ግዜ ንላዕሊ ዝተወደበን፡ ናይ ምድማዕ ብቕዓቶምውን ኣብ ዝላኣለ ደረጃ ከምዝርከብን፡ እዚ ድማ ነቲ ስርዓት ኣብ ተርባጽ ከምዘእተዎን፡ ኣብ ምሽማት ኣጽዋርን፡ ምስ ናይ ጎረቤት ሃገራት ናይ ጸጥታ ምትሕግጋዝ ዲፕሎማሲ ተሸሚሙ ይርከብ።
ህዝብታት ኢትዮጲያ፡ ንዘለዎም ፍልልያት ንጎድኒ ኣወጊዶም፡ ኣቕሞም ዘፍቀደ ምስ ተቓወምቲ ሓይልታት እጃሞም ከበርክቱ እቶም ውድባት ኣብ መጠቓለሊ መግለጺኦም ሓቢሮም ኣለዉ።